
CASĂ DE PIATRĂ! 

Cum ar putea cocheta mireasă texană Hayley Beck să-şi 
păstreze şi onoarea intactă, şi luna de miere în Hawaii pe care a 
câştigat-o într-un concurs local? Găsind un prieten care să se dea 
drept mire. Şi nu exista decât un singur bărbat la îndemână, 
suficient de chipeş şi destul de binevoitor pentru a juca rolul: 
Nemesisul ei din copilărie... 

Era o ofertă pe care senzualul Matt Dryer n-o putea refuza. 
Cine n-ar fi dorit să petreacă două săptămâni sub cerul hawaiian? 
Ar fi fost floare la ureche să-i convingă pe însoțitori că se iubeau cu 
adevărat. Dar s-o convingă şi pe Hayley, asta putea fi mult mai 
dificil. Pentru că atracţia pe care o simţea faţă de ea era mai mult 
decât teatru - era realitate. Iar dacă-şi juca bine rolul, acesta putea 


deveni unic în viaţă. 


DATE DESPRE AUTOARE 


Suzanne Dye crede în dragostea la prima vedere. A ştiut că 
urma să se mărite cu actualul ei soţ, încă de la prima lor întâlnire. 
Acum, trăiesc fericiţi - până la adânci bătrâneţi! - pe malul unui 
lac, într-un orăşel din Texas, împreună cu cei trei copii mici ai lor. 
Faptul că scrie romane de dragoste este împlinirea unui vis de-o 
viaţă. 

Suzannei îi place să primească scrisori de la cititori şi i le 


puteţi trimite la adresa: P.O. Box 12, Granbury, Texas 76048 


Dragi cititori 


Bun-venit într-o lume a pasiunii ameţitoare şi a iubirii 
nemărginite. 

Bun-venit în colecţia Precious Gem Romances. 

Avem plăcerea de a vă prezenta Precious Gem Romances, o 
splendidă serie nouă de romane de dragoste, ale unora dintre cei 
mai îndrăgiţi autori americani. Fie ca aceste captivante povestiri 
romantice, atât istorice cât şi contemporane, să vă poarte spre 
timpuri şi locuri îndepărtate, prin istorisiri care vă vor activa 
simţurile şi vă vor topi inima. Sclipind de veselie, râs şi dragoste, 
fiecare roman din seria Precious Gem Romances răspândește în jur 
aura pasiunii şi a emoţiei pe care le aşteptaţi de la cele mai reuşite 
scrieri sentimentale. 

Oferite la un preţ foarte accesibil, aceste cărţi constituie o 
valoare irezistibilă - şi un adaos esenţial în colecţia dumneavoastră 
de literatură romantică. Toată viaţa veţi preţui cărţile din seria 
Precious Gem Romances, aceste poveşti de dragoste tandre, pe 


care veţi dori să le recitiţi la nesfârşit. 

Pentru Gerala, 


bărbatul din adevărata mea lună de miere. 


Capitolul 1 


— Este o greşeală. O mare greşeală. 

Hayley Beck se ridică brusc în picioare. Nu suporta să râdă 
nimeni de ea. Mai ales în ziua aceea. Şi în mai ales Matt Dryer, nici 
mai mult, nici mai puţin! 

Îşi împinse înapoi scaunul metalic pliant pe care stătuse, 
mişcarea ei repezită făcând tăblia să cadă pe jos, cu zgomot. 

— Trebuia să am atâta minte ca să nu-ți cer tocmai ţie 
ajutorul, continuă ea. În viaţa mea n-ar fi trebuit să... 

— Hooo! Ia stai puţin! 

Expresia lui Matt Dryer deveni serioasă, în timp ce se ridică 
şi-şi ocolea biroul ticsit de lucruri, cu mişcări agile pentru 
constituţia sa musculoasă. Însă chiar şi aşa, Hayley ajunsese deja 
la uşa rulotei, topografia economică din cabinetul mobil pentru 
lucrări la faţa locului, al companiei de construcţii, prilejuindu-i o 
ieşire rapidă. Matt o apucă de încheietura mâinii, tocmai când 
dădea să apese pe clanţă. 

— Dă-mi drumul. 

Hayley privi ameninţător în ochii lui Matt, cu adâncimi de un 
albastru suav surprinzător pentru un bărbat atât de masiv. Acesta 
îi eliberă braţul, cu o uşoară tresărire amuzată a buzelor. 

— Bine, acceptă el. Dar de plecat, nu pleci. Până nu stai jos 
din nou şi începi să vorbeşti coerent. 

— Ai râs de mine. 

Hayley se simţea prost. Şi penibil. Nu găsise deloc amuzant 


calvarul prin care trecea, iar răspunsul visceral al lui Matt la 


cererea ei de ajutor o nemulţumea enorm. 

Îl privi, şi mai frustrată, deşi nejustificat, de simplul fapt că 
statura lui de un metru optzeci îi domina făptura scundă, de numai 
un metru şaizeci. Întotdeauna fusese nesuferit de înalt - încă de 
când erau copii şi vecini. Cu toate că era mai mic decât ea cu un 
an. 

Fusese şi rămăsese bună prietenă cu sora lui, Beth Cooper. În 
anii de şcoală, Matt fusese întruchiparea fratelui mai mic şi total 
pisălog - atât pentru Beth, cât şi pentru cea mai bună prietena a ei. 
O scotea pe Hayley din minţi de fiecare dată. Ce-o fi apucat-o să 
apeleze la Matt - la Matt, închipuiţi-vă! - când avea nevoie de un 
asemenea ajutor? 

Fiindcă, îşi răspunse tot ea, cu amărăciune, alte soluţii nu mai 
am. 

— Nu râdeam, încerca Matt s-o înduplece. 

Hayley îşi ţuguie buzele. 

— Te pregăteai, sublinie ea. 

Matt zâmbi din nou, arătându-şi dinţii albi, regulaţi, şi 
gropiţele fermecătoare din obraji. 

— Poate, consimţi el. 

Apoi, reuşi să arate spăşit. Un moment. 

— Haide, reluă, făcând un pas înapoi, pentru a se apleca să 
ridice scaunul pe care stătuse Hayley. Mai dă-mi o şansă. 

Hayley îl privi încruntată cu îndărătnicie. 

— Îţi promit că nu râd, insistă Matt. 

Fata ridică bărbia. Ştia că avea să se aşeze la loc. Şi o ştia şi 
el. 

După ce-şi potrivi bărbia cu un milimetru mai sus, reveni spre 
scaun. Aşezându-se, puse picior peste picior şi-şi netezi peste 


genunchi fusta ivorie cu carouri, străduindu-se să se calmeze. 


Vizita ei avea un motiv. N-avea niciun rost să plece fără a-i spune 
măcar esenţialul, se dojeni ea în sinea ei, pe când aştepta ca Matt 
să se aşeze şi el. 

Privindu-l cum ocolea până în cealaltă parte a biroului, Hayley 
se simţi dintr-odată prea pretenţios îmbrăcată, cu setul deux pièces 
şi escarpenii de mătase asortaţi. 

Matt purta un tricou subţire de bumbac, întins peste pieptul 
său bombat, şi blugi roşii, decoloraţi, strânşi pe coapsele 
puternice. Arăta mai mult a lucrător din echipă - şi, pornind de la 
musculatura lui tonifiată, Hayley bănuia că Matt nu se codea să 
pună osul la treabă, în compania sa de construcţii. 

Împlinirea vârstei de treizeci de ani nu-i făcuse niciun rău, 
judecă Hayley. La Matt Dryer nu se vedeau începuturi de burtică, 
nici bărbie fleşcăită. Dar nimic din toate acestea nu o mira. 

Cu atenţia care i se acordase întotdeauna din partea sexului 
frumos, era firesc să fie fudul ca un păun, după părerea ei. Nu era 
genul care să se lase pradă degradării. 

Matt se aşeză, în timp ce norii sfârşitului de după-amiaza 
întunecau fereastra îngustă din spatele lui, cufundând în umbră 
complexul de apartamente recent terminat, de afară. Se dădeau 
deja anunţuri pentru chiriaşi. Complexul se afla la marginea de 
sud-vest a periferiei oraşului Fort Worth, într-o zona populară, în 
plină dezvoltare, şi fără îndoială avea să se umple curând. 

La sosire, Hayley observase că şantierul părea aproape pustiu 
şi presupusese că majoritatea muncitorilor plecaseră deja, la 
sfârşitul programului. Fusese uşurată să zărească rulota lui Matt, 
parcată încă la bordură. 

Matt se aplecă peste birou, cu coatele rezemate pe un teanc 
de planuri, atrăgându-i atenţia. 


Hayley îl privi cum părea să-şi compună pe faţă o expresie de 


preocupare - trăsăturile lui colţuroase şi puternice devenind 
serioase. În lumina crudă a becului gol din plafon, Hayley îi 
observă ridurile fine din jurul ochilor şi şuviţele aurii, decolorate 
de soare, ale părului blond-închis - un păr pe care continua să-l 
poarte lung la spate. Rebel şi sexy. 

Era genul de bărbat după care oftau fetele în liceu. Chiar şi 
cele mai mari, din clasa lui Hayley. Dar nu şi ea. Hayley, niciodată. 
Ştia ce pacoste era Matt. De ani de zile erau vecini. 

— O.K., spuse el. Deci, ce-ai... 

Se întrerupse, când în uşa rulotei se auzi un ciocănit. Hayley 
simţi un gol în stomac, enervată de întrerupere. Voia să termine 
mai repede. 

— Intră! strigă Matt. 

Un bărbat între două vârste, cu chip rotund, vâri capul pe 
uşă. 

— Matt, mă pregătesc s-o-ntind. 

Privirea lui cobori spre Hayley, apoi reveni către Matt. 

— Putem schimba două vorbe? 

— Sigur, se ridică din nou Matt şi, cu o privire de scuză către 
Hayley, ieşi. 

Hayley oftă. Se enerva din ce în ce mai rău. Începea să se 
simtă ca o proastă. 

Nevoia de a o zbughi din loc se apropia de un nivel 
insuportabil. 

Matt închise uşa în urma lui Jaime Rollins, bucuros că 
rezolvase problemele montatorului de mochete - dar şi dornic să se 
întoarcă la Hayley. 

Se comporta ciudat. Foarte ciudat. 

Se aşeză din nou la birou, privind-o. Tenul ei era neted şi 


deschis la culoare, încadrat de cascada părului arămiu drept. Arata 


ca o floare delicată. 

Era decoratoare de interior - şi arăta exact aşa cum şi-ar fi 
imaginat Matt o persoană care petrecea ore întregi analizând 
culori şi combinând modele. Ca întotdeauna, era aranjată 
impecabil. 

N-o mai văzuse de ani de zile, şi devenise mai drăguță, cum 
părea să se întâmple de fiecare dată când o vedea. Şi mai serioasă. 
Hayley inspirase întotdeauna o mare seriozitate. Încă din copilărie. 

Acest lucru o făcea să fie ridicol de uşor de tachinat. lar Matt, 
cu siguranţă, nu fusese genul de băiat care să reziste ocaziilor de 
a-şi enerva sora şi pe prietenele acesteia - mai ales pe cea drăguță 
şi serioasă pentru care avea, în secret, o mare slăbiciune. 

— În regulă, ridică el încurajator sprâncenele, aplecându-se 
înainte. Cred că ar fi bine să repeţi întrebarea. 

Privi cum se îmbinau sprâncenele arămii ale lui Hayley, 
deasupra imenşilor ei ochi verzi. Fata ofta, părând iritată, cu 
trăsăturile ei fine crispate. Văzând că nu se grăbea să răspundă, 
Matt insistă: 

— Nu cred... în fine, cred că nu te-am auzit bine, prima dată, 
îi explică el. 

De fapt, nu „credea” că n-o auzise bine pe Hayley. Ştia că nu 
se putea s-o fi auzit bine. Hayley nu spunea asemenea lucruri. Dar, 
imediat, repetă aceleaşi cuvinte. 

— Am spus, pronunţă ea răspicat, că am nevoie de un soţ. 

Acum vorbea pe un ton aproape bătăios. 

— Eşti disponibil săptămâna viitoare, sau nu? 

Matt continua s-o privească fără expresie, peste birou, 
gândindu-se la faptul că relaţiile lor din trecut abia dacă fuseseră 
amicale, necum romantice, în pofida dorurilor lui de băiat - doruri 


pe care le uitase de mult. 


Mintea îi reveni cu ani în urmă. Nu încăpea nicio îndoială. În 
relaţia dintre ei, căsătoria ar fi reprezentat în mod clar un salt 
peste câteva etape. 

— Disponibil? repetă el, tatonând cu prudenţa. Disponibil 
pentru ce? 

Se rezemă de birou, cu coatele pe nişte hârtii împrăştiate. 
Conchisese că era timpul să nu mai umble cu ocolişuri, clarificând 
lucrurile. 

— Mă ceri cumva în căsătorie? 

Nici nu ştia dacă să fugă în vreo ascunzătoare, sau să se 
repeadă înainte, chiuind. Ceva nedefinit, în  solemnitatea 
încremenită a ochilor verzi din fata lui, îl îndemna să rămână 
serios. Şi-i promisese că n-avea să râdă, când o invitase să se aşeze 
din nou. Dar îi era nespus de greu să se abţină. 

— Bineînţeles că nu! răspunse Hayley, surprinsă şi 
nemulțumită. Nu fi ridicol. 

Matt nu avea niciun interes să-şi pună pirostriile - cel puţin, 
nu în acea perioadă. Noua lui firmă de construcţii abia îşi 
deschidea aripile. N-avea nevoie de diversiuni personale. Totuşi, 
acel... acel dezgust, să zicem, faţă de perspectiva unei căsătorii cu 
el, i s-ar fi părut cel puţin cam jignitor, din partea altcuiva. Din 
partea lui Hayley, însă, îl făcea să izbucnească din nou în râs. 

— Phii! se prefăcu Matt că-şi ştergea fruntea. 

Buzele gingaşe, de culoarea piersicii, ale lui Hayley, se 
subţiară. Matt înţelese că tentativa lui de a glumi n-o amuza deloc. 
Se reculese. 

— Atunci, ce anume îmi ceri? 

Înainte de a-i răspunde, Hayley se îndreptă puţin de spate. 
Dacă ar fi fost posibil aşa ceva. Arăta deja de parcă ar fi înghiţit un 


vătrai. 


— Nu vreau să mă mărit cu tine, Matt, spuse ea, ca şi cum 
acesta ar fi fost cel mai evident lucru. 

— Atunci, ce vrei? 

— Nu doresc decât să vii cu mine într-o lună de miere. 

Matt reuşi s-o privească zece secunde încheiate, înainte de a 
începe să râdă. Avusese o zi grea şi obositoare, plină de 
interminabile detalii ale rezolvării ultimelor probleme cu complexul 
de apartamente. Nu mai rămăsese de făcut decât curăţenia, după 
care urma să-şi scoată rulota de pe şantier, lăsându-l în seama 
decoratorilor de exterior. 

Predarea proiectului în avans şi cu economii financiare fusese 
pe cât de fericită, pe atâta de dificilă. În ultima vreme, mai mult 
dificilă. De săptămâni întregi, nu mai avusese niciun motiv de râs. 

Privindu-l, Hayley rămase cu gura căscată. Îşi încleştă strâns 
degetele peste poşeta mică şi compactă de pe genunchi. 

Matt se aştepta să-i dea cu ea în cap. Şi, probabil, o şi merita. 
Când colo, Hayley îl surprinse pentru a doua oară în ziua aceea. Se 
ridică şi ieşi din rulotă. 

Proasto, proasto, proasto, se dojenea Hayley, în timp ce ieşea 
ca o furtună din rulotă, lăsând uşa metalică să se trântească 
zgomotos în urma ei.Ar fi trebuit să ştie că n-avea niciun rost să-i 
ceară ajutorul lui Matt Dryer! Şi o ştiuse. Beth era cea care 
insistase: „Roagă-l pe Matt. Matt o să te ajute”. 

Amintirea râsului sonor şi copios al lui Matt îi provoca un nou 
val de enervare, în timp ce se grăbea cu paşi apăsaţi peste 
pământul bătătorit dintre rulotă şi stradă, unde-şi parcase maşina. 

Apropiindu-se de drum, i se păru că auzea uşa rulotei 
deschizându-se în urma ei şi spera ca lui Matt să nu-i fi venit ideea 
de a alerga după ea. Chiar atunci, de deasupra bubui un tunet. Un 


vânt puternic, neobişnuit de rece pentru luna iunie în Texas, îi 


răvaşi părul peste faţă. Ridicând mâna ca să şi-l dea la o parte, 
simţi o picătură mare de ploaie pe braţ. 

Se uita în sus, fără a încetini pasul. Plafonul de nori negri 
plutea ameninţător deasupra ei. Aversa părea pe cale să 
izbucnească din clipă-n clipă - probabil, înainte de a reuşi să 
ajungă la maşina. Nemaipomenit, pufni Hayley în sinea ei, 
revăzând în minte toate ghinioanele din ultimele câteva zile. 
Fusese părăsită de logodnic cu o săptămână înainte de cununie, 
fiind apoi nevoită să suporte oribila sarcină de a înapoia darurile 
de nuntă! şi a le telefona tuturor invitaţilor, pentru a-i informa 
despre contramandarea ceremoniei. Rămăsese în braţe cu diverse 
facturi nupţiale nereturnabile. Era pe cale să-şi piardă până şi 
călătoria de vis - o lună de miere în Hawaii, pe care o câştigase la 
concursul unui post de televiziune. Şi, ca să le pună capac tuturor 
minunilor din acea săptămână, se umilise în faţa lui Matt Dryer, iar 
acum o pândea şi ploaia. Ce mai urma? 

— Hayley? 

Matt! Deci, pe el îl auzise ieşind din rulotă. Dădu să se 
întoarcă, dar tocurile escarpenilor de satin i se înfundară în 
pământul umed, încetinindu-i mişcarea. Mai degrabă ar fi petrecut 
un weekend într-o groapă cu crotali adâncă de trei metri, decât să 
mai aibă de-a face cu Matt. Cerurile se desferecară tocmai când 
ajunse la bordură. Se dezlănţui o ploaie torențială de vară, udând-o 
până la piele, într-o clipă. Până ocoli botul maşinii şi ajunse la 
portiera de lângă volan, reuşi să-şi scoată cheile din poşetă. 

Aşezându-se, trânti portiera şi porni motorul, în acelaşi timp 
scuturându-şi din ochi părul ud. Printre oscilaţiile ştergătoarelor 


de parbriz, îl văzu pe Matt, leoarcă de ploaie, alergând spre ea. Cu 


1 În Statele Unite, se practică obiceiul de a oferi unele daruri de 
nuntă în avans. (n.tr.) 


părul şi hainele lipite de trup, apăsă pe accelerator, demarând. 
Chiar şi prin zgomotul ploii, auzi bufniturile ritmice. Hayley închise 
strâns ochii, disperată, apăsând pe frână. O pana de cauciuc. 

Îi deschise din nou când îl simţi pe Matt, mai mult decât îl 
auzi, smucind de portiera din dreapta. 

Constatând că era încuiată, bătu nervos în geam. Hayley stătu 
treizeci de secunde încheiate, gândindu-se dacă să deschidă sau 
nu, în timp ce-l privea cu oarecare satisfacţie pe Matt cum se uda 
tot mai rău în ploaia de vară. Îşi aminti de roata de rezervă din 
portbagaj. 

N-avea nici cea mai vagă idee cum se schimba un cauciuc 
spart. 

Oftând scurt, Hayley opri motorul şi deblocă portiera. Matt 
intră, părând să aducă furtuna cu el în maşină. 

— Îţi mulţumesc că te-ai grăbit să-mi deschizi, glumi el 
sarcastic, în timp ce sub el, pe fotoliul-cupă de vinil, se forma o 
bpăltoacă. 

Se rezemă de spătar, trecându-şi nervos o mână prin parul 
blond închis, pentru a-şi împinge de pe frunte şuviţele ude. 
Creştetul capului său aproape atingea plafonul maşinii. 

— Nu eu ţi-am cerut să vii după mine, îi aminti Hayley, 
încrucişându-şi braţele pe piept. 

Matt o privi pieziş. 

— Nu, mi-ai cerut doar să mă însor cu tine. Şi-şi şterse apa de 
pe frunte, cu mâna. 

— Nu ţi-am cerut să te însori cu nimeni! insistă Hayley, 
aprinzându-se din nou. 

Ţi-am cerut numai... 

— ... să mergem într-o lună de miere, completă Matt. Ştiu, 


ştiu. 


Rămase privind-o, cu sprâncenele arcuite. 

— Iar tu ai râs de mine. 

Şi părea pe punctul de a izbucni iarăşi în râs. 

Hayley îşi încrucişă şi mai strâns braţele. 

— lar ca să le pună capac la toate, mi s-a spart un cauciuc. 
Probabil am trecut peste un nenorocit de cui. 

Îi venea să-i spună că numai el era de vină. El şi afurisitul lui 
de şantier. Cu cuiele sale blestemate. 

Matt dădu din cap. 

— Probabil. 

Apoi, ridică din umeri. 

— Imediat ce slăbeşte ploaia, am să-ţi schimb cauciucul. Iar 
dacă reiese că a fost un cui, ţi-l voi şi plăti chiar. Surâse. 

— Fiindcă aşa-s eu, băiat bun. Ai roata de rezervă, da? 

— Da. 

Hayley se simţea cam vinovată. Nici măcar nu fusese nevoie 
să-i ceară ajutorul. Iar el se oferise până şi s-o despăgubească, deşi 
nu-l obliga nimeni. Uitase că putea fi cumsecade, uneori. Uneori. 

— În portbagaj. Şi am şi un levier. 

Ezita, recunoştinţa luptându-se cu enervarea care mai 
dăinuia. 

— Îţi mulţumesc. 

— Nicio problemă. 

Matt se răsuci în scaun, părând să se simtă incomod, cu 
hainele ude. Hayley îl înţelegea perfect. Ardea de nerăbdare să 
ajungă acasă şi să se schimbe - dar era clar că trebuia să mai 
aştepte. Nu-i putea pretinde lui Matt să-i schimbe roata în ploaia 
torențială. 

— Apropo de ceea ce discutam în birou... începu el. 


— Las-o baltă, îl întrerupse Hayley. 


Făcuse o greşeală apelând la Matt. N-avea niciun rost să mai 
continue. 

Matt ofta. 

— Nu pot, Hayley. 

Pe chip i se întipări preocuparea. 

— Scuză-mă că am râs. Îmi pare foarte rău. Dar am avut o 
săptămână grea, iar tu m-ai luat pe nepregătite. 

— 'Ţi-ar prinde bine un curs de bune maniere, replică ea, cu 
vocea o idee mai dezgheţată. Îi era greu să rămână supărată pe 
Matt. Aceasta era una din trăsăturile lui cele mai iritante. 

Matt zâmbi, dăruindu-i o imagine a gropiţelor şi dinţilor lui 
albi. 

— S-ar putea să ai dreptate, acceptă el; întinse o mână şi-i 
despărţi braţele, pentru a-i cuprinde degetele unei mâini într-ale 
lui. N-am vrut să te jignesc, Hayley, o asigură, cu blândeţe. 

Hayley îi privi mâna uriaşă şi bronzată, în care a ei se vedea 
mică, palidă. Fără niciun motiv, după câte se părea, în minte îi 
reveni momentul când Matt o ţinuse ultima oară de mână. 

Avea cincisprezece ani, iar o pisică vagabondă o muşcase de 
picior, când încercase să-i dea ceva de mâncare, pe veranda din 
faţa casei. Mama ei era plecată şi, când ţipase, Matt venise în fugă, 
din vecini. Bunica lui - femeia care îi crescuse pe Matt şi Beth - o 
dusese cu maşina la doctor. 

Hayley plânsese în tot timpul drumului până la cabinetul 
medical. Iar Matt o ţinuse de mâna. În ziua aceea, îi văzuse un alt 
chip. Blând. Afectuos. Desigur, nu durase mult. Cât ai bate din 
palme, revenise la tachinările lui, cu eforturi sporite, aproape ca şi 
cum ar fi vrut să compenseze faptul că fusese mărinimos cu ea. 

— Hayley? îi rosti încetişor Matt numele, abia auzit, prin 


ropotul ploii pe acoperişul maşinii. 


Hayley ridică privirea şi îi văzu ochii albaştri aţintiţi asupra 
alor ei. Un fior mic îi străbătu şira spinării. Încerca să-l pună pe 
seama hainelor ude - nu pe al fierbinţelii săgetătoare din privirea 
lui Matt. 

Se simţea în ea ceva foarte intens. Ceva care o făcea să se 
foiască în scaun. 

Îşi retrase mâna dintr-a lui Matt. Probabil că acea atingere 
intimă, cu care nu erau obişnuiţi, declanşase senzaţii atât de 
bizare. Ea şi Matt nu se atingeau. Nici măcar nu-şi prea vorbeau! 

— N-am nimic. 

Nu avea nevoie ca Matt să-şi facă griji pentru ea. N-avea ce 
face cu mila lui. 

— Te rog să mă scuzi că te-am deranjat. Când va înceta 
ploaia, ţi-aş fi recunoscătoare să-mi schimbi cauciucul, iar apoi 
vom uita că ne-am văzut astăzi. 

Matt se încruntă. Deşi Beth îl punea la curent, ocazional, cu 
evenimentele din viaţa lui Hayley, în ultimele câteva luni el lucrase 
practic zi şi noapte la proiectul complexului de apartamente. 
Categoric, îi scăpase ceva - şi, cu siguranţă, ceva important. 

Cu câteva momente înainte, în birou, Hayley îi pusese cea mai 
smintită întrebare pe care o auzise vreodată din gura ei. Voia să 
afle toată povestea. 

Nu-i plăcea expresia rănită din ochii ei. Îi trezea cheful de a-l 
pocni pe cel care o cauzase. Ani de zile o sâcâise pe Hayley, în 
copilărie. O privise ca pe o soră - şi, uneori, nu numai atât. 
Avusese sentimente protectoare faţă de ea. 

Privirea îi cobori în josul făpturii ei ude leoarca. Nu putu să 
nu observe cum i se lipea bluza ivorie de rotunjimile delicate ale 
sânilor, precum şi peste adâncitura taliei înguste. 


Nu lua în seama şoapta înceată din străfundul minţii, care-i 


spunea că niciuna dintre aceste observaţii nu era frăţească. N-avea 
timp să-şi examineze gândurile răzlețe, să revadă dorurile uitate. 
Ceea ce avea de făcut era să afle esenţa straniei vizite a lui 
Hayley pe şantierul lui de construcţii. 
— Hayley, îţi voi schimba bucuros roata, spuse el, calm. 


Imediat ce-mi spui ce naiba se întâmplă. 


Capitolul 2 


Hayley îşi încrucişă din nou braţele, într-o atitudine 
sfidătoare. 

Matt presupuse că ultimatumul său nu-i făcea plăcere, dar de 
vreme ce ştia că n-avea nici cea mai vagă idee cum să-şi schimbe 
cauciucul spart - fiind astfel complet imobilizată, şi udă din cap 
până-n picioare, pe deasupra - nu se miră când Hayley cedă. 

— Perfect. 

Privi spre ploaia torențială, prin parbriz, apoi întoarse capul 
către Matt. 

— Am fost logodită, urmând să mă mărit în sâmbăta asta. Cu 
Joel Larson. 

Matt înalţă din sprâncene. 

— Joel Larson? 

Numele îi suna familiar. Probabil că Beth i-l pomenise, la un 
moment dat. 

— Nu ştiam că urma să te căsătoreşti. 

— Scuză-mă. Nu crezusem că ai fi vrut să vii. 

Îşi muşcă buza de jos, roşind uşor. 

— Totul era aranjat, continuă ea, părând să uite de hainele 
ude, de jena fizică, în timp ce relata tensiunile emoţionale prin care 
trecuse. Biserica, florile, pastorul, rochia, invitaţiile. Joel tocmai îşi 
deschisese cabinetul particular - e dentist - aşa că era extrem de 
ocupat. Eu m-am ocupat de toate pregătirile. 

Iar îşi roase buza. 

— Şi am câştigat o lună de miere, la concursul unui post local 
de televiziune. O vacanţă în Hawaii. Cu toate cheltuielile achitate. 
Tot tacâmul. 


Se întrerupse. 


— Şi? o îndemnă Matt. 

O privi cum îşi strângea puţin mai tare braţele în jurul 
trupului. Din nou îi evita ochii. Afară turna cu găleata, şantierul 
pustiu transformându-se într-o suprafaţă noroioasă. Era abia cinci 
după-amiaza, dar părea mai aproape de opt, atât de tare întunecau 
norii cerul. 

Deodată, Hayley ridică privirea, vulnerabilitatea dureroasă 
din ochii ei izbindu-l pe Matt ca un pumn sub centură. 

Era obişnuit s-o vadă însufleţită. Întotdeauna îi plăcuseră 
ciocnirile lor inflamabile. Asta făcea ca tachinările să fie atât de 
distractive. Lui Matt nu-i plăcea deloc să vadă diluat acel spirit 
caustic. Nu în interesul său propriu, ci într-al lui Hayley. 

Tânăra ridică uşor din umeri, cu falsă vitejie. 

— Joel mi-a dat telefon luni seara. Era în Las Vegas. Cu 
asistenta lui de igienă dentară. 

După trei zile, durerea lui Hayley se transformase în furie. 
Avusese încredere în Joel. Înainte de a fi discutat despre căsătorie, 
fuseseră prieteni. 

Avuseseră totul în comun - interese, țeluri. Joel era un om 
serios, de nădejde. Cine şi-ar fi putut dori un bărbat mai perfect? 

Supravieţuitoare a numeroaselor divorţuri prin care trecuse 
mama ei, Hayley chibzuise îndelung şi temeinic, înainte de a se 
logodi. Toate aspectele căsniciilor, pe care le observase în copilăria 
şi adolescenţa ei, fuseseră negative. 

Ezitase să facă vreodată saltul matrimonial - nedorind să rişte 
suferinţele şi abandonurile repetate prin care îşi văzuse mama 
trecând. 

Propria ei experienţă cu Joel păruse un avertisment. Trebuia 
să renunţe definitiv la orice gânduri de căsătorie. Poate că 


moştenise ghinionul nupţial al mamei sale. Sau putea fi chiar şi un 


soi de blestem, conchisese ea. Când încercase să se mărite cu Joel, 
soarta intervenise, pentru a o pune înapoi la locul ei. Putea vedea 
că Matt încă mai aştepta să-şi termine povestirea. 

— Mi-a spus că tocmai se căsătoriseră, zise ea. La una din 
capelele alea rapide, le ştii... A zis el ceva cum că se îndrăgostise şi 
n-avea ce face. Şi pe urmă, a închis. Uite-aşa. 

Matt simţi arsura unei furii mocnite în stomac. Joel era o 
jigodie. Înainte de a-şi putea exprima aceasta părere, Hayley 
continuă, cu voce mică şi încordată: 

— A trebuit să le telefonez tuturor. Şi să înapoiez toate 
darurile de nuntă. Am încercat să contramandez aranjamentele - 
dar era prea târziu. N-am mai putut obţine înapoi avansul de la 
biserică, nici de la restaurant. Şi nici florile nu le-am putut returna. 
Magazinul nuptial n-a primit înapoi rochia de mireasă. 

Pe ultimele cuvinte, vocea i se frânse, aşa că trase aer în 
piept, rapid, adânc. Matt ar fi vrut să o ia de mână iarăşi, dar se 
temea să nu-i respingă atingerea, ca prima dată. 

— lar luna de miere... 

Lăsă fraza neterminată. Înghiţind în sec, îşi mută privirea. Se 
simţea ca o idioată, etalându-şi toată umilinţa în faţa lui Matt. 

— Ce-i cu luna de miere? o încurajă el. 

Unde merge mia, merge şi suta, reflecta Hayley. 

— Cu celelalte - biserica, florile, rochia - nu mai pot face 
nimic. Dar încă aş mai putea face călătoria. 

Îl privi. Ochii lui Matt stăteau aţintiţi într-ai ei. 

— Postul de televiziune plăteşte totul. Nu există decât o 
singură problemă. 

Matt aşteptă. 

— Care? întrebă el, văzând că nu-i spunea. 


Îi ceruse, adineaori, s-o însoţească în luna de miere. De ce? 


— Dacă ai câştigat excursia, fă-o. Du-te. 

Era complet nedumerit. Pentru ce avea nevoie de el? 

Hayley oftă. Făcuse atâta drum. Îşi distrusese pantofii 
favoriţi, în goana ei nebunească prin santier. Putea foarte bine să 
meargă până la capăt. 

— Vreau să mă duc, spuse ea repede. E singurul lucru pe 
care-l mai pot câştiga, din toată mizeria asta. Şi mi-am luat deja 
liber de la serviciu. 

Hayley era consultanta de decoraţiuni interioare la cel mai 
elegant magazin universal din Fort Worth. 

Totul păruse logic, absolut logic, când discutase planul cu 
Beth. Acum, însă, privindu-l pe Matt şi gândindu-se la furnicăturile 
pe care o făcuse să le simtă înăuntrul ei atingerea mâinii lui - într- 
un mod de care atingerea lui Joel nu fusese niciodată în stare, cu 
siguranţă! 

— Hayley constată că se întreba dacă nu cumva era cea mai 
smintită idee care-i venise în viaţa ei. 

Matt continua să aştepte, aşa că se avântă, totuşi: 

— Toată viaţa am vrut să merg în Hawaii, continuă ea, cu o 
repeziciune anormală; nu voia decât să termine mai repede. 
Problema e cameramanul. 

— Care cameraman? întrebă Matt, complet zăpăcit. 

— Postul T.V. Trimite un cameraman, ca să filmeze voiajul de 
nuntă. Vor să folosească imaginile într-o serie de secvenţe speciale, 
despre nunţi. De-asta nu mă pot duce singură, deşi, în sens tehnic, 
călătoria îmi aparţine. 

Matt dădu să vorbească, dar Hayley se repezi, mărturisind 
totul: 

— Şi nu m-ar deranja deloc ca Joel să afle şi să creadă că şi eu 


m-am măritat cu cineva, la fel ca el! 


De fapt, nu încerca să se răzbune pe Joel. O avea pe micuța 
lui asistentă de igienă bucală, la urma urmei. Hayley nu dorea 
decât să-şi salveze propria mândrie. 

Ploaia slăbise, iar ropotul uşor al stropilor pe capota maşinii 
crea o atmosferă intimă, ca într-un cocon. Matt o privi lung, cu 
ochii săi albaştri indescifrabili. Hayley se întreba dacă nu cumva îi 
luase piuitul cu declaraţiile sale. 

— Dacă vii, vor crede că eşti soţul meu, explică ea. Vei avea 
parte de o săptămână de vacanţă, cu toate cheltuielile achitate, 
continuă ea grăbită, şi nu cred că operatorul va aştepta prea mult 
de la noi - doar câteva mici excursii turistice, unde să poată trage 
nişte cadre, înţelegi. 

Îşi impuse să continue: 

— Va trebui să locuim în aceeaşi cameră de hotel. 

Obrajii i se înfierbântară. Îşi înjură în sinea ei nenorocita aia 
de piele palidă şi părul roşcat, care o predispuneau să-şi trădeze 
astfel sentimentele. 

— Dar va fi o camera mare şi frumoasă, cu mult spaţiu, sunt 
convinsă. În cea mai mare parte a timpului, abia dacă va trebui să 
ne vedem. 

Sau, cel puţin, aşa spera. Păstrase pentru la sfârşit vestea cea 
mai proastă. 

— Cameramanul nu va fi singurul care va crede că ne-am 
căsătorit... 

Ezita. Matt îşi arcui o sprânceană. 

— După ce vor transmite secvențele în emisiunea de 
actualități de-aici, toţi cei care o vor vedea - nu numai Joel - vor 
crede şi ei că suntem căsătoriţi. 

Dintr-odată, se întreba cum avea să-şi convingă toţi cunoscuţii 


că era măritată cu un om ca Matt. 


Hayley îşi plănuia viaţa pas cu pas, cât putea de serios şi 
meticulos. Şi, în ciuda faptului că planurile ei păreau să aibă 
prostul obicei de a o lua razna, grija planificării o făcea să se simtă 
în siguranţă. Acel Matt pe care îl cunoscuse fusese sangvin şi 
impulsiv, trăindu-şi viaţa aşa cum i se oferea - o atitudine care o 
neliniştea enorm pe Hayley. O adevărată căsnicie între ea şi Matt 
ar fi fost un haos total. Nici nu-şi putea închipui cum ar fi scos-o la 
capăt cu acea pretinsă lună de miere. 

Din fericire, întrucât mama lui Hayley locuia în San Antonio, 
cu al cincilea soţ al ei, nu era nevoie să afle şi ea. Iar cei mai buni 
prieteni ai lui Hayley, Beth şi un fost coleg de şcoala, Lyndon 
Harrison, cunoşteau deja planul. Asta avea să uşureze lucrurile. 
Cât despre toţi ceilalţi... 

Mă rog, era mai bine aşa, decât ca oricine-i ieşea în cale să 
plângă de mila bietei mirese seduse şi abandonate. Joel o umilise 
public, luându-şi tălpăşiţa cu atât de puţin timp înaintea nunţii. 

Trase adânc aer în piept şi continuă: 

— Desigur, nu va trebui să trăim efectiv împreună. lar după 
ce va trece câtva timp, am putea să... 

— Să dăm de veste, discret, că am apucat-o fiecare pe altă 
cale? Matt părea amuzat. 

— Exact, reuşi ea să ridice din umeri. Va fi foarte uşor, din 
moment ce n-o să fim căsătoriţi cu adevărat. Nu se pune problema 
să avem nevoie de un judecător, sau aşa ceva. 

Încerca să zâmbească dezinvolt, dar îi ieşi mai degrabă o 
grimasă. 

Se simţea prost, cu Matt privind-o în felul acela. Oare avea să- 
şi râdă iar de ea? Matt n-o luase niciodată în serios, practic îşi 
făcuse o artă din a-şi râde de ea. Fusese o nebunie să i se adreseze 


lui. Doar avusese parte de umilinţe destule, pentru o săptămână, 


nu? Ridică puţin bărbia, adunându-şi toate resturile mândriei 
terfelite. 

— Ascultă, hai mai bine s-o lăsăm... 

— Hayley... 

— A fost o idee tâmpită. 

Cum de se pusese într-o asemenea situaţie? 

— Hayley... 

— Uită că am... 

— Hayley! se aplecă înainte Matt, apucându-l bărbia în mână; 
îi simţi pielea fină, sub degetele lui înăsprite de muncă, asemenea 
petalei unui boboc de trandafir. Opreşte-te! Hai să mai recapitulăm 
încă o dată, bine? Puțin mai rar, dacă nu te superi. 

Hayley se foi în scaun, retrăgându-şi bărbia din mâna lui 
Matt. Se simţea prinsă ca într-o capcană. 

— Ţi-am spus, cred că ar fi mai bine s-o dăm uitarii. 

O zăpăcea. Când o atingea, nici nu mai putea gândi. Totul era 
mult prea nefamiliar, între ei. Prea... ciudat de neliniştitor. Îşi muta 
privirea. În pofida ploii mărunte care continua, un crâmpei de 
soare se strecura vitejeşte printre doi nori plumburii, aşternând o 
rază aurie peste strada plină de băltoace. 

Matt vorbi, atrăgându-i din nou atenţia. 

— Cred că e cam târziu ca să tragem o asemenea concluzie. 

Hayley îşi abătu privirea într-o parte, remarcând cum se 
amesteca mirosul de ploaie din maşina cu un iz vag masculin, la fel 
de greu de definit ca aroma unei brize răcoroase de vara. Matt. 

— Ei bine, eu nu cred, şi e problema mea, îşi încrucişă ea din 
nou braţele pe piept. În ultimele câteva zile n-am mai gândit 
limpede. Dacă o făceam, în veci n-aş fi venit la tine cu o asemenea 
propunere. Dar când Lyndon n-a putut... 


— Lyndon? 


— Lyndon Harrison. 

Cum Matt nu păru să recunoască numele, îi explică: 

— E un fost coleg de clasa, al meu şi al lui Beth. Eram 
împreună la clubul de franceză. Am rămas prieteni. 

Hayley îşi amintea că Matt fusese căpitanul echipei de fotbal. 
Sigur că n-avea cum să-l cunoască pe studiosul şi seriosul Lyndon. 

— Oricum, continuă ea, Lyndon n-a putut veni. Are o nouă 
iubita şi nu credea că ar fi înţeles, aşa că... 

— I-ai cerut lui Lyndon să meargă cu tine? o întrerupse Matt. 

Nu ştia de ce îl deranja acest lucru, dar aşa era. Se simţea... 
desconsiderat, oarecum. Nu el fusese prima soluţie aleasă de 
Hayley. Curios, cât îl mai râcâia gândul. 

— Da... 

— De ce n-ai venit la mine mai întâi? 

— Matt! 

Hayley îşi încreţi fruntea. De ce nu venise la Matt mai întâi?! 
De ce n-ar fi trebuit să vină la el în niciun caz! Răspunsul i se părea 
absolut evident. 

— Fiindcă mă temeam să nu râzi de mine. Şi ai făcut-o! 
Niciodată nu iei nimic în serios... 

— Iar tu le iei pe toate prea în serios, ripostă Matt. 

Hayley trecu peste această remarcă. Ea şi Matt aveau 
personalităţi total diferite. Şi totul era bine şi frumos - cu condiţia 
de a nu trebui să se-nvârtească prea mult prin preajma lui. 

O săptămână în Hawaii ar fi fost, categoric, prea mult. 
Revederea cu Matt îi clarificase aceasta concluzie. 

— Tocmai de-asta călătoria noastră împreună ar fi o 
catastrofă, sublinie Hayley. 

Trebuia să existe o altă soluţie. Îşi puse mintea la lucru. 


— Am să găsesc eu o cale... 


Lui Matt nu-i plăcea să fie expediat atât de uşor. Încă nu 
hotărâse ce părere să-şi facă despre propunerea ei - ce naiba, nici 
măcar nu-i lăsase timp! Dar reacţia lui viscerală consta în a fi... 
întrigat. 

Hayley îşi făcuse o artă din a-l evita, în toată perioada 
copilăriei... iar acum, avea şansa să petreacă o săptămână în 
aceeaşi cameră de hotel cu ea. În asemenea împrejurări, i-ar fi fost 
greu să-l ocolească. 

— Altă cale? repetă el. Ca de pildă? 

Aplecându-se înainte, Hayley îşi rezemă braţele de volan. 
Trebuia să facă ceva. Voia să meargă în acea călătorie. Mai mult, 
voia ca Joel să ştie că făcuse călătoria. 

— Ştiu! îi zâmbi ea radioasă. Am să mă duc la o agenţie de 
plasare. 

Rotiţele minţii îi ţăcăneau cu toată viteza. 

— Sau la o agenţie de impresariat. Voi angaja pe cineva să 
joace rolul soţului meu. 

Matt rămase cu gura căscată. 

— Ţi-ai pierdut minţile? strigă el, cu glas tunător. 

Hayley clipi din ochi. 

— Să nu ţipi la mine! 

Nici n-o luă în seamă. 

— Nu poţi angaja pe cineva să facă o călătorie ca asta cu tine! 
Ce, eşti nebună? se încruntă el, furios; ce-i trecea prin minte?! Nu 
poţi petrece şapte zile cu un străin. În aceeaşi cameră de hotel! 

Ideea ca Hayley - drăgălaşa, micuța, vulnerabila Hayley - ar fi 
stat singură într-o cameră de hotel cu cine ştie ce individ pe care 
nu-l cunoştea îl făcea pe Matt să-i fiarbă sângele-n vene. Dacă 
mizerabilul încerca să-şi facă de cap cu ea? 


Gura lui Hayley formase un mic O de uimire. 


— Nu m-am gândit la asta, recunoscu ea, încet. Cred că de 
fapt nu m-am gândit deloc până la capăt. 

Se simţea învinsă. Ce soluţie îi mai rămânea? 

Matt îi văzu în ochi expresia pierdută. Îi amintea de a unui 
căţel bătut. Mă rog, a unui căţel foarte sexy, oricum. Tremurul 
vulnerabil al gurii ei îl scotea din minţi. Uluitor, îşi spuse, cât de 
uşor îl afecta nefericirea lui Hayley. Toată situaţia îl frustra. N- 
avea nevoie de diversiuni personale, mai ales acum. Dar, oricât ar 
fi încercat, nu reuşea să-şi alunge convingerea că Hayley avea 
dreptate cel puţin într-o privinţa. Nu gândea limpede. Iar el n-o 
putea lasă să fugă şi să intre în cine ştie ce belea, cu planurile ei 
neghioabe. 

Se hotărî. 

— Asta e. Vin cu tine. 

— Nu vreau să-mi plângi de milă, îl privi furioasă Hayley. E 
problema mea. Mi-o rezolv singură. 

— La fel cum îţi vei repara şi cauciucul ala spart? 

Hayley ştia când era învinsă. 

— O.K., deci nu ştiu să-mi înlocuiesc un cauciuc, oftă ea. Şi, ai 
dreptate - nu pot lua cu mine un străin în excursia asta. 

Îl privi bănuitoare. 

— Dar nu-s sigură nici în legătură cu... noi. 

— De ce nu? 

Îşi dădu ochii peste cap. 

Matt adoptă o expresie inocentă. Hayley încercă să nu 
observe cât de drăgălaş arata. lar simţi acel mic fior pe şira 
spinării. Şi nici măcar n-o atingea. De când începuse Matt să-i 
stârnească furnicături? 

— Ai nevoie de mâne, sublinie el. Şi nici mie nu mi-ar strica o 


vacanţa. 


În timp ce rostea aceste cuvinte, îşi dădu seama cât de 
adevărate erau. Proiectul cu complexul de apartamente îi secătuise 
toate puterile. Putea să-şi scoată rulota, să aducă echipa de 
curăţenie, şi era liber să plece - lăsând restul în seama 
antreprenorului de amenajări exterioare. 

În ceea ce privea pretinsa căsătorie, nu avea nicio relaţie, nici 
măcar trecătoare - şi nu-şi făcea planuri de a schimba prea curând 
această situaţie. Singura lui rudă era Lilah Dryer, bătrâna bunică, 
firavă de-acum, care îi crescuse pe el şi Beth după ce le muriseră 
părinţii - locuia într-un cămin de pensionari din Texas, cu verişoara 
ei. 

Nu era nevoie să ştie ce se întâmpla. Iar lui oricum nu-i pasa 
de părerile altora. 

Nimic nu stătea în calea ajutorului acordat lui Hayley pentru 
a salva aparențele. Nimic - numai Hayley însăşi, după câte se 
părea. 

— Beth a spus că ţi-ar prinde bine o vacanţa, spuse meditativ, 
îngândurată, Hayley; oare chiar ar fi rezistat o săptămână întreagă 
cu Matt? 

— Când începe călătoria? 

— Duminică dimineaţă. 

Cu o voce cam crispată, continuă: 

— Nunta era programată pentru sâmbătă după-amiază. Urma 
să ne petrecem noaptea la Worthington Hotel, în centru, iar de 
acolo să mergem cu maşina la aeroport. 

Îşi strânse pumnii, în poală. 

— Măcar pe-asta am reuşit s-o contramandez, fără să rămân 
cu o factură de achitat. 

Matt simţi din nou un val de mânie la adresa lui Joel. Se 


bucura că Hayley nu se măritase cu nesimţitul ală. Joel Larson 


trebuia să fie cel mai mare mitocan din lume, s-o părăsească pe 
Hayley aşa - ca să nu mai menţioneze faptul că o lăsase cu toate 
notele de plata pe cap. Era într-adevăr o josnicie. 

Nu-şi putea imagina cum ar fi putut-o trata într-un asemenea 
hal un bărbat pe Hayley. Nu era perfectă - puţin rigidă, cam prea 
serioasă. Dar nu merita un asemenea tratament. Nimeni nu-l 
merita. Voia să spună ceva, dar nu era sigur ce anume. Până la 
urmă, zise doar atât: 

— Excelent. Pot fi gata duminică dimineaţă. 

Hayley se răsuci spre el, privindu-l în ochi. 

— N-ai nicio prietenă, aşa-i? 

— Eşti deja geloasă, nevastă? zâmbi Matt. 

Îl pocni în umăr, cu un pumn bine ţintit. 

— Ştii bine ce vreau să spun! Nu există nimeni care-ar putea 
să se supere? Nu vreau să provoc suferinţe nimănui. 

Matt redeveni serios. 

— Nu, Hayley. Îţi dau cuvântul meu. Dacă aveam pe cineva, n- 


aş fi făcut-o. 


Capitolul 3 


— Asta...? ridică Hailey o rochie de cocteil scurtă şi neagră, 
cu bretele subţiri, apoi continuă: sau asta? arătă ea o rochie de 
mătase bleumarin încreţită, în talie, din maldărul de haine de pe 
pat. 

Beth Cooper, aşezată într-un fotoliu moale şi confortabil din 
colţul dormitorului lui Hayley, îşi ţuguie buzele, analizând cele 
două variante pe care i le prezenta prietena ei. Îşi mută de pe un 
braţ pe altul fetiţa de şase săptămâni, care dormea, mângâindu-i 
absentă părul blond-pal şi pufos, mai deschis cu câteva nuanţe 
decât al ei, blond ca mierea şi tuns paj. 

Hayley uitase cât de mult semănau între ei Beth şi Matt, după 
ce pe el nu-l mai văzuse de atâta vreme. Acum, n-o mai putea privi 
pe Beth fără ca în minte să-i apară fratele ei. Se uita la ea, însă îl 
vedea pe Matt, cu părul lui rebel, auriu ca razele soarelui, lung 
până la umeri. Şi ochii lui albaştri ca două lacuri. Zâmbetul lui 
ironic. 

Ţinea nespus la Beth, dar de fapt ar fi preferat ca ea să plece. 
Beth, însă, era hotărâtă să nu-şi lase prietena singură în după- 
amiaza nunţii ei contramandate. 

Iar Hayley n-avea de gând să-i explice de ce ar fi dorit tocmai 
acel lucru. 

— Nu ştiu. Amândouă îmi plac, ridică uşor Beth din umeri. 
Hayley... e sâmbătă. 

Nu-mi vine să cred că nu ţi-ai făcut bagajele. Nu e în stilul 
tău. 

— Ba mi le-am făcut. 

Hayley alese rochia albastra şi se aplecă s-o pună peste una 


dintre cele două valize deschise de pe podea. În mod normal, 


păstra o ordine proverbială în micul ei apartament cu un singur 
dormitor, din vestul oraşului Fort Worth. Azi, însă, cu pregătirile 
de ultim moment pentru călătorie, arata de parcă l-ar fi ravaşit o 
tornada. 

— Dar acum e altceva. 

— De ce? Fiindcă pleci cu Matt? 

— Exact. 

Se îndreptă de spate, privind-o pe Beth. Îi plăceau mult 
hainele - şi avea flerul de a găsi oferte pe măsura bugetului ei 
strâmtorat. Îşi planificase trusoul de mireasă cu cea mai mare 
grijă. lar acum, totul se schimbase. 

— Cum ar fi asta, de exemplu, culese ea un neglijeu negru 
sumar, dintr-un vraf de pe pat, ridicându-l în faţa lui Beth. Nu prea 
pot purta aşa ceva la culcare, în aceeaşi camera cu Matt! 

Îi fusese greu să-şi imagineze până şi cum ar fi apărut cu el în 
faţa lui Joel. Fuseseră prieteni. Prieteni buni. Pasiunea nu era nici 
pe departe la fel de importantă ca o prietenie solida. Mama lui 
Hayley avusese o mulţime de căsnicii pasionale. 

De fapt, acum ajunsese la a cincea. Hayley considera ca 
pasiunea avea aceeaşi putere de a rezista ca tendinţele din moda 
adolescentină. Chiar dacă nici prietenia nu părea a fi cheia unui 
mariaj solid - cel puţin, nu pentru ea. Se temea ca, în ceea ce-o 
privea, nu existau chei ale căsniciei. 

Beth zâmbi. 

— Păi şi de ce să nu-l porţi la culcare în aceeaşi cameră cu 
Matt? o tachină ea, în ochii ei albaştri cu un mic licăr vesel ce era o 
versiune uşor atenuată a celui propriu lui Matt. 

Hayley îşi dădu ochii peste cap, apoi alese o cămaşă de 
noapte decentă, de bumbac alb cu tiv dantelat, care avea s-o 


acopere de la gât până sub genunchi, şi o aruncă peste grămada 


crescândă din valiza. Împingând la o parte alte haine împăturite 
ordonat, se aşeză obosită pe plapumă. 

— Matt o să mă scoată din minţi, ştii bine. 

Nu-şi putea alunga din gând călătoria. Nu şi-l putea alunga 
din gând pe Matt. Mai rău, îşi tot amintea acel fior mic şi ciudat 
care se declanşase între ei. Ce însemnase fiorul acela? Empatie? 
Ceva mai mult de-atât? Respinse ideea, dar nu putu izgoni la fel de 
uşor şi reacţia fizică pe care i-o provocase gândul. 

Amintirea atingerii lui Matt îi făcea piele-de-găină pe braţe. 
Încreţituri mărunte, tensionate, senzuale. 

— Eu găsesc că e grozav, declară Beth. Dintotdeauna mi-am 
dorit să fii sora mea. lar acum, vei fi cumnata mea. Aproape acelaşi 
lucru. 

În timp ce vorbea, mângâia părul fin de pe capul fetiţei. 

— Ha! Nu te ataşa prea mult de ideea asta, ripostă Hayley. 
Nu va dura mult. Nici măcar nu va fi adevărat. Clătină din cap. 

— Sper numai să ne putem suporta o săptămână încheiată! 

Beth zâmbi. 

— Cred că va fi ocazia ideala pentru ca tu şi Matt să lămuriţi 
unele dintre vechile probleme din copilărie. Matt nu-i un băiat 
chiar aşa de rău. Abia dacă l-ai văzut, de când a terminat liceul. 
Simplul fapt că nu v-aţi înţeles atunci nu înseamnă că n-o să vă 
puteţi înţelege nici acum. A mai crescut şi el, în caz ca n-ai 
observat. 

Hayley trase aer în piept, amintindu-şi cât de lat arătase 
pieptul lui Matt. Cât de mult fusese nevoită să-şi încline capul pe 
spate, pentru a-l privi. Da, observase că Matt crescuse. Când era 
vorba de Matt Dryer, termenul masculinitate spunea totul, 
categoric. 


— Tot acelaşi Matt este, replică Hayley. Ţi-am spus, a râs de 


mine, prima dată când i-am cerut să mă însoţească în călătoria 
asta! 

Faptul continua s-o râcâie. 

— Totuşi, a acceptat, nu? sublinie cu blândeţe Beth. O fi 
arătând el ca un fundaş dur, dar de fapt e un sentimental. 

Fetiţa se mişcă, iar Beth şi-o ridică pe umăr şi începu s-o 
legene, privind spre Hayley. 

— M-hmm... răspunse aceasta, fără convingere. 

— Ba este! Să-l fi văzut, cu Audrey asta mică, arătă ea cu 
capul fetiţa. La un singur gângurit al ei, se topeşte cu totul. Mare 
păcat că e atât de hotărât să nu se însoare - cu adevărat, vreau să 
spun. Ar fi un tătic grozav. Atâta doar că îl captează atât de mult 
firma aia a lui... oftă ea. 

— Ei, atunci măcar în privinţa asta putem fi de acord. De- 
acum încolo, şi eu pun munca pe primul plan. M-am săturat de 
bărbaţi. 

— Of, Hayley, nu-l lasă pe Joel să-ţi facă asta... 

— Nu de Joel e vorba. Oi fi blestemată, cine ştie. Fiecare tip 
cu care am avut relaţii s-a dovedit a fi un mârlan, mai devreme sau 
mai târziu. 

Se ridică şi începu să scotocească iarăşi printre haine. 

— E ceva genetic. De la maică-mea am moştenit-o. Chiar o fi 
cinstit să se transmită până la a treia generaţie? încercă ea să 
râdă, dar ieşi mai mult un lătrat. 

— Hayley... 

— Lilah ce face? întrebă Hayley, schimbând vorba. 

Pe faţa lui Beth se aşternu tristeţea. 

— Nu prea bine, oftă ea. Nu se ameliorează deloc cu inima. 

— E destul de emoţionată din cauza lui Audrey, nu-i aşa? 


— Da, zâmbi Beth. Nu mai şofează, ştii, aşa că imediat după 


ce s-a născut fetiţa, Matt a adus-o cu maşina. Pentru el a fost un 
drum lung, dus-întors, dar bunica abia aştepta să vadă copilul şi 
era mult prea devreme ca s-o luăm pe Audrey într-un drum lung cu 
maşina. Totuşi, s-ar putea ca luna viitoare să merg cu Davis până 
acolo. 

Mângâind capul fetiţei, continuă: 

— Vreau să mă asigur că bunica o vede cât mai mult posibil. 
Cu inima ei, nu se ştie niciodată... 

Hayley ştia că-şi amintea de infarctul lui Lilah din urmă cu un 
an. Cu toţii trecuseră printr-o mare sperietură, dar Lilah o scosese 
la capăt. Totuşi, sănătatea bătrânei rămânea precară. 

Tăcură un moment, gândindu-se amândouă la Lilah, după 
care Beth spuse: 

— Să ştii că n-am să mă las. 

Hayley, care aranja într-o valiza de pe jos un şort de excursie, 
ridică privirea spre prietena ei. 

— Vreau să fii fericită. 

— Sunt fericită, răspunse ea, continuând să împacheteze cu 
meticulozitate. 

Beth scoase un fel de mormăit. Apoi, fetiţa gânguri. 

— Mincinoaso, continuă Beth, bătând-o pe Audrey pe spate. 
Pur şi simplu, Joel nu era omul potrivit pentru tine. Nu ţi-am spus-o 
niciodată, dar îl găseam un plicticos. Tu ai nevoie de cineva 
interesant. De un stimulent. De umor. Ai nevoie de cineva ca... 

— Cine? Matt? râse sonor Hayley. 

Beth râse şi ea. 

— Mda... 

Nu-şi putu stăpâni zâmbetul. 

— Auzi, să ştii că s-ar putea. S-ar putea să-ţi schimbi complet 


părerea despre Matt, înainte de sfârşitul călătoriei. Cred că e 


foarte drăguţ, faţă de toată povestea asta. 

În ochii lui Beth apăruse din nou luminiţa ştrengărească, acea 
licărire albastră care-i amintea lui Hayley de Matt. 

— Cine ştie, s-ar putea ca până la urmă să vă doriţi o 
căsătorie adevărată! glumi ea. 

Hayley îşi privi lung prietena. 

— Nu cumva ai avut tu nişte motive ascunse, când mi-ai 
propus să-i cer lui Matt ajutorul cu călătoria asta? 

Beth părea teribil de fericită. 

— Hayley! se arată ea sincer jignită. Nu-s eu de vină că 
Lyndon n-a putut. 

Era logic. 

— lartă-mă, ai dreptate, oftă Hayley. Şi cred că Matt este, 
într-adevăr... drăguţ. 

Cuvântul drăguţ părea să i se fi înţepenit în gât. leşi ca un fel 
de croncănit. Trânti capacul valizei. Nu voia să se gândească la 
Matt, şi cât de drăguţ era. Nu voia să se gândească deloc la Matt. 
Dar nu-şi putea lua mintea de la el. Şi punea totul pe seama lui 
Beth. 

Peste trei ore, Hayley conchise ca singura cale de a putea 
dormi peste noapte - şi a scăpa de gândurile la Matt - ar fi fost 
aceea de a i-o lua înainte, dându-i un telefon. După toate 
comentariile lui Beth despre cât de drăguţ era Matt, Hayley 
începuse să se simtă vinovată de faptul că nu-i mulţumise niciodată 
cum se cuvine pentru că o însoțea în acea lună de miere. În fond, îi 
făcea o favoare. 

Se dădu jos din pat, lipăi desculţă până în bucătărioara 
apartamentului ei şi scoase cartea groasă de telefon a oraşului Fort 
Worth. Punând degetul pe numele lui Matt, îi formă numărul de 


acasă, la telefonul de pe perete. 


Matt răspunse după trei apeluri, iar Hayley îşi dădu seama 
imediat că-l trezise din somn. 

— O, scuză-mă, îngăimă ea. Eu sunt, Hayley. N-am vrut... 

— N-are nimica, mormăi Matt, trântindu-şi capul la loc pe 
pernă, cu receptorul la ureche. Se frecă la ochi, surprins să audă la 
celălalt capăt al firului vocea lui Hayley. 

Toată ziua supervizase ultimele operaţiuni de curăţenie pe 
santier şi era frânt. Dar nu atât de frânt încât să-i scape tremurul 
de vulnerabilitate din vocea înceată şi răguşita a lui Hayley. 
Detesta felul cum îl hărţuia încontinuu fondul vulnerabil de sub 
aparențele ei ca de oţel, încercând să-i redeştepte sentimente de 
mult apuse. 

Voia s-o ajute, dar în viaţa lui nu exista loc pentru 
ataşamente. Nici chiar cu o... în fine, un fel de prietenă din 
copilărie. Matt era complet absorbit de afacerile lui - şi avea de 
gând să rămână astfel. 

Nici măcar afecțiunea bunicii sale nu camuflase greutăţile 
unei copilării fără bani. Desigur, nu fusese vina lui Lilah. Femeia 
nu se aşteptase să ajungă să crească singură doi nepoti orfani. 
Matt o cazase într-un apartament al unui elegant cămin de 
pensionari din Lubbock, unde Lilah locuia împreună cu verişoara 
ei, iar Matt se hotărâse să-şi creeze o bază solidă înainte de a se 
gândi, măcar, la întemeierea unei familii proprii. 

— Ştii, Matt, eu... să... îi întrerupse Hayley şirul gândurilor. 

— Hayley? S-a întâmplat ceva? 

Îi simţea desluşit nota de tulburare din voce. 

— Nu. Am... 

Ezita. 

— Hayley? 


Nervoasă, Hayley îşi înfăşura cablul telefonului pe degetul 


arătător. O durea, aşa că-l desfăcu la loc. Acum, când îl găsise pe 
Matt la telefon, trase concluzia că greşise sunându-l, dar era prea 
târziu. 

— Am sunat doar ca să-ţi mulţumesc, izbucni ea, năvalnic; 
imediat, se simţi ca o proastă. Adică, nu ţi-am mulţumit nicicum, 
alaltăieri când ai acceptat să vii cu mine în călătorie... şi toate 
celelalte, se referi ea cuprinzător la toată înţelegerea cu căsătoria. 

— Nicio problemă. 

Matt se gândea cât de senzuală suna vocea ei. Se întreba oare 
ce avea pe ea. 

Apoi, îşi aminti că urma să vadă destul de curând cum se 
îmbracă la culcare. Îl cuprinse fierbinţeala, într-un loc foarte 
incomod. Din nou îşi dori ca din vocea ei să dispară acel mic 
tremur de vulnerabilitate. Era clar că avea efecte ciudate şi 
nedorite asupra trupului lui! 

Hayley tăcea de atâta timp, încât Matt se întrebă dacă mai 
era la aparat. 

— Hayley? 

— A, da, sunt aici, începu ea să-şi înfăşoare iarăşi firul 
telefonului pe după deget. Şi, sa, mai voiam oarecum să te întreb, 
să mă asigur... 

Se fripsese prea rău cu trădarea lui Joel pentru a evita să 
pună următoarea întrebare. 

— Voiam să fiu sigură că mai vrei să vii. Că nu te-ai răzgândit. 

Matt îşi încreţi fruntea. 

— Bineînţeles. Ţi-am spus că vin. Vrei să spui, te temeai să nu 
te las baltă? 

Nesiguranţa ei evidentă îl făcea să simtă o uşoară duioşie. Se 
reculese. 


— Nici în ruptul capului n-aş rata o excursie pe gratis, glumi 


el, pe un ton cam defensiv. 

— Aha... 

Hayley îşi scoase iarăşi degetul din cablul strâns, cu 
dificultate. Îşi spuse că era o prostie să fie decepţionată de acea 
ultimă referire la călătoria gratuită. În fond, era câştigul lui din 
toată învoiala. Ar fi trebuit să se bucure că nici nu se gândea să 
renunţe. 

— O.K. Atunci, ne vedem mâine. 

Şi închise repede telefonul. 

Nervozitatea care-i alungase somnul înainte de convorbire 
continua s-o sâcâie. Crezuse că, dacă auzea glasul lui Matt, dacă îi 
mulțumea şi se încredința că avea s-o ia dimineaţă, urma să se 
odihnească mai uşor. Se înşelase. 

— Buna, scumpo, o salută Matt, a doua zi dimineaţă la ora 
şapte. Arăta mai vioi, în bermude şi cămaşa cu imprimeuri 
tropicale, scoasă din pantaloni, în stil insular. 

Măi să fie! Părea să fi venit deja din Hawaii, îşi spuse Hayley, 
mai iritată ca oricând. De Matt puteai fi sigur că mergea 
întotdeauna până la capăt. 

— Nu-mi spune scumpo, îi aruncă ea o privire rece, 
aplecându-se să-şi ia geanta de voiaj. 

Matt luă cele două valize. 

— Două valize? Plus geanta? Ai luat haine pentru toată lumea 
de pe insulă, Hayley? 

Sălta valizele în mâini şi se strâmbă. 

— Ce-ai pus aici, bolovani? Şi, apropo, încercam doar să mă 
port ca mirele tolomac care ar trebui să fiu. 

Scânteierile din ochii lui erau de-a dreptul orbitoare. Hayley 
se gândi dacă n-ar fi fost frumos să-i trântească puţin geanta pe 


picior. Totuşi, închise uşa şi ieşi pe palier, trecând cu geanta pe 


lângă el. Matt răspândea un miros masculin şi estival, în aerul 
răcoros al dimineţii. Îşi dorea să nu mai tot observe asemenea 
amănunte. 

— Ţi-am spus - ponderat, îi aminti ea, ieşind înaintea lui pe 
trotuar. Şi-n plus, acum suntem singuri, aşa că nu-ţi irosi forţele. 

Întoarse capul spre el. 

— Şi să ştii că n-am niciun fel de bolovani. Şi nici haine pentru 
toată insula. Numai cât să-mi ajungă mie, mulţumesc. 

Ştia că-şi luase mult prea multe, dar îi plăcea să fie pregătită 
pentru orice eventualitate. Ajunseră în parcare. Uriaşa camionetă a 
lui Matt nici nu încăpuse în primul spaţiu de parcare de lângă 
trotuar. Hayley observă că Matt avea un geamantan mic şi un sac 
de costume, aruncate la întâmplare în bena camionetei. Părea să 
călătorească doar cu strictul necesar. 

— Hopa-sus! o invită el deschizându-i portiera din dreapta, în 
timp ce se întreba fugar dacă nu cumva Hayley avea să se 
răsucească pe călcâie, fugind înapoi în apartament. 

Cu sandalele şi rochia ei simplă de bumbac arăta cam ca o 
fetiţă pierdută, cu ochi enormi şi o gură fragilă. Bănuia că avusese 
o noapte îngrozitoare, dar prefera să n-o menţioneze. Nu arăta 
tocmai abordabilă. 

Hayley oftă şi se urcă în camioneta, gândindu-se că statura ei 
măruntă nu-i prea uşura trecerea de pe trotuar în cabina maşinii. 
Nu-şi amintea când călătorise ultima oară cu o camionetă. Oare 
erau făcute pentru giganţi, sau ce? 

O privire laterală spre Matt îi aminti că, da, pentru giganţi 
erau. Arăta mult mai firesc acolo, decât în maşinuţa ei, unde 
stătuse ca o sardină în cutie. Aici, picioarele lui lungi şi musculoase 
aveau loc să se întindă. Să se-ntindă şi să se tot întindă. Hayley îşi 


feri privirea. Nu era treaba ei să caşte ochii la picioarele lui Matt. 


Ajunseră la aeroport fără a fi conversat prea mult pe drum. 
Matt părea să-i accepte tăcerea, nedând semne că l-ar fi jignit. 
După ce-şi predară bagajele, trecură în sala de îmbarcare. Pe când 
Hayley se instală într-unul dintre fotoliile de plastic din faţa unei 
ferestre cât peretele, cu vedere spre piste, Matt se duse să ia două 
cafele. 

Hayley se uita după operator, prea neliniştită ca să mai simtă 
nevoia de cofeină. Deja se simţea plină de nevricale. Spera să aibă 
timp pentru o discuţie cu el, ca să afle ce anume aştepta de la ea şi 
Matt, ca pereche în luna de miere. Din păcate, cameramanul apăru 
în ultimul moment şi cu toţii se urcară în avion, aşezându-se în 
luxoasele fotolii de la clasa întâi, înainte ca Hayley să fi apucat să 
afle fie şi doar numele operatorului. 

Se numea Hank Fredericks, descoperi ea, în timpul decolării. 
Avea un păr şaten lung şi lăţos, ochi cenuşii pătrunzători şi o 
cameră video cât toate zilele. Stătea de cealaltă parte a culoarului 
şi începu să filmeze din clipa când avionul îşi lua zborul. 

— Probabil nu vom folosi imaginile astea, explică el, când 
Hayley se arătă surprinsă. Dar nu se ştie niciodată. Vrem să 
obţinem un sentiment general al experienţei lunii de miere. 

Lui Hayley începură să-i pocnească urechile. Aruncă o privire 
afară şi observă cât de mult se micşorau toate cele de la sol. 
Texasul se întindea sub ei, cu câmpii gălbui, aparent moarte, 
despărțite prin şiruri de copaci închişi la culoare şi, pe alocuri, 
întrerupte de lacuri scânteietoare. 

Nu zbura prea des şi îşi mută repede privirea, mirată de 
greaţa pe care o simţea. O puse pe seama nopţii nedormite. 

— Te simţi bine? întrebă Matt, de pe locul alăturat. 

I se părea că Hayley se purta ciudat de când o luase. Ciudat 


chiar şi pentru ea. 


Se întreba dacă nu cumva era tulburată din cauza jigodiei 
ăleia de Joel Larson, gândindu-se cum ar fi trebuit să facă acel 
voiaj împreună cu el. Văpaia arzătoare din pieptul lui ar fi putut să 
însemne gelozie, dar alungă ideea. Nu-i plăcea să vadă pe nimeni 
suferind, asta era tot. 

Hayley înghiţi cu greutate şi dădu din cap. 

— Nu-mi prea priesc zborurile, îngăimă ea. 

Matt o luă de mână. Era o senzaţie caldă şi liniştitoare pentru 
mâna ei răcită dintr-odată. 

Din amplificatoare se auzi glasul căpitanului. Anunţa zborul 
cu destinaţia Honolulu International Airport, calculând timpul de 
călătorie şi altitudinea de croazieră. La Honolulu se anunțau 
temperaturi blânde. Zborul avea să dureze aproape toată ziua. 

Erau în drum spre Oahu. Lui Hayley i se făcu iarăşi rău. 

— Ce e, ţi-e bine? întrebă Hank din partea cealaltă a 
culoarului, aplecându-se s-o vadă mai bine, în timp ce-şi dădea jos 
camera video de pe umăr. 

Hayley ridică privirea. Matt o bătu pe dosul mâinii. 

— E obosită doar, îl asigură el pe cameraman, mişcând din 
sprâncene. Noaptea nunţii, înţelegi... 

Hayley reuşi să-l calce pe picior, fără vlagă. 

Operatorul nu păru să observe. Îi adresă lui Matt un zâmbet 
complice. 

— Mda, nici nu mă mir. 

Îşi puse camera pe locul liber de alături, în timp ce 
stewardesa aducea căruciorul cu micul dejun. 

— Termină! îi şuieră Hayley lui Matt. 

— Cu ce? făcu el pe neştiutorul. 

— Ştii bine cu ce! 


În obrajii lui apărură gropiţele. 


— Nu ştiu. Cu ce? 

— Încetează cu aluziile sexuale, şopti ea jenată, privind cum 
stewardesa îi dădea lui Hank o tavă cu mâncare. 

— Hayley, el ne crede căsătoriţi, îi răspunse Matt, tot în 
şoaptă. 

Operatorul se repezi asupra mâncării. Matt îi zâmbi lui 
Hayley din nou. 

— După toate probabilitățile, îşi închipuie că avem relaţii 
sexuale. 

Încercă să nu râdă de expresia ei nemulțumită. 

Hayley nu se putu hotărî cum să-i răspundă şi fu salvată de 
stewardesă, care se întoarse să le pună în faţă tăvile cu micul 
dejun, întrerupând conversaţia. Matt se apucă să înfulece cu poftă. 

Hayley abia ciugulea. Avea presentimentul neliniştitor că acea 
lună de miere nu urma să meargă conform planului. Cameramanul 
era puţin mai zelos decât se aşteptase. Matt era puţin mai... Matt 
decât se aşteptase. Iar ea... Hayley îşi rezemă furculiţa pe tavă, 
privindu-l cu coada ochiului. Arăta incredibil. Bronzat de anii 
petrecuţi sub razele soarelui, în formă, chipeş. Şi sexy. Intrase într- 


o mare belea. 


Capitolul 4 


— Ce faci? se aplecă Matt spre Hayley, aşezată în fotoliul de 
alături, arătând cu capul spre volumul subţire din poala ei. Hayley 
răspândea un miros gingaş şi curat, iar Matt abia se putea stăpâni 
să nu se aplece, dornic să-şi îngroape faţa în părul arămiu ce i se 
revărsa pe umeri. 

Stewardesa luase tăvile de la micul dejun, iar rumoarea 
emoţionată a pasagerilor care călătoreau în insule se liniştise. Nu 
mai rămăsese decât murmurul motoarelor... şi Hayley. Părul 
mătăsos al lui Hayley, pielea ei netedă... 

Matt nu-şi dădea seama decât abia acum că tachinările sale 
dinainte, faţă de cameraman, în legătură cu presupusa lor noapte a 
nunţii, se întorceau împotriva lui însuşi. Avea mintea plină cu 
imagini de care nu putea să scape - Hayley în pat, Hayley 
deschizându-şi braţele în faţa lui, Hayley fără nicio haină pe ea. 

— E un dicţionar hawaiian, îi explică Hayley, ridicând privirea 
spre el; agită cartea cu o mână. Îl studiez. 

— Studiezi? 

Matt era nedumerit, dar se bucura că găsise un alt subiect de 
gândire. 

— Pentru ce? Vei da vreun examen, la sfârşitul călătoriei? 

Buzele lui Hayley se subţiară. 

— Nu. 

— Să ştii că şi acolo se vorbeşte engleza, continuă el. 

— Ştiu că în Hawaii se vorbeşte engleza, mulţumesc, spuse 
Hayley, alături, cu privirea ei de smarald serioasă şi sinceră. Mă 
gândeam doar că ar fi interesant să învăţ câteva dintre cuvintele şi 
expresiile  băştinaşilor. Ştii că alfabetul hawaiian are doar 


douăsprezece litere? 


Matt îşi încreţi fruntea, amintindu-şi a treia regulă de bază a 
lui Hayley. Va trebui să punem la punct un anumit respect reciproc 
pentru părerile noastre divergente, aşa spusese. Dintr-odată, se 
simţi vinovat. Acceptase s-o ajute şi, probabil, până acum nu-i 
făcuse impresia că se descurca prea bine. Trebuia să se 
cuminţească. Pentru Hayley. Pentru el însuşi. Cel puţin, 
concentrarea de a învăţa hawaiiana avea să-i alunge din minte alte 
subiecte, mai periculoase. Poate că nici nu era o idee prea rea, în 
fond. 

— Douăsprezece litere. Chiar aşa? întinse Matt mâna spre 
carte. la să văd şi eu. 

Ochii lui Hayley se dilatară de mirare, dar îi dădu micul 
volum. 

— Ce? nu se putu abţine el. Mă ştii doar, îmi place să învăţ. 

— Exact, murmură Hayley, cu o expresie bănuitoare. 

— Aloha, spuse Matt, fără a se uita măcar în carte. Vezi? Deja 
sunt poliglot. 

Hayley oftă sonor. 

— Eşti incorigibil, spuse ea. Îţi mulţumesc pentru ajutor. 

Şi, cu această încheiere sarcastică, întinse mâna să ia cartea 
înapoi. 

Matt nu se grăbi să i-o dea. Răsfoi rapid dicţionarul. 

— Mahalo, continuă el. 

— Poftim? 

— Mahalo, îi zâmbi Matt. Înseamnă „mulţumesc”. 

— Aha, zâmbi Hayley pe neaşteptate. Mahalo. 

Matt simţi o mică tresărire în măruntaie. Ceva străin... şi 
totuşi familiar, într-un fel. O stare pe care prefera să n-o exploreze. 
Îşi reaminti ce avea de făcut şi întoarse în continuare paginile. 


— Holo holo. Şi asta-i una bună. Înseamnă, să mergi să te 


distrezi. Vom avea parte de-o mulţime de holo holo, aşa-i? 

— Holo holo, repetă încet Hayley. În vocea ei se simţea o 
anume timiditate, ca şi cum n-ar fi fost tocmai sigură dacă Matt era 
serios sau nu, dar ochii îi străluceau ca şi cum ar fi sperat că era. 

Matt era mândru de sine. Îşi dădu seama, în chip ciudat, că 
reuşita de a o bucura pe Hayley putea fi aproape la fel de 
distractivă ca sâcâirea ei. 

Petrecură aproape toată dimineaţa făcând schimburi de 
cuvinte şi fraze hawaiiene. După masa de prânz, începu filmul din 
timpul zborului. Hayley îşi puse casca audio, concentrându-se 
asupra palpitantului thriller. Matt făcu acelaşi lucru, dar să se 
concentreze asupra intrigii filmului, nici pomeneală. Se simţea 
mulţumit şi, în acelaşi timp, stânjenit. Contradicţia de emoţii 
provenea din ciudăţenia unei dimineţi petrecute cu Hayley, uniţi în 
scopul de a-şi întipări în minte câteva crâmpeie din limba 
arhipelagului. În trecut, toată relaţia lui cu Hayley se bazase pe 
starea conflictuală - tachinări, hărţuiri, farse. 

Fusese modul lui băieţesc de a-şi limpezi sentimentele tulburi 
faţă de cea mai bună prietenă a surorii lui mai mari. lar acum, el şi 
Hayley trebuiau să se comporte ca soţ şi soţie - cu alte cuvinte, să 
convieţuiască în armonie. Şi n-avea voie să uite că nu făceau decât 
să se prefacă. Cum de acest lucru îi păruse atât de simplu, în 
Texas? Şi de ce acum părea atât de complicat? 

Matt nu avea niciun răspuns în ceea ce-l privea pe el, şi 
tocmai când reuşi să facă efortul de a-şi îndrepta atenţia asupra 
filmului, simţi o atingere uşoară pe umăr. Se întoarse şi o văzu pe 
Hayley, cu capul rezemat de el şi ochii închişi. Casca îi căzuse de 
pe urechi, rămânând agăţată în cascada arămie a părului. 

Ridică mâna şi-şi scoase şi el casca, renunțând definitiv la 


film. Îi înconjura murmurul monoton al avionului. Ceilalţi pasageri 


dormeau, citeau sau urmăreau captivaţi acţiunea de pe ecran. 
Până şi Hank trăgea un pui de somn. Matt nu-şi putu închipui că 
juca teatru, de ochii cameramanului când cedă ispitei şi-şi aplecă 
faţa spre creştetul capului lui Hayley, când îi înhală mireasma 
delicată de floare, când îi atinse părul incredibil de mătăsos. N-o 
făcea pentru Hank. Pentru el însuşi o făcea. Şi plăti preţul - o 
săgeată fierbinte, străpungându-l drept sub pântec. 

Se afla acolo ca s-o apere pe Hayley, ca s-o ajute, ca să fie 
fratele ei mai mare - nu un amant. Atâta numai că de fapt nu era 
fratele ei mai mare. Îşi retrase mâna, eliberând şovăitor şuviţele 
mătăsoase. 

N-avea s-o mai atingă decât atunci când mergea camera de 
filmat, îşi făgădui el. Greşise cu ceea ce-i spusese lui Hayley - 
uneori, vacanţele aveau nevoie de reguli. 

— Deşteptarea! Am ajuns. 

Hayley clipi din ochi, zăpăcită, încercând să înţeleagă sensul 
cuvintelor rostite de Matt. Ridică privirea spre ochii lui albaştri. 
Ochii lui albaştri, aflaţi atât de aproape. Prea aproape. Îşi schimbă 
direcţia privirii şi se pomeni uitându-se direct la umărul lui, 
îmbrăcat ţipător în cămaşa cu modele tropicale, şi-şi dădu seama 
că dormise cu capul pe umărul lui Matt! 

— A! Scuză-mă, se smuci ea, îndreptându-se, în timp ce 
simţea cum i se înfierbântau obrajii. 

— Nicio problemă. 

Matt îi adresă un zâmbet nepăsător. Ar fi trebuit s-o mai 
liniştească, dar nu reuşi. O făcea să se gândească din nou la 
noaptea care urma, la aranjamentele lor de dormit, în hotel. Încă 
nu rezolvaseră problema, iar Hayley ştia că, închizând ochii, n-o 
făcea să dispară de la sine. 


Nervii i se încordau tot mai mult, în timp ce debarcau pe 


aeroportul din Honolulu. Un reprezentant al hotelului le ura 
tuturor bun venit, cu câte o jerbă de flori frumos mirositoare, iar 
după ce îşi luară bagajele, fură urcați într-o limuzină cu destinaţia 
Waikiki. 

Drumul de şaisprezece kilometri era prea scurt pentru 
Hayley, care cu fiecare secundă se încurca tot mai strâns în plasa 
pe care singură şi-o ţesuse ştiind, acum, că se întinsese mai mult 
decât îi era plapuma. 

Se concentră asupra peisajului, asupra frumuseții curate a 
edenului insular de dincolo de fereastră. De la edificiile înalte din 
Honolulu până la palmierii cu frunze unduitoare din Waikiki, totul 
o fermeca. Oriunde privea, vedea numai vegetaţie luxuriantă şi 
imense flori multicolore, crescând în mijlocul forfotei hotelurilor, a 
restaurantelor şi a magazinelor. 

Oceanul nemărginit, de un albastru viu, scânteia în jurul 
tuturor, în timp ce goneau pe şoseaua paralelă cu plaja. 

Hotelul era uluitor de elegant şi, la sosire, pe Hayley o 
impresionă plăcut grandoarea staţiunii tropicale, situată pe o 
întindere perfectă de plajă mărginită cu palmieri. Avea să se simtă 
ca în paradis. Numai să scape de Hank... şi de Matt. 

— Abia aştept s-o şterg la plajă, anunţă ea, după ce-şi făcură 
formele de cazare. Singură, adaugă, în sinea ei. 

Ultimul lucru pe care-l dorea era să se fâţâie pe plajă cu Matt 
şi trupul lui musculos, bronzat, uns cu loţiune, aproape gol. De ce 
nu câştigase în locul acelei călătorii una în Alaska? 

— Aş vrea să trag câteva cadre cu tinerii căsătoriţi sosind în 
cameră, le spuse Hank, în timp ce se îndreptau toţi trei spre 
ascensor. 

Hayley nu înţelegea ce-o fi fost atât de interesant la intrarea 


lor în camera de hotel, pentru prima oară. Găsiră numărul, iar 


Matt descuie uşa. Începu s-o deschidă. 

— Stai! clătină din cap Hank. Doar n-o să intraţi aşa, 
hodoronc-tronc! 

Matt îl privi, la fel de nedumerit pe cât se simţea şi Hayley. 

— Cum adică? întrebă ea. 

Hank îşi îndreptă privirea pătrunzătoare spre Matt, în timp 
ce-şi sălta camera pe umăr. 

— Trebuie s-o treci pragul în braţe, îl instrui el. Romantism - 
asta vor oamenii să vadă. 

Hayley clipi din ochi. S-o ducă în braţe peste prag! Privirea îi 
săgetă spre Matt. Văzu în ochii lui albaştri surprinderea, înlocuită 
apoi, treptat, de un licăr ştrengăresc. Îi cunoştea acea expresie. I-o 
văzuse de prea multe ori. 

Îşi linse buzele, apoi înghiţi în sec. O panică iraţională o 
încremeni pe loc. 

Gândurile îi alergau nebuneşte, căutând o scuză, un motiv, 
orice motiv, pentru care nu puteau, nu trebuia s-o facă. Dar 
singura explicaţie care-i veni în minte era cea adevărată, şi anume, 
că se temea îngrozitor de ceea ce avea să simtă, ţinută în braţele 
lui Matt. Iar acesta era unicul motiv pe care nu-l putea exprima în 
faţa lui Hank. Nici într-a lui Matt, la o adică. 

Iar în clipa următoare fu prea târziu, era în braţele lui Matt, 
unde afla întocmai cum anume se simţea. O ridicase ca pe un fulg, 
strângând-o la piept, cu ochii luminoşi, ştrengăreşti, provocatori. 
Hayley îl cuprinse cu braţele pe după gât. Simţi o însufleţire 
stranie, parte frica, parte altceva - ceva misterios. Şi ciudat. 
Plutea, dar nu numai pentru că picioarele i se ridicaseră de la 
pământ. 

Înregistră în minte faptul că se simţea bine şi că nu era deloc 


înţelept ceea ce făcea, dar nu avea încotro căci, chiar în acel 


moment, nu mai era stăpână pe trupul ei. Ca într-un cocon, se afla 
în braţele lui Matt, era încălzită de ochii lui Matt şi, când Hank 
vorbi, aproape nu-şi putu da seama ce se întâmpla. Uitase cu totul 
de Hank. 

— Perfect, acum ce-aţi zice de-o sărutare? îi îndemnă 
cameramanul. 

Inima lui Hayley începu să bată în viteza a treia. Se întreba 
dacă nu cumva o pândea un infarct. 

Privirea lui Matt deveni mai profundă, mai întunecată, dintr- 
odată fără a mai fi glumeaţă. O mie de licurici i se treziră la viaţă 
în stomac, răspândind mici şocuri electrice spre extremităţile 
trupului. Chipul lui se aplecă deasupra ei. Nu avea unde să fugă, 
nicio scăpare. Cel puţin, îşi închipuia că acesta era motivul pentru 
care nu încerca să-i evite buzele. Avu doar câteva secunde ca să se 


întrebe cum săruta Matt. Câteva secunde - apoi, ştiu. 


Capitolul 5 


Hayley se aşteptase la un sărut jucăuş, rapid, nepăsător sau 
feroce, dar se alese cu ceva întru totul diferit. Buzele lui Matt i le 
atinseră pe ale ei atât de uşor, încât în primul moment avu o 
decepţie. Numai de-atâta lucru era în stare sărutul lui Matt? 
Pentru asta îşi făcuse atâtea griji? 

Apoi, sărutarea deveni mai profundă, iar Hayley înţelese că 
atingerea abia simțită pe buze nu fusese decât un preludiu. 
Seducţia acestui sărut consta în gingăşia lui, îşi dădu ea seama. 
Căldura senzuală o cuprindea cu încetul, cu tandreţe şi atâta 
putere încât se moleşi toată. Niciodată în viaţa ei nu mai avusese o 
senzaţie atât de intensă. Nici măcar o dată. Sărutul era blând, dar 
în acelaşi timp sălbatic. Şi cu un efect euforizant instantaneu. Era 
cel mai puternic drog din lume. Era Matt. Nervii îi vibrau efectiv 
de plăcere erotică. Nu era sigură, dar i se părea că auzea un 
scâncet, un geamăt, şi presupuse că al ei era. 

Avu impresia că auzea o uşă închizându-se, îşi spuse că 
probabil Matt se mişcase, dar cum să poată fi sigură de ceva, când 
tot trupul îi luase foc, ca o flacără plutitoare pe o mare de lavă a 
senzaţiilor? Întreaga făptura i se topi în îmbrăţişarea strânsă a lui 
Matt. Un tremur de dorinţă trădătoare îi străbătu trupul, fiecare 
vibraţie în sine alăturându-se celorlalte pentru a forma o adâncă 
fântână de căldură în nucleul feminităţii sale. 

Ceva se clătina sub ea - Pământul? Imediat, însă, îşi dădu 
seama, cu o claritate şocantă, că nu era Pământul, ci o saltea, iar 
realitatea năvăli prin ceața hipnotică a atingerii lui Matt. Se smuci 
înapoi, desprinzându-şi gura de a lui, şi privi în jur. Se simţea 
pierdută, zguduită. Înspăimântată. 


Stăteau culcaţi pe un imens pat de proporţii regale, într-o 


cameră luxoasă - cu uşa închisă. Undeva, pe parcurs, publicul lor - 
operatorul - ieşise din spectacol. lar ea şi Matt continuaseră. 

— Gata. Ne putem opri. Acum, cameramanul nu ne mai vede. 

Hayley ducea o luptă eroică să se exprime coerent. Gura abia- 
i mai era în stare de funcţionare, după asaltul erotic al lui Matt. 
Gândurile îi alergau nebuneşte. Chiar îi plăcuse? Înroşindu-se ca 
focul, se retrase tremurător de sub Matt şi se ridică în picioare, 
impunându-şi ca genunchii să nu i se îndoaie, în pofida slăbiciunii 
care n-o mai părăsea. 

Matt se ridică şi el, cu un efort de a înţelege ce se întâmplase. 
Nu intenţionase aşa ceva. Mă rog, voise s-o ia pe Hayley în braţe şi 
s-o treacă pragul. Aşa ceva se înscria în limitele stabilite - s-o 
atingă pe Hayley numai când erau filmati. Dar, la un moment dat, 
pierduse contactul cu planul. 

Abia dacă mai ţinea minte cum închisese uşa şi o dusese pe 
Hayley până la pat. Nu şi-o mai amintea decât pe Hayley, buzele ei, 
senzaţia formelor ei suple în contact cu trupul lui, bubuiturile 
inimii, în acelaşi ritm cu ale inimii lui. 

Femeia aceea era de-a dreptul ucigătoare. Se lichefiase în 
braţele lui, răspunzându-i cu o promptitudine şi putere care-l 
spulberaseră. Aceasta era Hayley din fanteziile lui. Mare belea. 
Aparatul se oprise din funcţiune, iar el continuase s-o atingă, s-o 
sărute. Întotdeauna se întrebase cum ar fi fost s-o sărute pe Hayley 
şi aşa ar fi trebuit să rămână, un vis adolescentin. Realitatea era 
prea intensă. Nu mergea, nu mergea, nu mergea! 

Trebuia să-şi înfrâneze acea reacţie biochimică. Ce se 
întâmpla cu el? Era pe punctul să uite că nu era o adevărată lună 
de miere. 

— Perfect, se ridică el, trecându-şi o mână prin par, şi o privi. 


Era roşie în obraji şi avea buzele tumefiate, dar cu excepţia acestor 


două amănunte care o dădeau de gol, părea la fel de calmă ca 
întotdeauna. Matt detesta faptul că arata atât de calmă. Nu se 
simţise şi ea afectată la fel ca el? La urma urmei, îşi imaginase 
doar dorinţa ei? Apoi, îi observa tremurul mâinilor. 

— N-a fost necesar, spuse Hayley, încrucişându-şi strâns 
braţele peste piept, cu mâinile îndesate la subsuori. 

Matt recurse la umor, pentru a risipi atmosfera stânjenitoare. 

— Ce n-a fost necesar? făcu el pe neştiutorul. 

Gura lui Hayley se crispă. 

— Ştii doar: să mă săruţi aşa. 

— Hank mi-a spus să te sărut. 

— Dacă Hank îţi spune să m-arunci într-o prăpastie, sper că n- 
ai să-i faci cheful, replică ea rece. 

Matt înclină capul. 

— Eşti furioasa fiindcă ţi-a plăcut, asta e. 

Voia s-o audă recunoscând. Nu analiza motivul pentru care 
dorea acest lucru, îl dorea şi gata. 

— Ai halucinaţii. 

— N-aş prea crede. 

— Mai scuteşte-mă! Filma... 

— N-a filmat tot timpul. 

Hayley îşi strânse buzele. 

— Bine, cum vrei, încercă ea să încheie subiectul. 

Dar nu se putu abţine să redeschidă discuţia, pentru o ultimă 
împunsătură. 

— Ce mai orgoliu avem! 

La uşa camerei se auzi o bătaie puternică. 

— Probabil e Hank, o tachină Matt. Ne-o fi auzit că ne certam 
şi îşi face griji pentru căsătoria noastră. 


Se duse la uşă. Intră liftierul, împingând un cărucior cu 


bagajele. Descarcă valizele - în majoritate, ale lui Hayley. Matt îi 
dădu bacşişul şi închise uşa în urma lui. 

Între timp, Hayley se refugiase pe balcon, punând capăt 
conversaţiei. Matt conchise că era mai bine aşa. Nu era în interesul 
nimănui să discute mai departe dacă le plăcuse sau nu să se 
sărute. 

— Frumos peisaj, comentă el neutru, urmând-o pe Hayley. De 
pe balconul camerei de hotel se vedea o fabuloasă privelişte 
marină, o lume de albastru care se întindea spre infinit. 

— E o minune, spuse încet Hayley, privind Pacificul. O 
perfecţiune absolută. 

Se întoarse, privind înăuntru, pe lângă el. Spre deosebire de 
peisaj, camera rămânea o problemă. Conţinea două fotolii şi o 
masă, dar nicio canapea. Hayley era convinsă de-acum că nu putea 
risca să doarmă în acelaşi pat cu el. Mai ales după sărutul acela 
dezastruos! Nu-i venea să creadă că îşi întinsese încă o capcană, în 
legătură cu care Matt s-o tachineze. Se trădase prea uşor, 
reacţionase prea instinctual. Niciodată nu mai reacţionase astfel la 
un sărut, din partea nimănui, aşa că nu fusese pregătită să-i 
reziste. De-acum încolo, avea să fie gata. Iar asta începea cu a nu 
folosi împreună acelaşi pat. 

Intra, trecând pe lângă Matt. 

— Merg să dau un telefon, să ne aducă un pat pliant, spuse 
ea, când Matt o urmă. 

— Nu e nevoie. 

— Ba e nevoie, ridică Hayley receptorul. 

— Am să mă culc pe un fotoliu, pe jos, văd eu... 

Hayley clătina din cap. 

— Ai să te culci în pat, spuse ea, formând numărul de interior 


al personalului; înainte ca Matt să se opună, adăugă: eşti prea înalt 


pentru un pat pliant, pentru fotolii, pentru orice. 

Era hotărâta să rezolve raţional situaţia. Cineva îi răspunse la 
telefon. Hayley ceru patul şi închise. 

Nu mai aşteptă alte comentarii din partea lui Matt, ci 
deschise imediat valiza şi scoase un costum de baie. Intrând în 
baie, cu trusa de cosmetice, închise uşa şi o încuie. Se rezemă de 
această stavilă zăvorâtă, privând drept înainte, spre oglinda cât 
peretele. În ce se băgase? 

Nu răspunde, se preveni ea singură. Nu era convinsă că dorea 
să ştie în ce se vârâse. Nu era sigură că era gata să ştie. Indiferent 
de motiv, nu-i rămânea decât să abordeze problema fragmentar, în 
porţiuni uşor de rezolvat. Începând chiar din acea după-amiază. 
Avea să se ducă la plajă, singură, şi să se reculeagă. 

O dată planul stabilit, în câteva minute luă pe ea costumul 
bikini cu margarete, şi un halat subţire. Încălţă sandalele albe şi, 
cu părul împletit la spate, ieşi din baie. 

— Mă duc la plajă, îi spuse ea veselă lui Matt care stătea 
întins pe pat, într-un slip bleumarin pe care şi-l luase în lipsa ei. Nu 
trăsese cuvertura, dar nu conta. Hayley ştia de-acum cu certitudine 
că n-ar fi putut dormi în pat. Imaginea lui Matt culcat acolo i se 
întipărise în creier. Probabil că aşternutul avea să rămână 
impregnat de mirosul lui. Simplul gând îi stârnea furnicături prin 
coapse şi-i făcea stomacul să se dea peste cap într-un şir de tumbe. 
Cu toată instalaţia de aer condiţionat a hotelului, se simţea încinsă 
toată. 

— Excelent. Vin şi eu cu tine, sări Matt în picioare. 

— Nu e nevoie. 

Hayley îşi muşcă buzele. O rodea vinovăţiaa. 

— N-am vrut să par nepoliticoasă, adaugă ea. 


Înainte ca Matt să răspundă, se auzi o bătaie în uşa. Hayley 


deschise. În prag apăru un angajat al hotelului, cu patul pliant. 
Capul lui Hank se ivi din spatele lui. 

— Asta pentru ce e? arătă el spre patul pliant. 

Hayley înghiţi în sec. Mintea i-o lua la galop. 

— Nu ştiu, murmură ea. 

— Cineva din camera asta a comandat un pat pliant, spuse 
omul de la hotel. Încerca să intre cu patul, dar Hayley nu se clinti 
din loc, blocând uşa. 

— Cred că e o confuzie, spuse Matt, venind în spatele ei. Noi 
suntem în luna de miere, înţelegi... 

Şi-şi aruncă un braţ, dezinvolt, peste umerii lui Hayley. 
Halatul îi aluneca uşor de pe umăr. Simţi braţul lui Matt, cald şi 
dur, pe piele. Îi era recunoscătoare pentru intervenţie şi nu-i putea 
da braţul la o parte în faţa lui Hank. Cel puţin, asta-şi spunea 
pentru moment. 

— N-aţi cerut pat pliant? îşi consultă omul carnetul, sceptic. 

— Nnă, făcu Matt, strângând-o şi mai tare pe Hayley cu 
braţul. 

Angajatul se încruntă. Plecă, luând cu el şi patul pliant. 
Hayley abia îşi înfrâna imboldul de a fugi după el. Unde se ducea 
cu patul ei? 

Hank se apropie. Matt o strânse uşor de umăr. Ridică privirea 
spre el. Ochii lui scânteiau. Întotdeauna arăta de parcă s-ar fi 
distrat nemaipomenit de bine. Acea falsă căsnicie nu părea să-l 
deranjeze câtuşi de puţin. 

— Voiam doar să mă asigur că ştiţi despre luau, diseară pe 
plaja hotelului, spuse Hank. Aş putea trage nişte cadre excelente, 
acolo. 

— Sigur, încuviinţă Matt. 


Hank plecă. Cu agilitate, Hayley se strecură de sub braţul lui 


Matt. 

— Acum, mă duc la plajă. Voi încerca să obţin totuşi patul, 
mai târziu. 

— Lasă-l încolo de pat, replică Matt. Găsim noi o formulă. 

— Ca de pildă? vru să ştie Hayley, începând să-şi piardă 
calmul. 

Nimic nu ieşea aşa cum intenţionase. 

Matt ridică din umeri. 

— Nu ştiu. Relaxează-te. Eşti prea încordată. 

— Ba nu-s încordată deloc! strigă Hayley, proptindu-şi mâinile 
în şolduri. 

O privi, cu o sprânceană arcuită. 

— Ascultă, îmi place doar să fac planuri, atâta tot, se apără 
Hayley. Asta nu-nseamnă că sunt încordată. Înseamnă doar că sunt 
pregătită. 

Matt se rezemă de tocul uşii. 

— Nu poţi fi pregătită chiar pentru toate, comentă el. Uneori, 
trebuie doar să te laşi în voia instinctelor, să faci ce simţi că e bine. 

— Cred că ceea ce simt că e bine pentru mine, în momentul 
de faţă, e să mă duc la plajă. Să fiu singură. Aşa că, ne vedem mai 
încolo. 

Şi, ocolindu-l, se îndreptă spre lifturi. 

Matt observă ceva pe podea şi se aplecă să ridice obiectul. 
Era un unguent contra soarelui. Ridică privirea, tocmai la timp 


pentru a o vedea pe Hayley dispărând în ascensor. 


Capitolul 6 


Eşti prea încordată. Hayley nu ştia de ce o sâcâia atâta 
comentariul lui Matt, dar n-avea încotro. Se afla într-una dintre 
cele mai frumoase staţiuni litorale ale lumii şi, în loc să se distreze, 
o obseda un lucru spus de Matt. Trecu grăbită prin holul hotelului, 
spre uşile deschise de la intrare. Când ieşi în lumina soarelui, aerul 
tropical îi izbi pielea cu căldură şi umiditate. Ridica faţa spre soare 
câteva secunde, cu ochii închişi, încercând să-şi fixeze gândurile 
asupra unui subiect liniştitor. Inhalând încet, încerca să-şi elimine 
toate gândurile negative. N-avea să se lase afectată de nimic din 
cele spuse de Matt. Oricum era un netot. 

Nu era deloc încordată. Era organizată. Era meticuloasă. 
Era... cu fălcile încleştate, îşi dădu ea dintr-odată seama, 
deschizând brusc ochii. Făcu un efort de a-şi relaxa muşchii faciali 
şi porni spre plajă. Nisipul alb - de import, după cum citise în 
ghidul turistic - se întindea în ambele direcţii, din faţa hotelului. 
Atât plaja, cât şi marea, erau ticsite de oameni. 

Ajungând pe plaja, Hayley îşi scoase sandalele şi le luă în 
mână, pornind în căutarea unui loc plăcut, care să nu fie prea 
aproape de nimeni. Îşi întinse prosopul, se dezbrăcă de halat şi se 
întinse, căutând prin geantă după loţiunea de soare. Scotoci câteva 
minute, înainte de a ajunge la concluzia că, cine ştie cum, o uitase 
în cameră. Pufni nervoasă. 

Aşezându-se pe prosop, îşi studie pielea palidă. O păştea o 
arsură zdravănă - de-asta îşi adusese cea mai eficientă loţiune de 
protecţie contra soarelui care se găsea. 

— Ai pierdut ceva? 

Ridică privirea, punându-şi o mână streaşină la ochi. Silueta 


lui Matt se profila pe cerul luminos. Ţinea în mână o sticlă de 


loţiune. 

— Da! înhăţă ea sticla. Îţi mulţumesc, adăugă, mai îmblânzită. 
Poftim, îşi făcea numai gânduri negre cu el, voia să fie singură, iar 
el fusese nevoit să vină după ea pentru a-i face o favoare. 

— Probabil ai scăpat-o la plecare, spuse Matt. Am găsit-o în 
hol. 

Aruncă un prosop pe nisip, lângă ea, şi începu să şi-l întindă. 

— Bănuiam că ai nevoie de ea, îi aruncă el o privire. Te 
deranjez dacă stau şi eu aici? Eşti la plajă. Şi eu sunt tot la plajă... 
Mi se pare o prostie să nu facem plajă împreună, nu? 

Hayley ridică din umeri. Ce-ar fi putut spune? Adevărul, că 
avea nevoie de un mic respiro, fiindcă sărutul lui îi făcuse capul să 
se învârtească? 

— Ai dreptate, ar fi o prostie, spuse ea în schimb. 

Îl privi cum se aşeza, întinzându-şi picioarele lungi. Avea 
abdomenul plat şi întins, şi pieptul sculptat cu muşchi. Era 
incredibil de viril... şi bronzat. Lângă el, se simţea palidă - printre 
altele. 

— Sunt albă ca brânza, poţi s-o şi spui, zise ea. Bănuia că voia 
s-o tachineze pe tema asta. 

— Albul e la modă în zilele astea, nu? Găsesc că arăţi superb. 

Hayley deşurubă capacul sticlei cu loţiune. 

Superb. Găsea ca arată superb. Nu ştia de ce o deranja asta. 
Cuvântul „superb” suna atât de... anost. Atât de ca-ntre surori. 
Cum, desigur, era şi relaţia ei cu Matt, în pofida sărutării din 
camera de hotel. Sărutarea aceea făcuse parte din piesă. 
Turnându-şi loţiune în palmă, îşi întinse un strat subţire protector 
pe picioare şi braţe, apoi pe burtă şi piept. Îşi răsuci un braţ, 
încercând să ajungă la spate. 


— Stai să te-ajut, se oferi Matt. 


Îi luă loţiunea înainte de a apuca să obiecteze. Mâinile lui 
calde şi ferme îi creau o senzaţie minunată, senzuală, în timp ce se 
mişcau stăruitor în josul şirei spinării, apoi din nou în sus. Când 
ajunse la umeri, măruntaiele i se făcuseră ca de gelatină. Închise 
strâns ochii, încercând să nu savureze atât de cumplit de mult 
atingerea lui. 

— O.K., sunt sigură că ajunge-atât, spuse ea pe neaşteptate, 
răsucindu-se din poziţia aşezată, pentru a înhăţa loţiunea înapoi de 
la Matt. O fi fost doar efectul insulelor Hawaii, îşi spuse. În 
arhipelag, totul devenea  hiper-senzual. Amplificat faţă de 
proporţiile reale. 

— Ai făcut vreodată bodysurfing? o întrebă Matt. 

Hayley îşi rezemă coatele pe genunchi, privind spre mulțimile 
din apă. 

— Nu. 

— Vrei să înveţi? 

Analiză ideea timp de treizeci de secunde în cap. 

— Îmi place să mă uit la ocean, dar nu mă simt tocmai în 
largul meu în el. Şi mai ales numi surâde ideea de a mă arunca cu 
capul înainte într-un val mare, intenţionat. Mi se pare cam 
periculos. 

— Nu e periculos deloc, clătină Matt din cap, ridicându-se. 
Haide. 

Hayley îl privi cu ochi mari. 

— Ba n-aş prea crede. 

— Trăieşte şi tu puţin, o provocă Matt. Distrează-te. Dacă nu 
faci decât să stai jos aici, puteai la fel de bine să rămâi în Texas. 

Hayley îşi aminti ce spusese el, că era prea încordată. Pe 
neaşteptate, vru să-i arate că se înşela. 

— O.K. 


Îi luă mâna pe care i-o întindea şi se ridică. Observa că Matt 
nu-şi retrase mână, ci rămase cu degetele înlănţuite printre ale ei, 
în timp ce mergeau spre marginea apei. Probabil se temea să n-o ia 
la sănătoasa, dacă n-o ţinea lângă el. Şi se prea putea să aibă 
dreptate. 

— Vezi cum fac? se aplecă Matt la urechea ei, ca să o audă 
peste vuietul oceanului şi zarva oamenilor din jur, arătând spre 
înotătorii care făceau bodysurfing în apă. Trebuie să devii una cu 
valul. Vezi cum cresc valurile şi-i prind înainte de a se sparge, 
purtându-i înainte? 

— Da, văd cum fac. Sunt nebuni. 

— E foarte distractiv, ripostă Matt, cu ochii albaştri 
strălucindu-i viu în soare. 

Hayley îşi dădu ochii peste cap. 

— Bine, hai să mergem. 

Dădu să intre în apă. Îşi dădu seama că Matt continua s-o ţină 
de mână, aşa că şi-o desprinse. Matt se grăbi, luându-i-o înainte, şi 
îl urmă cu pas nesigur. Prima oară când îl văzu aruncându-se într- 
un val, respiraţia i se opri în gât, iar inima i-o lua la goană. Dar el 
se simţea minunat, râdea, chiar în timp ce valul îl propulsa înainte. 

Îl mai privi de câteva ori, apoi se hotărî să facă o încercare. 
Prima oară, se sperie şi nu prinse valul. Încercă din nou, de asta 
dată aruncându-se pe micul dâmb de apă tocmai la timp. Inima îi 
bubuia în piept. Era înfricoşată şi înviorată, iar când resturile 
valului se sparseră dincolo de ea, spre mal, se ridică în picioare, 
clătinându-se, şiroind de apă. 

— Ai reuşit! strigă Matt, grăbindu-se prin apă până la 
genunchi, ca să ajungă lângă ea. 

— Mhnm, aşa e, confirmă Hayley, mândră. 


Şi porni din nou spre larg. Matt o urmărea cu privirea. 


Observă un val mare care se apropia. Pentru început, Hayley 
încercase cu unul mic. Se întoarse şi-i făcu cu mâna. O întârziere 
de câteva secunde, dar era prea mult. Când se răsuci din nou, valul 
i se rostogolea peste cap. Lui Matt îi sări inima din piept. 

— Hayley! 

Creasta lichidă se răsturnă, mugind, iar Hayley dispăru 
dedesubt. Matt o lua la fugă prin apă, activat de adrenalină. Valul 
se rostogolea spre nisip în spatele lui, iar Hayley apăru din nou, 
chinuindu-se să se ridice pe picioare. 

— Slavă Domnului! se apropie Matt în goană. N-ai păţit 
nimic? O trase spre mal. Dacă i se întâmpla ceva... 

— Nu, nimic, răspunse ea, tuşind; se înapoiară la prosoape, 
iar Hayley se prăbuşi pe al ei. Am făcut o prostie. Nu trebuia să-mi 
iau privirea de la val. 

Matt dădu din cap. Nu voia să-i ţină predici. Era prea uşurat 
că nu păţise nimic. 

— Vrei să mai faci o încercare? 

— Nu! 

Hayley nici nu trebuia să stea pe gânduri. 

— Cred c-am să mă las de sportul ăsta cât timp mai sunt în 
viaţă, mulţumesc, îl informă ea. 

— Te-a răsturnat şi pe tine o dată. Nu lăsa un mic accident ca 
ăsta să te sperie. Fii doar atentă ce faci, data viitoare. 

— Cred că e timpul să mă duc la hotel, serios, replică Hayley, 
evitându-i privirea; o considera o fricoasa, o laşă încordată; dar ce-i 
păsa ei de părerile lui? Chiar şi cu loţiunea, nu trebuie să abuzez 
de soare din prima zi. „Sau de Matt”, adăugă ea, în gând. O 
convinsese să facă fel de fel de nebunii - sărutări, bodysurfing... ce 
mai urma? Nici nu voia să ştie. 


— Vin şi eu cu tine, se oferi Matt. 


— Nu e nevoie. Nu suntem fraţi siamezi, să ştii. 

Se temea că vorbele ei să nu pară prea brutale. Nu o dorise, 
dar nici nu şi le retracta. 

Matt o privi lung. 

— Bine. Ne vedem mai târziu. 

Şi se culcă la soare, închizând ochii. 

Hayley nu-şi dădea seama dacă nu-i păsa, sau dacă era sonat. 
Revenind la hotel, se preumblă prin diversele magazine din holul 
imens, străduindu-se să nu se gândească deloc la Matt. Era 
fascinată de artizanatul local, de colierele din scoici şi sculpturile 
primitive în lemn, şi mai ales de îmbrăcăminte. Se îndrăgosti de 
saronguri, fâşiile de pânză multicoloră drapate cu multă artă, şi 
sfârşi prin a-şi cumpăra unul. 

În camera de hotel domnea o linişte absolută. Făcu câţiva 
paşi. Matt lipsea. 

Simţi în stomac un mic junghi de dezamăgire. Trase concluzia 
că era o prostie - ar fi trebuit să se bucure că-şi găsea o ocupaţie în 
altă parte. Scoase sarongul din sacoşa de cumpărături şi începu să 
se pregătească pentru seara care urma. 

Când Matt intră în cameră, Hayley îl aştepta pe balcon. Se 
opri lângă uşă, închizând-o fără zgomot în urma lui, cu privirea 
spre Hayley. Dincolo de ea, oceanul scânteia albastru şi auriu în 
lumina asfinţitului, încadrând-o în văpaia lui. 

Apoi, Hayley se întoarse şi intră, iar lui Matt i se opri 
respiraţia. Era mai frumoasă decât înainte, dacă se putea aşa ceva. 
Îşi lăsase părul arămiu despletit în jurul umerilor. Trăsăturile ei 
fine erau scoase subtil în evidenţă cu ajutorul machiajului. O fâşie 
subţire de pânză îi cuprindea trupul, în stil insular, învăluindu-i 
silueta zveltă într-un mod ispititor. 


— Unde-ai fost? îl întrebă. Vom întârzia. 


— Acum chiar că parc-ai fi o nevastă, replică Matt, trecând 
imediat la tachinările sale obişnuite; petrecuse ultimele câteva ore 
încercând să se convingă că plecarea ei de la plajă nu-l deranja cu 
nimic. M-am interesat de activităţile hotelului. Am aflat că au 
instructori de scufundări... 

— N-am de gând să mă scufund, anunţă Hayley. 

— Dar de cursurile de hula, ce zici? Ai putea face o încercare. 
Şi-o şi imagina pe Hayley rotindu-şi trupul în acordurile senzuale 
ale muzicii polineziene. 

— Eu, să dansez hula? făcu ea o mutră neîncrezătoare. N-aş 
crede. 

— De ce nu? nu se putu abţine Matt să insiste. 

Întrebarea lui o făcu să pară nedumerită, apoi iritată, şi 
schimbă subiectul. 

— Nu crezi c-ar fi timpul să te pregăteşti? îi propuse ea. 

Matt făcu un duş şi se schimbă repede, luând pe el altă 
cămaşă tropicală şi un şort de doc albit la spălat. Se întâlniră în hol 
cu Hank, care îi urmă pe plajă. Briza uşoară purta o aromă de porc 
fript. 

Din megafoane urla muzica polineziană. În mâini le fură 
îndesate mai tai-uri, iar Hayley se pomeni cu un boboc colorat 
după ureche. Domnea o atmosferă sărbătorească şi zgomotoasă - 
câtuşi de puţin romantică, spre incredibila uşurare a lui Hayley. 
Ambianţa era mult prea aglomerată, zgomotoasă şi plină de viaţă, 
pentru aşa ceva. Se făceau demonstraţii de jocuri şi meşteşuguri 
hawaiiene, după care Hayley asistă la un instructaj de 
confecţionare a lei-urilor, în timp ce Matt cobora lângă ocean 
pentru a învăţa cum să arunce plasele de pescuit conform tehnicii 
indigene. Revenind vesel, cu ochii săi albaştri strălucind. Hayley îi 


petrecu un lei pe după gât. Se simţea într-o dispoziţie generoasă. 


Matt era fratele celei mai bune prietene a ei, iar toate celelalte nu 
erau decât o plăsmuire a propriei sale imaginaţii. 

— Pentru tine, spuse ea cu un surâs, amintindu-şi să-i fie 
recunoscătoare lui Matt pentru că îi dăduse posibilitatea de a face 
acea călătorie. Îi acordase un mult prea mare credit de a-i controla 
emoţiile şi reacţiile fizice. Poate că avusese dreptate s-o acuze că 
era prea încordată. Avea să se destindă şi să se bucure de 
călătorie. Din partea lui Matt n-o pândea niciun pericol. Făcuse 
prea mult caz de sărutul acela. Matt nu-l luase în serios şi nici ea 
nu trebuia să-l ia. 

— Îţi mulţumesc, spuse el, zâmbindu-i la rândul său. 

Mirosea a peşte, ceea ce n-ar fi trebuit să fie deloc atrăgător, 
dar era. Masculinitatea îi emana prin toţi porii. Hayley se înfioră, 
în pofida aerului cald al serii. Niciodată în viaţa ei nu mai fusese 
atât de conştientă de prezenţa unei alte fiinţe omeneşti. Ce se 
întâmpla cu ea? Atâta despre lipsa oricărui pericol! Amintirile 
sărutului lui o cotropeau. 

— Ți-e foame? întrebă Matt, iar Hayley observă că oamenii se 
aşezau la coadă pentru a-şi lua mâncarea de la bufet. Matt o 
cuprinse cu un braţ de talie. Dintr-odată, se simţi plină de viaţă şi 
lihnită de foame, fiindu-i poftă nu numai de ospăţul hawaiian. Dar 
în avion nu prea mâncase, aşa că se concentră asupra foamei pe 
care şi-o putea astâmpăra cu mâncăruri exotice. Pe cealaltă 
trebuia să înveţe să şi-o renege. 

Îşi îndreptă atenţia spre ciudata masă - porc copt într-un 
cuptor subteran, cartofi dulci, un sos gras vineţiu despre care i se 
spuse că se numea poi, surprinzător de gustos, şi altele, ale căror 
nume nici măcar nu le află. Masa se încheie cu prăjitură de cocos 
şi ananas proaspăt. 


După aceea, începură să admire un spectacol polinezian, 


inclusiv un dansator cu flăcări. Peste plajă se lasă noaptea, 
întunericul fiind risipit de lumina focurilor şi costumele multicolore 
ale artiştilor. Vârfurile de ac strălucitoare ale stelelor spuzeau 
bolta cerească. 

Hank păstra distanţa, dar era prezent tot timpul în gândurile 
lui Hayley. Când Matt o cuprinse cu un braţ de mijloc pentru ao 
conduce la bufet, ştiu că o făcea pentru că Hank îi observa. Când 
îşi petrecu braţul pe după umerii ei, în timpul numărului de dans 
cu flăcări, ştiu că tot din cauza lui Hank o făcea. 

lar când reprezentaţia se sfârşi, hotel începând să se audă 
până pe plajă muzica romantică toridă, Matt o invită la dans, şi ştiu 
că şi acest lucru i se datora tot lui Hank. 

Şi, din pricina lui Hank, acceptă. Sau, poate din cauza mai tai- 
urilor - nu era sigură. Ştia doar că ajunsese la limita rezistenţei. 

Matt o cuprinse cu braţul pe după talie şi o trase la pieptul 
său lat. Fiori de emoție îi dansau prin şira spinării. Îmbrăţişarea lui 
se strânse şi începură să se mişte încet, în ritmul lent, hipnotic, al 
muzicii. Creierul ei lansa un mesaj de avertisment. Stop! Se 
apropie un pericol! Matt. 

Avu nevoie de câteva secunde pentru a-şi da seama că nu-i 
rostise numele cu voce tare. 

— Matt... îngăimă ea. 

Matt rămase nemişcat şi o privi. Avea o expresie atât de 
tenebroasă, atât de intensă, încât lui Hayley i se înmuiară 
genunchii. 

— Mi-e... 

Cu gândirea complet incoerentă, se chinuia să caute o 
scăpare din încurcătura în care intrase. O ieşire din braţele lui. 
Dădu drumul primului gând care-i veni în minte. 


— Mă simt rău. Trebuie să mă întorc în cameră. 


Capitolul 7 


Era o laşă. Şi putea să se împace cu gândul, conchise Hayley, 
în timp ce se îndrepta aţă spre hotel. Cele cu care nu se putea 
împăca erau consecinţele faptului de a rămâne în braţele lui Matt 
încă un minut. Îi plăcuse mult prea mult. 

— Crezi că nu ţi-a căzut bine vreo mâncare? întreba Matt, cu 
ochii plini de îngrijorare. 

Hayley se simţea îngrozitor. Poftim, acum îşi mai făcea şi griji 
pentru ea. 

— Nu ştiu. N-aş crede. 

Ceea ce îi făcea rău nu era din vina hotelului, cu siguranţă. 

— Am avut doar o zi cam obositoare. Ar fi mai bine să mă bag 
în pat. 

Intrară într-un ascensor. Cabina se puse în mişcare, purtându- 
i în sus. Patul. Patul! Încă nu rezolvase problema patului. Îşi dădu 
seama dintr-odată că la luau îi fusese mult mai bine. Acum, iarăşi 
trebuia să aibă de-a face cu patul. 

— Nu trebuie să te retragi şi tu, numai fiindcă cu sunt obosită, 
îi spuse ea lui Matt. Ar fi nedrept. E încă devreme. 

Matt arcui o sprânceană. 

— Suntem în luna de miere, Hayley. Nu te prea pot expedia la 
culcare de una singură. Ce impresie ar da? 

— Ciudată, cred, recunoscu ea. 

Liftul ajunse la etajul lor. Merseră încet spre cameră. Matt 
descuie uşa, cu cartela. 

Hayley intră. Se micşorase cumva camera, sau se mărise 
patul? Părea să domine tot spaţiul. Se aşeză într-unul din fotoliile 
de lângă masă. Fusese, într-adevăr, o zi grea, dar ea era mult prea 


agitată ca să adoarmă. Şi-i era cald. Oare se încinsese camera în 


lipsa lor? 

— Ce zăpuşeală e aici, comentă Matt. Nu te superi dacă 
deschid puţin uşa, nu? 

El, unul, ştia de ce îi era cald, şi nu credea să aibă vreo 
legătură cu temperatura propriu-zisă din cameră. Puterea sugestiei 
era aceea care-l înfierbânta aşa. La urma urmei, erau în luna de 
miere. 

— Nu, te rog, îl îndemnă Hayley. 

Matt deschise una dintre uşile care dădeau pe balcon. 

— Voi comanda ceva de la room service, anunţă ea pe 
neaşteptate. Se gândea că un ceai de plante o putea ajuta să-şi 
calmeze nervii întinşi la limita. Oricum, ar fi amânat scadenţa 
aranjamentelor pentru dormit. 

— O.K. Eu iau o bere, spuse Matt. 

Se duse la valiză şi cotrobăi prin ea, în timp ce Hayley 
telefona la room service. Apoi, intră în baie şi se schimbă. Când 
ieşi, avea pe el un tricou alb simplu şi un şort de boxer cu 
personaje din desenele animate. 

— Tu cu astea te culci? îl întrebă Hayley. 

Matt îi adresă un zâmbet, arătându-şi dinţii albi şi gropiţele. 

— Mhm. Totuşi, de obicei dorm gol. 

Hayley înghiţi în sec. Matt, gol. Era prea mult. Încercă să-şi 
alunge imaginea din minte. 

— Tu ce porţi la culcare? se interesă Matt, aşezându-se în 
celălalt fotoliu. 

Hayley se bucura că-şi amintise să renunţe la neglijeul negru 
pe care şi-l împachetase pentru luna de miere, înlocuindu-l cu o 
cămaşă de noapte pudică, din bumbac alb. 

— Nu fi impertinent, replică ea. 


Matt râse. 


— De parcă n-o să aflu, îi aminti. 

Noroc că în acelaşi moment se auzi o bătaie în uşă. Matt se 
ridică şi-i deschise ospătarului. 

— Unde doriţi s-o pun? întrebă acesta. 

Îl îndrumă spre masa de lângă Hayley. Tânărul puse tava pe 
masa, iar Matt semnă nota de plată, adăugând şi un bacşiş. 

— Mulţumesc, domnule. 

Închise uşa în urma lui. 

Hayley îşi făcea de lucru cu ceaiul. Avea frişcă, zahăr şi 
lămâie. Şi-l pregăti, apoi luă o sorbitură din lichidul fierbinte. Matt 
destupă berea şi trase o duşcă răcoritoare, direct din sticlă. Dintr- 
odată, în cameră se lăsase o tăcere desăvârşită. 

Matt începu să spună ceva, în acelaşi timp în care vorbi şi 
Hayley. Cuvintele li se încălecară şi tăcură amândoi. 

— Haide, insista ea. 

Oricum nu era sigură ce voia să spună. Atâta numai că 
tăcerea o stânjenea. Matt ridică din umeri. 

— Voiam să te-ntreb ce planuri ai pentru mâine, îi adresă el 
un zâmbet ironic. Sunt sigur că ţi-ai făcut planuri. 

Hayley ridică aproape imperceptibil din umerii ei supli. 

— Să-mi iau ghidul. 

Se ridică şi traversă odaia, scoțând din poşetă ghidul turistic 
gros. 

— Am aici o hârtie cu lista lucrurilor pe care vor să le facem 
cei de la televiziune, spuse ea, aşezându-se la loc. 

— Şi dacă ai lăsa în pace televiziunea aia? Ce-ai vrea să faci? 

Hayley îl privi lung. 

— Nu pot lăsa în pace postul de televiziune, Matt. Ei sunt cei 
care achita nota aici, cum ştii. Ei, hotelul şi nu ştiu ce agenţie de 


voiaj. Cred că ideea e să le arate tuturor ce bine ne-am distrat în 


Hawaii - postului de televiziune îi creşte audiența, hotelul şi 
agenţia se aleg cu noi clienţi. Prin urmare, cu cât vizităm mai 
repede obiectivele astea turistice, cu atât ne va lăsa în pace şi 
Hank mai curând. Nu trebuie decât să ne jucăm rolul, după care 
Hank va considera că şi-a făcut datoria şi, în continuare, poate vom 
reuşi să ne vedem fiecare de ale lui. 

— Încerc să nu iau ca pe ceva personal faptul că abia aştepţi 
să scapi de mine, spuse în glumă Matt. Vreau să zic, mi-aş putea 
face adevărate complexe. 

— Nu-mi fac eu griji pentru amorul tău propriu, ripostă 
Hayley. 

Era destul de sigură că Matt avea mai multă încredere în sine 
decât i-ar fi fost necesară. Unul care putea umbla în chiloţi cu 
maimuţoi pe ei şi reuşea totuşi să pară cel mai sexy bărbat în viaţă 
n-avea de ce să se teamă. 

— În plus, sunt sigură că nu-ţi face o plăcere deosebită să te 
ţii agăţat de mine, adăugă ea, sec. 

— Ba da, insistă sincer Matt. 

— De ce? fu singura replica de care era Hayley capabilă. 

Matt descoperi că Hayley părea să nu-l creadă. O privi cum îi 
aştepta răspunsul, jucându-se cu o şuviţă lungă de păr. 

— De ce nu? ripostă el. 

Nu era sigur cum să-i explice. Ştia că trebuia să păstreze 
distanţa faţă de Hayley, atât pe plan emoţional, cât şi fizic. Îl afecta 
foarte intens, până-n adâncurile fiinţei. Probabil din cauza 
slăbiciunii pentru ea, din copilărie. Încercase să-şi alunge toate 
aceste gânduri, dar nu mergea. Poate că soluţia cea mai bună ar fi 
fost aceea de a-şi permite să exploreze atracţia toridă dintre ei. 

Atunci, curiozitatea urma să-i fie satisfăcută. Se întreba ce 


părere ar fi avut Hayley dacă-i făcea o asemenea sugestie. 


— Nu ştiu, răspunse ea, în sfârşit, la întrebare; ridică un 
umăr, apoi îl cobori la loc. Pur şi simplu nu vreau să te simţi 
obligat faţă de mine. Îmi pot purta şi singură de grijă. 

— Ştiu, replică Matt. Dar nicio lege nu ne împiedică să 
umblăm împreună. Azi n-a fost chiar atât de rău, nu-i aşa? 

Hayley analiză întrebarea. Îşi aminti cum se trezise din somn 
în avion, cu capul rezemat pe umărul puternic al lui Matt. Cum 
fusese sărutată de Matt în camera de hotel, cum dansase cu el pe 
plajă. Era „atât de rău”. Foarte, foarte rău - fiindcă totul fusese 
foarte, foarte bine. 

— Voi fi cum nu se poate mai cuminte, îi promise Matt, cu o 
lucire în ochii săi albaştri. Pe cuvânt de cercetaş. 

Cum reuşea să fie atât de infantil şi totuşi sexy, în acelaşi 
timp? O făcea să se moleşească toată pe dinăuntru. 

— N-ai fost niciodată cercetaş, îi aminti ea. 

— Îmi cunoşti prea bine viaţa, i-o întoarse Matt, clătinând din 
cap. Trebuie să fiu mai atent. Cu tine, nu-mi pot folosi niciunul din 
textele obişnuite. 

Texte? Ca textele pe care le folosea cu femeile? Flirta cu ea? 
Sau o sâcâia doar? 

— Ce texte? la s-aud, mai luă Hayley o gură de ceai, 
încercând să pară blazată. Da, o tachina, nimic mai mult. 

— Ţi-aş spune, dar pe urmă ar trebui să te omor, glumi Matt, 
trăgând şi el încă o duşcă de bere. Te mai simţi rău? schimbă el 
subiectul. 

Dacă o ţinea pe aceeaşi direcţie, îl aşteptau necazuri serioase. 
Simplul fapt că el dorea să exploreze atracţia nu însemna că 
Hayley ar fi fost de acord. 

— Acum mi-e bine, răspunse ea, ascunzându-şi un căscat. 


— 'Ţi-e somn, constată Matt ceea ce se vedea şi cu ochiul 


liber. De ce nu te culci? 

Hayley nu se mai împotrivi. Oricum, nu credea că ar fi putut 
sta trează toată noaptea. 

— Mai telefonez o dată după un pat. 

Matt se încruntă, dar nu avu nicio obiecţie. 

Hayley dădu telefonul şi-şi termină ceaiul, în timp ce aştepta. 
Matt luă telecomanda televizorului şi începu să se plimbe pe 
canale. 

Când sosi, patul fu adus de acelaşi angajat dinainte, care o 
privi suspicios pe Hayley, când îi deschise. 

— Aţi cerut un pat pliant? întrebă el. 

Hayley tocmai deschisese gura să spună că da, când pe culoar 
apăru Hank. 

Matt se înfiinţă în spatele ei. 

— 'Ţi-am mai spus o dată că n-avem nevoie de niciun pat, se 
răsti el, luând o atitudine enervată, de ochii lui Hank. 

Angajatul hotelului se uită urât la Matt, apoi la Hayley. 
Bombăni ceva printre dinţi, nu tocmai binevoitor, Hayley era 
sigură, şi porni înapoi, cu pat cu tot. 

— Mă-ntrebam dacă nu cumva plănuiţi ca mâine să admiraţi 
unele peisaje, explică Hank. lertaţi-mă că n-am discutat programul 
mai devreme. 

Îşi dădu la o parte din faţă o şuviţă lăţoasă a pletelor sale 
peste măsură de lungi. Părea cam roşu în obraji, iar lui Matt îi 
trecu prin minte că, probabil, trăsese la măsea cam multicele tai- 
uri. 

— Nicio problemă, spuse el. Cred că mâine mergem la o 
plimbare. Ce zici, îţi dăm un telefon dimineaţă? Avem numărul. 

— Sigur, perfect, fu Hank de acord. 


— Noapte bună. 


Şi îi închise uşa în nas. 

Hayley se proţăpi în mijlocul camerei, fierbând. 

— Nemaipomenit! 

— Ideea cu patul era oricum proastă, Hayley, o temperă Matt. 
Mi-aş fi rupt spatele încă din prima noapte şi... 

Ridică mâna, văzând-o gata să-l contrazică. 

— ... şi oricum nu te lăsam pe tine să dormi în el, iar eu să mă 
lăfăiesc într-un pat de două persoane. Suntem oameni în toată 


firea, să ştii. Patul e enorm. Vom încăpea foarte bine în el. 

— În acelaşi pat? Cu Matt? 

— Nu putem dormi în acelaşi pat, se răsuci Hayley spre Matt, 
cuprinsă de cea mai pură panică. 

Privirea i se abătu dinspre el către pat, apoi îndărăt. Îşi 
imagina cum ar fi stat culcată lângă el în patul acela imens, sub 
acelaşi acoperământ. Un val de fierbinţeală nedorită o străbătu 
prin tot trupul. 

— În niciun caz! explodă ea. 

— Mă rog, nici eu nu mă culc în niciun caz pe jos, sau în 
fotoliu, când avem la dispoziţie un pat de cea mai bună calitate, 
anunţă Matt cu un calm iritant. Şi nici tu n-ar fi cazul. Nu avem 
niciun motiv să nu stăm amândoi comod, uite-aici, în patul ăsta. 

Hayley putea găsi o puzderie de motive ca să nu se simtă 
deloc comod uite-acolo în patul ăla, şi toate începeau cu Matt. Matt 
şi incredibilii săi umeri. Matt şi pieptul lui musculos. Matt, cu 
picioarele lui puternice... 

Cum ar fi putut petrece o noapte întreagă lângă toată acea 
masculinitate uluitoare, şi să mai şi doarmă, pentru numele lui 
Dumnezeu? Sau, mai rău, dacă adormea totuşi şi, în toiul nopţii, i 
se trezeau instinctele cele mai josnice? Putea începe pe jumătatea 
ei de pat, dar cine putea spune unde avea s-ajungă când nu mai 
ştia de ea? Şi mai recunoştea, cu un şoc, că nu comportamentul lui 
Matt în aşternut era cel care o îngrijora. Nu al lui, deloc, ci al ei! 
Nu avea încredere în sine, cu Matt alături. Toate gândurile şi 
reacţiile ei normale păreau să zboare drept pe fereastră, când el 
era în apropiere. Nu voia să-i explice toate acestea. Nici măcar 
sieşi nu şi le putea explica pe deplin. 


— Nu... se cade, încercă ea. 


— Nu se cade? 

Matt izbucni în râs. Dar îşi dădea seama că Hayley nu găsea 
nici pe departe situaţia la fel de amuzantă, aşa că făcu un efort să 
se abţină. Şi-aşa era destul de enervată, iar el se adâncise deja în 
propria-i bătălie personală de a nu lua prea în serios aranjamentele 
de dormit. Dacă le lua în serios, fie şi doar pentru o secundă, nu 
ştia cum avea să reziste până dimineaţă. 

— Chiar aşa, nu se cade, repetă Hayley cu încăpățânare. Nu 
suntem... 

— Căsătoriţi? Păi toată lumea crede că suntem. 

— Noi ştim că nu suntem. 

— Exact, ştim că nu suntem, aşa că ne vom comporta ca 
atare. Dar toţi ceilalţi de pe-aici cred că suntem căsătoriţi, deci 
nimănui n-o să i se pară că nu se cade să dormim în acelaşi pat. Ăla 
pliant e cel pe care oamenii l-ar găsi ciudat, la un cuplu în luna de 
miere. 

Îi captă privirea şi o susţinu, provocator. 

— Ce-i cu tine? ţi-e teamă că n-ai să poţi rămâne în partea ta 
de pat, asta e? 

Se sili să mişte din sprâncene, ca şi cum ar fi luat-o în râs. 

— Aşa? Bine! se repezi Hayley, ridicându-şi bărbia, gata să 
accepte provocarea. Nu mi-e câtuşi de puţin greu să stau în partea 
mea de pat. Pur şi simplu nu sunt sigură că salteaua asta regală e 
destul e mare pentru toţi trei: eu, tu şi orgoliul tău. 

Matt râse. 

— Eu nu-mi fac griji. 

— Perfect. 

Hayley se încruntă în sinea sa. Cum, necum, tocmai acceptase 
să se culce în acelaşi pat cu el. Şi nu era deloc sigură cum se 


întâmplase! Dar n-avea de gând să-i spună că nu se credea în stare 


să facă faţă. Dacă el era capabil de asta, atunci şi ea era. Şi se 
săturase să-l tot facă s-o considere o mironosiţă. 

— Bine, atunci cred că mă pregătesc pentru culcare. 

O invită spre baie, cu un gest curtenitor. Hayley se refugie 
dincolo de uşa închisă. Se întreba dacă nu cumva, până întârzia ea 
cu pregătirile, Matt ar fi putut să adoarmă. Asta i-ar fi prins bine - 
dacă, la ieşire, îl găsea trăgând la aghioase. Atunci nu mai era 
nevoie să-l vadă, să-i vorbească... să-l dorească. 

Putea foarte bine să-şi închipuie că nu era decât o pernă în 
plus pe pat. O pernă uriaşă, musculoasă, pe care n-avea voie s-o 
atingă, în care nu-şi putea îndesa obrazul... 

Ideea cu perna era cea mai tâmpită analogie, conchise ea. 
Trebuia să şi-l imagineze ca pe ceva mai puţin tentant. Poate că 
soluţia cea mai bună era să-l ignore complet, să-şi închipuie că era 
invizibil. Avea să-şi imagineze că era singură în pat. Un pat imens, 
cum subliniase el. Erau doi oameni în toată firea, care se 
cunoşteau din copilărie. Nicio problemă. Se duse la valiza pe care 
şi-o adusese în baie şi deschise capacul, începând să-şi caute 
cămaşa de noapte - cea albă şi cuviincioasă, cu care înlocuise 
neglijeul. Şi n-o găsi. 

Întoarse pe toate feţele hainele din valiză, căutând cu 
înverşunare. Agăţase pe umeraşe rochiile pe care şi le luase cu ea, 
lăsând înăuntru numai pantalonii scurţi, maiourile, bikinii şi 
lenjeria intimă. Nici urmă de cămaşa albă de noapte. Vâri mâna în 
buzunarul interior şi scoase ceva mătăsos, închis la culoare... Era 
neglijeul negru! 

Rămase cu gura căscată, holbându-se la materialul ca un voal 
de abanos. Cum să poarte aşa ceva, în pat cu Matt?! Dar altceva nu 
mai avea. Ce se întâmplase cu cămăşuţa ei albă? 


Buzele i se strânseră, pradă unei suspiciuni de moment. Beth! 


Sora lui Matt fusese lângă ea, în timp ce-şi făcea bagajele. Era oare 
modul lui Beth de a da un mic ghiont prieteniei dintre ea şi Matt? 

— O, Doamne, şopti Hayley. 

Ce-avea să se facă? Halal nicio problemă! Avea „o problemă”! 
O problemă cât toate zilele! În pofida faptului că-şi adusese două 
valize, nu luase la ea niciun tricou. Păstrase loc în bagaje pentru 
tricouri cumpărate ca suveniruri din insule. 

Gândul îi zbura la halatul de plajă. Îl putea folosi ca pe un 
capot ad-hoc... dacă nu l-ar fi lăsat pe un scaun, în cameră. 

Matt închise uşa spre balcon, apoi se întoarse şi privi prin 
cameră. Era un interior superb, romantic. Înainte, la lumina zilei, 
nu păruse atât de... trădător. Mirosul florilor, al lui Hayley, îi 
inundă nările, şi văzu că-şi scosese bobocul de plumeria din păr, 
lăsându-l lângă pat. Alte flori proaspăt culese se aflau într-o vază 
de pe masă, iar pe fiecare pernă din patul pregătit ca o invitaţie de 
către cameristă erau depuse frunze ale arborilor de cacao. 

În baie curgea apa, dar cu excepţia acestui sunet, domnea 
tăcerea. Avea să fie şi mai linişte, când Hayley închidea apa şi se 
vâra în pat. 

Luând telecomanda televizorului, Matt se aşeză şi iar începu 
să schimbe canalele. Nu găsea nimic care să-l intereseze. Mai 
apăsă o dată pe buton şi îi atrase atenţia un geamăt. Două trupuri 
goale şi înfierbântate umplură tot ecranul. Mută repede pe alt 
program. Deja era în suprasarcină senzorială. 

În baie, apa se opri. Câteva minute, se lăsă iar liniştea. Matt 
şi-o imagina pe Hayley pieptănându-şi încet părul arămiu bogat, 
ale cărui bucle i se unduiau grele în jurul umerilor. Se încruntă, 
nemulţumit de sine însuşi, încercând să-şi îndrepte atenţia spre 
canalul de ştiri. 


Încuietoarea uşii de la baie ţăcăni uşor, iar uşa se deschise. 


Hayley ieşi, încă îmbrăcată complet. Îşi înhăţă halatul de plaja de 
pe scaun şi se înapoie direct în baie, cu materialul subţire drapat 
pe braţ. 

Într-o clipă, Matt simţi un val de fierbinţeală prin vene. Având 
în vedere că halatul era atât de subţire, dacă Hayley îşi închipuia 
că fâşiuţa aceea de material era mai decentă decât ceea ce 
intenţiona să poarte la culcare, îl aşteptau nişte torturi fizice 
serioase. 

Hayley închise uşa, iar peste câteva momente o deschise din 
nou. Cu multă pompă, Matt se duse la televizor să regleze 
imaginea. Toate terminaţiile nervoase din trupul lui urlau să se 
întoarcă şi s-o vadă cum făcea cei câţiva paşi dintre baie şi pat, dar 
n-o făcu. Avea să se poarte ca un gentleman. Şi-n plus, cine avea 
nevoie să i se întipărească în creier cu fierul roşu imaginea lui 
Hayley într-o cămaşă de noapte sumară şi un halat subţire? 

El, în niciun caz. Îi era destul de greu să facă faţă propriilor 
sale fantezii. Realitatea nu putea fi decât şi mai dificilă. Când în 
sfârşit se întoarse, Hayley era culcată în aşternut, cu cearşaful şi 
pătura trase până la bărbie. I se vedeau numai ochii luminoşi, 
obrajii palizi şi părul revărsat pe pernă. Alcătuia o imagine 
ispititoare. Prea ispititoare. Dacă o mai privea mult, se temea că 
avea să uite de toate promisiunile pe care tocmai şi le făcuse. Se 
răsuci pe călcâie, intră în baie, închise uşa şi începu să se spele pe 
dinţi. Când reveni, Hayley stinsese veioza şi închisese ochii. Se 
ghemuise cât mai departe de jumătatea lui de pat, ajungând atât 
de aproape de margine încât Matt se întreba dacă până dimineaţă 
n-avea să cadă. Stinse televizorul, apoi şi veioza de pe noptiera lui, 
şi se strecură în aşternut. Stătu astfel un timp, până când îl răpuse 
curiozitatea. 


— Noapte bună. 


Voia să ştie dacă adormise sau nu. 

— Noapte bună, răspunse Hayley în şoaptă. 

Matt îşi împreună mâinile sub cap, rămânând cu privirea în 
întuneric. Se întreba dacă şi lui Hayley îi era la fel de greu să-şi 
potolească trupul ca lui. Era atât de conştient de prezenţa ei în pat. 
Atât de aproape - şi, în acelaşi timp, atât de departe... 

Închise ochii şi se lăsă în voia gândurilor. Se afla într-o casă. 
Era o casă pe care el însuşi o construise, dar unele părţi din ea nu 
erau terminate. Peste tot se vedeau copii, copilaşi cu părul roşcat 
şi ochii verzi, în haine zdrenţuite. El mergea prin casă, căutând-o 
pe mama lor. Vag, conştientiza faptul că aceia ar fi trebuit să fie 
copiii lui, iar mama lor îi era soţie. Numai că n-o găsea nicăieri. 
Casa era un labirint de camere. În sfârşit, găsi bucătăria. Acolo 
stătea o femeie, cu o oală mare, goală, în braţe. Avea părul roşu 
dar, oricât de atent o privea, nu-i putea distinge trăsăturile. 

„lubitule, n-am ce le da de mâncare copiilor, „spunea ea. „Nu 
ne-a mai rămas niciun ban. Avem de achitat atâtea facturi”. 

Facturi, facturi, facturi. Matt îşi scoase din buzunarul de la 
spate portofelul, dar acesta era gol. 

„Nu vom avea bani ca să achităm notele până nu se pune pe 
picioare firma mea”, îi răspunse el. 

„Înţeleg”, zise femeia, calmă. „Nu avem ce mânca”. 

Nu avem ce mânca. Nu avem ce mânca. 

Matt se trezi cu o tresărire, deschizând ochii în bezna din 
cameră. Încerca să se dezmeticească. Niciodată nu avusese visuri 
atât de vii, visuri pe care putea să şi le amintească. Desigur, acela 
nici nu fusese un simplu vis. Fusese un coşmar. 

Se răsuci, pentru a-şi schimba poziţia, străduindu-se să-şi 
limpezească minţile. Auzea respiraţia uşoară şi regulată a lui 


Hayley, dinspre cealaltă margine a patului. Nu părea să aibă 


probleme cu somnul. Într-un târziu, aţipi din nou. 

Hayley era înconjurată de flori, munţi de flori frumos 
mirositoare. Şi muzica. Era marşul nupţial, îl recunoscu ea dintr- 
odată. Se afla într-o biserică înţesată de lume. Cineva o lua de braţ. 
Ridică privirea şi văzu că era Joel. 

„Eşti gata?” o întrebă el. „E timpul să te dau în primire”. 

Îi stătea pe limbă să răspundă sarcastic că o dăduse deja în 
primire când fugise la Vegas, dar nu putea vorbi, oricât de tare ar 
fi încercat. Joel o conducea prin naos. Era un culoar incredibil de 
lung, iar Hayley îşi spunea că în veci n-avea să ajungă la capăt. 

În faţa altarului o aştepta un bărbat. Purta o haină de 
smoching şi pantaloni scurţi. Nu se întoarse, aşa că nu putu să-i 
vadă chipul. Mama ei stătea aşezată în prima strană. Alături erau 
toţi cei cinci soţi ai ei. 

Hayley ajunse la altar, dar mirele dispăruse, mistuindu-se că 
şi cum nici n-ar fi fost. „Unde s-a dus?” întrebă. 

Mama ei apăru lângă ea. 

„Nu prea avem noroc la bărbaţi, aşa-i, draga mea?” comentă, 
bătând-o pe spate. „O fi un blestem la mijloc...” 

Blestem, blestem, blestem. 

Se trezi, tresărind, cu un mic țipăt. Clipind din ochi, îşi dădu 
seama imediat că zăcea pe jos. Cu siguranţă, căzuse din pat! Mă 
rog, bine că se rostogolise pe jos, nu în direcţia opusă, îşi spuse ea, 
buimacă. Matt respira adânc şi regulat; dormea, deci nu-i 
observase jenanta căzătură. Se încrunta în întuneric. Visase ceva, 
dar acum nu-şi mai amintea ce anume. Oboseala o învinse şi 
adormi din nou. 

Hayley se cuibări mai bine, apoi se întinse, trezindu-se încet, 
în prima ei dimineaţă pe insula Oahu. O aştepta paradisul. Şi 


totuşi, îi plăcea prea mult în pat pentru a se grăbi să se scoale. 


Pernele din hotelul acela erau fabuloase, îşi spuse ea, cu mintea 
înceţoşată. Atât de tari, de calde, cu parfum de mosc... Mosc? 

Deschise ochii. 

— Matt! chiţăi ea, când îi întâlni privirea, la doar câteva 
degete de faţa ei. Ce faci? 

Şi-şi trase capul de pe umărul lui mult prea confortabil. 

— Ce fac? Ce faci tu? se aprinse în ochii lui o luminiţă 
drăcească. Ştiam eu că nu ţi-e uşor să rămâi în partea ta de pat. 

Hayley nu avea ce explicaţii să-i dea. Temerile ei se 
adeveriseră - în somn, alunecase inconştient în braţele lui Matt. Ce 
situaţie umilitoare! Se rostogoli şi cobori din pat, hotărâtă să 
ajungă cât mai departe posibil de Matt şi umărul lui ispititor. Ochii 
lui, mai întâi dilataţi, apoi întunecându-se, o înştiinţară că făcuse 
încă o greşeală. Uitase complet de neglijeu, iar acum stătea în faţa 
lui Matt, practic goală, numai cu cămăşuţa transparentă pe ea - în 
lumina zilei, nici mai mult, nici mai puţin. Obrajii i se împurpurară. 

— Nu te superi dacă fac eu un duş mai întâi, nu-i aşa? îl 
întrebă ea politicoasă, silindu-se să arboreze cea mai falsă expresie 
cu putinţă. 

— Dă-i bătaie, răspunse Matt, privind-o în continuare cu un 
interes vădit. Eu comand micul dejun. 

Hayley fugi în baie. Se întreba cât timp petrecuse ghemuită 


lângă Matt. Şi cât timp fusese el conştient de acest lucru. 

Matt îşi mai verifică o dată cravata în oglinda de deasupra 
biroului din camera de hotel. Hayley era în baie, îmbrăcându-se. 
Petrecuseră toată ziua împreună, sub ochiul atent al lui Hank şi al 
camerei lui video, admirând peisajele din jurul oraşului istoric 
Honolulu şi, apoi, făcând o drumeţie până pe Diamond Head. 

Hayley propusese să comande cina de la room service, dar 
Matt recursese la propriul său ghid turistic, pentru a o îmbia la o 
cină într-unul din celebrele restaurante de pe plaja din Oahu. 

Ziua fusese absolut ireală, de la deşteptarea cu Hayley 
cuibărită pe umărul lui şi până la orele de plimbare prin palatul 
regal hawaian şi muzeul maritim, ţinându-se de mână, urmate de 
excursia până în vârful străvechiului crater. Mica lor versiune a 
piesei cu tinerii căsătoriţi avea asupra lui Matt un efect îmbătător. 
Îi era nespus de greu să ţină minte că nu era cu adevărat soţul ei. 
În minte îi reveni visul din noaptea trecută. Oare era îngrijorat, în 
subconştient, că dacă dădea curs atracției faţă de Hayley putea 
ajunge într-o situaţie pentru care încă nu era pregătit? Se mai 
simţise atras de nenumărate femei, în trecut - şi îşi urmaşe 
imboldul fără a-şi face nici cea mai mică grijă în acest sens. De ce, 
când era vorba de Hayley, se ridica o asemenea problemă? 

Hayley ieşi din baie. Arăta răpitor, într-o rochie bleumarin ce 
cădea în unduiri lascive de-a lungul siluetei sale zvelte. Îşi lăsase 
părul despletit, revărsat în jurul umerilor. În timp ce se apropia, îl 
învălui senzualul ei miros feminin. Sângele i se aprinse în vene. 

— Arăţi superb, spuse el încet. 

Privirea îi stărui asupra materialului mătăsos al rochiei, 
contemplând felul cum i se mula pe sâni, pentru ca apoi să-i 


cuprindă în coborâre talia şi şoldurile. Gura i se uscase ca iasca. Se 


mira ce nervozitate îl apucase dintr-odată. Pe el, femeile nu-l 
nelinişteau nici în ruptul capului. 

Hayley îşi trecu mâinile peste rochie, părând puţin cam 
jenată. 

— Mulţumesc. Şi ţie îşi stă bine. 

Începea să regrete că acceptase să ia cina cu Matt. Să se 
prefacă soţia lui în timpul zilei, de faţă cu Hank, era una. Dar să 
meargă la restaurant, numai ei doi, era cu totul altceva. Începea să 
pară ca... o întâlnire amoroasă. 

Însă de-aşa ceva nici nu putea fi vorba. Matt îi era ca un frate, 
pentru numele lui Dumnezeu. Numai că felul cum o privea în acest 
moment nu arata deloc fratern. Poate din cauză că tot teatrul lor 
cu luna de miere îi deforma percepţia realităţii. Sau poate din 
cauza felului letal de sexy în care îi stătea lui Matt în costum. 
Hayley se strădui să-şi abată gândurile de la neliniştitoarea 
atracţie a sexualităţii lui Matt, în timp ce ieşeau în hol şi luau liftul 
să coboare. De dimineaţă, închiriaseră o maşină pentru a circula 
mai uşor pe insulă în timpul sejurului. Matt o aduse de la parcare, 
în timp ce Hayley îl aştepta în hol, apoi cobori ca să-i deschidă 
portiera. Restaurantul se afla la doar câteva minute distanţă, pe 
plajă. 

Imensele ferestre de plexiglas ale localului păreau să aducă 
Pacificul verde-albăstrui înăuntru, printre ei. Plafoanele susţinute 
pe bârne neacoperite, candelabrele de cupru, fântânile arteziene şi 
muzica de pian întregeau atmosfera romantică. 

Ospătarul le aduse o tavă cu delicatese şi două pahare de apă. 
Comandară vin. Hayley luă o îmbucătură din ştiuletele miniatural 
de porumb şi privi spre ocean. 

— E fabulos, şopti ea. 


Matt surâse cu căldură. 


— Mă bucur că-ţi place. 

— Ce plăcut e, să stau jos şi nimic mai mult. Azi am umblat 
enorm. 

Hayley avea o senzaţie ciudată, ca o palpitaţie în stomac. Sau 
îi era cu adevărat foame, sau era neliniştită. Şi, fiind destul de 
sigură care era cauza, ştia că mâncarea nu avea să-i rezolve 
problema. 

Chelnerul sosi aducându-le vinul, iar după ce plecă din nou, 
Hayley îşi aminti că nici măcar nu se uitase în menu. Îşi îngropă 
nasul în el, bucuroasă că avea şi alt subiect de analiză decât ochii 
vrăjitori ai lui Matt. 

— Te-ai decis ce vrei? o întrebă el, după câteva minute. 

Pe tine, fu răspunsul care-i trecu prin minte lui Hayley, 
neînfrânat. 

Clipi din ochi. De unde-i mai venise şi ideea asta? 

— Aa, peştele, peşte proaspăt din insule, răspunse ea, 
fierbând de furie. Nu-şi amintea niciun cuvânt din menu. 

Ospătarul reveni. Hayley lua o sorbitură de vin, în timp ce 
Matt se interesa de peştii pescuiţi în ziua aceea. Chelnerul îi 
informă că specialitatea zilei era ahi, un soi de ton. Matt o privi 
întrebător. Hayley dădu din cap, iar el comandă ahi de două ori. 
După plecarea chelnerului, Matt întâlni privirea lui Hayley, peste 
masă. Câteva secunde, o luă efectiv cu amețeli, un val de 
fierbinţeală înălțându-se pentru a-i înceţoşa mintea, în acelaşi timp 
în care prin tot trupul o străbăteau fiori mărunți de emoție. N-avea 
cum să se fi îmbătat. Nu băuse decât două înghiţituri de vin. 

Căuta în minte un răspuns, un subiect de conversaţie asupra 
căruia să-şi focalizeze gândurile. 

— Vorbeşte-mi despre munca ta, îl alese ea pe primul, la 


întâmplare. 


Matt o privi sceptic. 

— Vrei să auzi despre firma mea de construcţii? 

Hayley mai luă o înghiţitură de vin, începând apoi să se joace 
cu piciorul paharului. 

— Sigur. 

Îşi dădu seama că o interesa sincer să audă cum devenise om 
de afaceri puştanul poznaş cu care copilărise. 

— M-am apucat să lucrez în construcţii vara, pe vremea 
liceului, începu el. Nu prea aveam bani, aşa că n-am ales chiar de 
bună-voie munca. Imediat ce am crescut îndeajuns, am ştiut că 
trebuia să încep să contribui la întreţinerea familiei. 

Hayley dădu din cap. Ştia că Beth şi Matt copilăriseră în 
condiţii destul de strâmtorate. Şi ea trăise la fel. Mama ei dusese o 
viaţă haotică, oscilând în funcţie de soţii ei de moment. 

— Bunica mea merită o medalie pentru felul cum ne-a crescut, 
la vârsta ei, continuă Matt. Ştiu că eram o mare belea pe capul ei - 
mai ales eu. Şi n-avea bani nici cât să-şi acopere singură 
necesităţile, necum şi pentru doi copii pe care nu se aşteptase să-i 
crească. 

— Lilah e extraordinară, fu Hayley de acord; bunica lui Matt 
şi a lui Beth îi fusese şi ei aproape ca o bunică adevărată. Îi mai ţii 
minte pe părinţii tăi? 

Nu-l auzise niciodată vorbind despre ei. 

— Nu atât de bine pe cât aş dori. Îmi amintesc clar accidentul. 
Beth şi cu mine eram în aceeaşi maşină. Părinţii noştri au fost 
aruncaţi afară şi au murit. Noi doi stăteam pe bancheta din spate. 
Aveam centurile de siguranţă. Ei nu şi le puseseră. 

Vorbea pe cel mai firesc ton, dar în ochi i se citea o anumită 
tristeţe. 


— Îmi pare atât de rău, murmură Hayley, pradă unui val de 


compasiune. 

Matt dădu din cap. 

— Şi cum ai ajuns de la muncile estivale în construcţii la 
întemeierea propriei tale firme? continua ea. 

Matt mâncă un ardei roşu dulce de pe platoul cu aperitive, 
înainte de a răspunde: 

— La colegiu nu prea mă puteam înscrie, aşa că, după 
absolvirea liceului, am continuat pur şi simplu să lucrez în 
construcţii. Era singura meserie la care mă pricepeam şi-mi şi 
plăcea. Nu mă vedeam stând aşezat toată viaţa la un birou. Prefer 
activitatea în aer liber. Mi-am scos licenţa de antreprenor acum 
câţiva ani şi mi-am fondat propria firmă. 

Hayley bău din vin, ascultându-l. Îi admira conturul ferm al 
bărbiei, încreţiturile mărunte din jurul ochilor. Şi-l imagina pe un 
şantier de construcţii, fără cămaşă, cu muşchii lui magnifici lucind 
de sudoare... 

— Dar tu? întrebă Matt dintr-odată, schimbând vorba. Nu te- 
am văzut prea des, de când ai terminat liceul. 

Hayley clipi din ochi, smulgându-şi gândurile de pe calea 
trădătoare pe care o apucaseră. 

— Cam prin acea perioadă, mama s-a recăsătorit, îi spuse ea. 
S-a mutat la San Antonio, iar eu am locuit într-un apartament 
comun cu câteva prietene, în timp ce urmam cursurile de 
decoraţiuni interioare la seral. 

— Nu mi-e greu să te văd ca decoratoare, comentă Matt. Pun 
pariu că eşti foarte talentată. 

Hayley deveni mai cordială. 

— Mulţumesc. Îmi place într-adevăr foarte mult. E aşa de 
minunat să intru în casa cuiva şi să fac ordine din haos, scoțând la 


iveală frumuseţea. Toate îmi plac - materialele, vopselele, 


furniturile... E foarte distractiv. 

— Îţi place să te joci cu lucruri drăguţe, spuse Matt. 

— Iar ţie îţi place să te joci în noroi, replică Hayley. 

Avea impresia că flirta cu el, dar se distra prea bine ca să 
înceteze. 

Chiar atunci sosi mâncarea. Un timp, mâncară în tăcere, 
savurând peştele delicios şi muzica de pian. Soarele apunea, 
poleind apa cu aur strălucitor. 

Lui Hayley îi trecu prin minte că, de fapt, Matt nu mai era 
acelaşi cu băiatul nesuferit din copilăria ei. Imaginea ei despre el 
rămăsese neschimbată, abia acum îşi dădea seama. N-ar fi putut 
să-şi întemeieze propria firmă, dacă nu se maturiza. De ce nu 
observase mai-nainte? 

Pentru că fusese prea ocupată să constate celelalte moduri în 
care se maturizase, îşi răspunse tot ea, cu o iuţeală nesuferită. 
Celelalte privinţe în care nu mai era un copil - cum ar fi fost 
pieptul lat, braţele puternice, sărutările blând-sălbatice... 

Simplul fapt că îi veneau aceste idei nebuneşti despre Matt 
dovedea cât de mult se schimbase. 

Arăta incredibil de sexy şi era o companie plăcută. 

— Cum de nu mai ai relaţii sentimentale cu nimeni? 

Lui Hayley nu-i venea să creadă că-i pusese o asemenea 
întrebare. Totuşi, dorea să audă răspunsul, aşa că n-o retracta. 

— Am relaţii, ridică Matt din umeri. Sigur, după ce se va 
difuza filmul lui Hank, toate femeile din Dallas/Fort Worth 
Metroplex vor crede că m-am căsătorit. Ceea ce o să-mi cam bage 
beţe-n roatele vieţii amoroase. 

Hayley nu se gândise la asta. 

— Îmi pare rău. 


De fapt, nu-i părea deloc rău, dar nu zăbovi să-şi examineze 


adevărata stare. 

— Nicio problemă. Oricum, nu ard de nerăbdare să mă însor. 

Chelnerul veni să strângă farfuriile goale. Îi întrebă dacă 
doreau desert şi amândoi căzură de acord că se săturaseră. 

— Nu ştiam că te gândeşti, măcar, să te însori, urmă Hayley. 
Beth vorbeşte întotdeauna despre tine ca şi cum ai fi jurat să rămâi 
toată viaţa burlac. 

— Prefer s-o las cu impresia asta, îi aruncă Matt o privire 
conspirativă. Altfel, ar încerca să mă cupleze cu toate prietenele ei. 

Hayley se gândi la micul neglijeu negru care, cum-necum, îşi 
găsise din nou drumul spre valiza ei. Nu se îndoia niciun moment 
de ceea ce spunea Matt. În timp ce se plimbau admirând peisajele, 
reuşise să cumpere nişte tricouri cu câteva numere mai mari, pe 
care intenţiona să le poarte la culcare până la sfârşitul săptămânii. 

— Adevărul este, continuă Matt, că nu vreau să mă aşez la 
casa mea până nu-mi voi pune firma pe baze mai solide, până nu 
sunt sigur că dispun de securitatea financiară pentru întemeierea 
unei familii. Copiii mei nu vor duce lipsă de nimic... 

— Îţi doreşti copii? îl întrerupse Hayley. 

În minte i se şi forma imaginea unei case pline de copilaşi 
blonzi, cu ochi albaştri şi şmecheri. 

— Cândva, preciză Matt. De ce, nu crezi că am stofă de tătic? 

— A, te pot vedea ca pe un tătic extraordinar, replică ea, 
dându-şi seama, chiar în timp ce rostea acele cuvinte, cât erau de 
adevărate. 

Matt, cu temperamentul lui iubitor de distracţii, ar fi fost un 
tată fabulos. 

Matt se simţea cam stânjenit, vorbându-i lui Hayley despre 
visele lui de viitor. Avusese relaţii cu o mulţime de femei, dar cu 


niciuna dintre ele nu discutate dorinţa sa de a avea cândva o 


familie. Întotdeauna avea grijă să nu se ataşeze de nicio parteneră, 
să nu-i dea impresia că aştepta de la ea şi altceva în afară de 
plăcerea temporară a legăturii. Şi-atunci, de ce-şi dezgolea sufletul 
în faţa lui Hayley? La aceasta întrebare nu putea răspunde, aşa că 
schimbă subiectul. 

— Dar tu? 

Hayley rămase tăcută. 

— Uită că te-am întrebat, bătu el repede în retragere. Ai avut 
dreptate - am nevoie de un antrenament în materie de bun-simţ. Se 
presupune că asta e luna noastră de miere. E clar că îţi doreai să te 
măriţi, să ai copii. 

Spre surprinderea lui, Hayley răspunse încet: 

— Te înşeli. Probabil că nici măcar să mă logodesc n-ar fi 
trebuit. A fost o greşeală îngrozitoare. 

— Ce vrei să spui? Numai fiindcă a reieşit că Joel era un 
nesimţit? 

Nu era dispus să-i acorde nicio circumstanţă atenuantă. 

— Nu, n-a fost vina lui. De fapt, eu am fost de vină. Poate că 
sunt blestemată. 

Cât de sincer o spusese! Matt era nevoit s-o ia în serios, deşi 
cuvintele rostite de ea nu aveau niciun sens. 

— N-ai vrea să-mi explici? o întrebă, cu răbdare. 

— Mama mea a fost măritată de cinci ori, începu Hayley. Până 
acum. Şi a divorţat de patru ori. Tot până acum. Pur şi simplu, 
căsătoria nu e de nasul oricui, iar pentru copii, divorţurile sunt un 
infern. Zburam de la un „tătic” la altul. Adevăratul meu tată a 
dispărut când eram mică, ştii. Nici măcar nu mi-l mai amintesc. 

Matt ştia că mama lui Hayley fusese măritată de mai multe 
ori. Locuind în vecini, îi cunoscuse pe câţiva dintre taţii ei vitregi. 


În copilărie, însă, nu se gândise niciodată cum puteau s-o afecteze 


acele frământări repetate. 

— Şi pe urmă, ai fost şi tu părăsită, de Joel, adaugă el. 

— Cu atât mai bine, spuse Hayley cu înverşunare. Probabil că 
aşa n-am făcut decât să scap de mizeriile unui divorţ. 

— Simplul fapt că mariajele mamei tale au eşuat până acum 
nu înseamnă că şi al tău va avea aceeaşi soartă, sublinie Matt. Joel 
n-a fost omul potrivit, şi nimic mai mult. 

— Poate că nici nu există un om potrivit pentru mine, 
murmură Hayley, cu vocea dintr-odată mai înceată, mai răguşită. 
Dragostea, căsătoria - sunt excelente ca materiale pentru romane. 
În realitate, însă, nu reuşesc întotdeauna. 

Îi luceau cumva lacrimi în ochi? Matt o privi, peste masă, cu 
inima frântă de compasiune. 

— Am încercat să procedez altfel decât mama mea, să ştii, 
continuă ea; vocea ei redeveni puternică. Mama se lăsa 
întotdeauna guvernată de sentimente - se mărita din pasiune. Prin 
urmare, eu mi-am folosit capul - am ales un cetăţean serios, cu 
baze solide. Joel avea un serviciu bun, o reputaţie aleasă în 
comunitate... 

— N-ai fost îndrăgostită de el? interveni Matt. 

Voia s-o audă spunând că nu fusese, că nu ofta după Joel, că 
nu se gândise la acesta când o sărutase el... 

— Nu, nu l-am iubit, recunoscu. Îmi plăcea şi îl respectam. 
Credeam că aveam bazele unei prietenii solide - care să dureze, 
spre deosebire de pasiune. Nu ca mariajele mamei mele. Dar nici 
asta n-a ieşit, nu-i aşa? Nu sunt sigură că am să mă mărit vreodată. 

— Şi-atunci, ce planuri ai? insistă Matt. Să trăieşti toată viaţa 
ca o călugăriţă? 

Nu găsea că ar fi fost o călugăriţă deosebit de reuşită. Era 


mult prea sexy. 


Hayley nu mersese cu gândul atât de departe. 

— Nu ştiu. Poate voi avea unele aventuri. 

Ideea era atât de insolită, încât fu ea însăşi şocată. 

Matt părea şi el năucit. 

— Aventuri? Cu cine? 

— Nu ştiu. 

O credea incapabilă să-şi găsească un bărbat cu care să aibă 
o relaţie intimă, dacă aşa voia ea? Dintr-odată, nu mai dori să afle 
părerea lui Matt în acea problemă. Putea s-o deprime. 

— Oricum, aşa cum spuneai, deocamdată toţi cei de-acasă vor 
crede că ne-am căsătorit, încercă ea cu disperare să schimbe 
vorba; clătină din cap. Deşi nu cred că o va înghiţi nimeni care ne 
cunoaşte cu adevărat. Suntem complet opuşi. 

Matt păru să-şi regăsească echilibrul. 

— N-ai auzit niciodată? o provocă el. Contrariile se atrag. 

Tonul său era ironic, dar cuvintele o afectară totuşi pe Hayley. 
O cuprinse o energie stranie, un amestec ciudat de fierbinţeală şi 
fiori reci. 

— Cred că e timpul să mergem, spuse ea. E târziu. 

Afară se întunecase, iar Hayley nu se îndoia că avusese parte 
de Matt cu vârf şi îndesat pentru o singură seară. 

Matt dădu din cap. leşiră din restaurant şi se întoarseră cu 
maşina la hotel. În timp ce străbăteau coridorul tăcut, spre camera 
lor, Hayley simţi degetele lui Matt strecurându-se printre ale ei. 

Prima sa reacţie fu instinctivă, de apărare - să-şi smulgă 
mâna dintr-a lui. O deruta, o zăpăcea. O afecta în feluri care nu-i 
plăceau, pe care nu le înţelegea. Sentimente pe care credea că le 
ţinea sub control îi scăpau, dintr-odată, de sub control, atunci când 
o atingea Matt. Când o atingea el, abia dacă mai putea să 


gândească. 


— Nu e cazul, spuse ea încet. 

— Ce nu e cazul? 

— Să mă ţii de mână. Hank nu-i aici, să ştii. Nu e nevoie să 
faci lucruri din astea când el nu ne vede. 

Avuseseră o seară reuşită, dar nimic mai mult. O singură 
seară. Ştia că n-avea să mai urmeze nimic şi era în interesul ei să 
nu piardă din vedere acest fapt. 

— Ştiu, îi susţinu Matt privirea, preţ de câteva lungi bătăi de 
inimă. Simplul fapt că nu e nevoie s-o facem nu înseamnă că nu 
putem. Îmi place să te ţin de mână. 

Hayley nu ştiu ce să spună. O privea cu incredibilii lui ochi 
albaştri, producând fisuri subţiri cât firul de păr în pavăza din jurul 
inimii ei. 

— Nu cred că e o idee prea bună, spuse ea, retrăgându-şi 
mâna când ajunseră la uşa camerei lor. 

Îşi scoase cartela din poşetă şi deschise, cu nervii dansându-i 
în stomac. Trebuia să înceteze a mai lua atâta în serios atingerile şi 
sărutările lui Matt. Toate făceau parte din jocul tachinărilor pe 
care îl practica întotdeauna cu ea. lar motivul din care acest lucru 
o durea atât de mult rămânea un mister pentru Hayley. 

— Ţi-a spus cineva vreodată că gândeşti prea mult? întrebă 
Matt, urmând-o înăuntru. 

— Nu susţin decât că ar trebui să păstrăm scenariul pentru 
momentele când e şi Hank de faţă, atâta tot, replică Hayley, 
crispată; îşi aruncă poşeta pe masă. Intru eu mai întâi la baie. 

Şi dispăru, închizând uşa. 

Frustrat, Matt îşi trecu degetele prin păr. Scenariu? Credea 
că dorinţa lui de a o ţine de mână făcea parte dintr-un scenariu? 
Cuvintele ei îl iritau îngrozitor. 


Enervat - pe ea, pe sine, pe toată situaţia - deschise uşa şi 


ieşi pe balcon. Rezemându-se cu palmele de balustradă, privi spre 
Pacificul luminat de lună. Se prefăceau că erau doi soţi în luna de 
miere, măcar cu atâta lucru Hayley avea dreptate. Dar mai era şi 
altceva, ceva real, care ardea mocnit imediat sub aparențele 
jocului. Ceva care ieşise deja la suprafaţă, de câteva ori. El o ştia. 


Întrebarea era: cum ar fi putut-o convinge şi pe ea? 


Capitolul 10 


Petrecură dimineaţa următoare la Hanauma Bay. Era un loc 
popular pentru scufundări, datorită apelor sale limpezi şi azurii, 
pline cu bancuri de peşti multicolori şi recife de corali. Hayley nu 
se mai scufundase niciodată, dar făcu o încercare, pentru că aşa îi 
era mai uşor să evite strania senzaţie de dor pe care i-o provoca 
Matt. Apele liniştite ale golfului ferit şi peştii blânzi, care mâncau 
direct din mâna ei bucățele de pâine, prezentau un pericol 
incomparabil mai mic decât Matt. 

După-amiază, când golful se aglomeră prea mult ca să se mai 
simtă bine, porniră într-un tur al satelor polineziene autentice de la 
centrul cultural al insulei. Demonstraţiile pitoreşti de meşteşuguri, 
cântece şi dansuri ofereau o diversiune binevenită. Hayley se 
bucura că avea o ocupaţie. Încerca să păstreze o distanţă cât mai 
mare posibil faţă de Matt, dar îi era greu să ignore complet un om 
care trecea drept soţul ei. 

Când se opriră să bea ceva la o gradină de pe faleza, în drum 
spre hotel, Hank încă nu se despărţise de ei. 

Se aşezară la o masă şi comandară un rând de băuturi. O 
formaţie locală tocmai ataca primele acorduri, într-un capăt al 
barului în aer liber. Se apropia asfinţitul, iar localul atât de popular 
din Waikiki se umplea cu repeziciune. 

Hayley se scuză şi merse până la toaletă. În oglindă, observă 
că nasul i se înroşise vizibil. 

Înainte de a fi plecat din golf, se schimbase într-o rochie de 
vară, la cabine, şi îşi împletise larg părul într-o coadă, dar după 
câteva ore de mers prin centrul cultural, acesta arăta ca o claie 
ciufulită. Scoase din poşetă un ruj de culoare deschisă, ca piersica, 


şi o perie. Se pieptănă şi-şi retuşă machiajul, după care se întrebă 


pentru cine se dichisea de fapt. 

Pentru Matt? În ciuda făgăduielilor pragmatice pe care şi le 
făcuse şieşi în noaptea trecută, era îngrozitor de dificil să-şi 
petreacă ziua cu Matt, fără a plăsmui tot felul de viziuni nerealiste 
despre cum ar fi fost dacă se simţea cu adevărat atras de ea... 

Revoltată pe sine, îşi îndesă peria şi rujul la loc în poşeta şi 
ieşi la bar. 

Cocteilul slab de rom cu fragi pe care-l comandase era pe 
masă, şi de cum se aşeză luă o înghiţitură. Matt îşi petrecu un braţ 
peste spătarul scaunului ei, aproape fără a părea să-şi dea seama 
ce făcea. Pentru el, nu era decât un gest maşinal. Aplombul 
nepăsător cu care îşi juca rolul de proaspăt căsătorit o nemulţumea 
şi mai mult. 

— Tocmai îl întrebam pe Matt cum v-aţi cunoscut voi doi, o 
informă Hank. 

El şi Matt comandaseră bere, iar operatorul trase o duşcă, 
privind-o pe Hayley, în aşteptarea răspunsului. 

Hayley clipi din ochi. Subiectul n-o încânta deloc. 

— A... 

Aruncă o privire spre Matt, amintindu-şi înţelegerea lor de a 
menţine cât mai simple posibil răspunsurile cu privire la 
„căsătorie”. 

— Ne cunoaştem de când eram mici, spuse, sperând ca acest 
răspuns vag să fie de ajuns. 

Sprâncenele lui Hank se îmbinară a nedumerire. 

— Parcă spuneai că v-aţi făcut o curte nebunească, îl privi el 
pe Matt. 

Inima lui Hayley se opri un moment în loc. Nu stătuse să se 
întrebe dacă nu cumva Matt răspunsese deja la întrebarea lui 


Hank. În orice caz, contribuţia lui înflorită nu-i plăcea. 


Matt ridică uşor din umeri. 

— Aşa e, răspunse el. Am crescut în vecini, ne-am pierdut 
urmele, ne-am revăzut recent şi... 

Ridică o sprânceană, în direcţia lui Hayley. 

— Pur şi simplu nu ştiam ce ne-a pocnit, nu-i aşa, iubito? 

Neprimind un răspuns prompt, insistă: 

— Iubito? 

Hayley îl privi lung. 

— Exact, spuse ea într-un târziu. Nu ştim ce ne-a pocnit. 

În sinea ei, adăuga că el n-avea să ştie ce-l pocnea, dacă o mai 
ţinea mult cu aiureala aia. Jocul începuse să-i displacă. Era prea 
uşor pentru el, prea greu pentru ea. Şi nu ajunseseră nici măcar la 
jumătatea săptămânii. 

— Aha, făcu Hank, cu o expresie interesată. Aţi fost amorezi 
încă din copilărie? 

— A, nu, răspunse Matt cu umor. Când eram mici, nu mă 
putea suferi. 

— Ei, nu zău? 

— Era fratele celei mai bune prietene ale mele, îi explică 
Hayley, vorbind repede. Prima dată când l-am cunoscut, m-a tras 
de păr. Mereu făcea figuri de-astea, sau mă tachina în toate 
felurile. Dar am crescut, ne-am căsătorit, iar acum, iată-ne aici, 
făcu ea un efort să ajungă mai repede la concluzie. Excelent, 
cocteilul ăsta, continuă, aruncând la bătaie un posibil subiect de 
conversaţie. Da' formaţia, cum vi se pare? 

Din păcate, pe Hank continua să-l frământe problema flirtului 
lor. 

— Şi când a început să se schimbe situaţia? i se adresă el lui 
Matt. 


Acesta aruncă o privire spre Hayley. Observă că părea 


nemulțumită - ceea ce reprezenta un pas înainte, după părerea lui, 
faţă de felul cum îl ignorase aproape toată ziua. Cel puţin, se 
comporta ca şi cum ar fi ştiut că era viu. 

Lui Matt îi trecu prin minte că răspunsul cel mai cinstit la 
întrebarea lui Hank era acela că situaţia dintre el şi Hayley nu se 
schimbase în niciun fel. Trebuia s-o provoace ca să-i atragă atenţia, 
întocmai ca în copilărie. Chiar şi când căuta să-i demonstreze că 
ţinea la ea, ca în seara trecută, cu încercarea de a o lua de mână, 
ea îl respingea. 

Nu-l lua în serios. Şi habar n-avea cum să schimbe lucrurile, 
cum s-o facă să înţeleagă că atracţia lui către ea nu avea nimic de- 
a face cu niciun joc. Era reală, la fel de reală ca întotdeauna, de 
când erau mici. Dar soluţia i se dezvălui într-o clipă, cât se poate 
de evidentă. 

— Relaţia noastră n-a progresat decât foarte recent, spuse el. 
Dar, în copilărie, avusesem o mare slăbiciune pentru ea. 

Faţă de nicio fiinţă omenească nu mai recunoscuse vreodată 
acest lucru şi avea o vagă senzaţie că era gol. Nicicând, în relaţiile 
cu femeile, nu avusese probleme de amor propriu, însă Hayley era 
cu totul altceva. Motiv pentru care, presupunea el, avusese nevoie 
de atâţia ani ca să-i mărturisească slăbiciunea pe care o avusese 
faţă de ea. Îi urmări reacţia. 

Hayley, care tocmai sorbea din pahar în timp ce el vorbea, fu 
gata-gata să se înece. 

— S-a-ntâmplat ceva? întrebă Matt. 

— Nimic. 

Nimic pe naiba! Ceea ce spunea Matt părea cât se poate de 
serios. Ştia că nu era aşa, dar îşi dorea să fi fost, iar acest fapt o 
înfuria - şi pe el, şi pe ea însăşi. 


Matt o privea intens. 


— De-asta o tachinam atât de mult, de-asta n-o lăsam în pace, 
continuă el, mai încet; îi vorbea lui Hank, dar ochii îi stăteau 
îndreptaţi spre ea. Era singurul mod în care îi puteam atrage 
atenţia. O consideram cea mai frumoasă fată din lume. 

Hayley privi drept în ochii lui, complet topită de acele cuvinte. 
Apoi, clipi. Ce făcea? Totul era o scorneală. lar se lăsa furată de 
joc. 

— N-am putea merge acum la hotel? întrebă ea, cu bruscheţe. 

Matt se încruntă. Dorise o reacţie, dar nu tocmai asta. Părea 
nebună de furie. 

— N-ai terminat de băut. 

Hayley împinse paharul la o parte şi se ridică. 

— Tocmai mi-am dat seama că sunt frântă de oboseală, spuse 
ea înţepată. Te deranjează cu ceva? 

Matt se ridică, privind spre Hank. 

— Eu iau un taxi, spuse operatorul. Mergeţi voi înainte. 

Şi se rezemă de spătar, scrutând terasa. Matt presupuse că îşi 
caută o distracţie pentru seara aceea. 

O urmă pe Hayley la maşina. Nu erau departe de hotel şi 
parcurseră distanţa în tăcere. 

Ajunseră la uşa camerei, iar Matt o descuie cu cartela lui. 
Hayley intră cu paşi mari, continuând să-l trateze cu aceeaşi 
răceală. 

— Vrei să-mi spui şi mie ce anume te-a înfuriat în halul ăsta? o 
întrebă el, după ce închise uşa. 

Începea să se enerveze la rândul său. 

— Nu m-am înfuriat deloc, replică Hayley, învrednicindu-l cu 
imaginea spatelui ei. Îşi puse poşeta pe masă şi-şi aruncă pantofii 
din picioare. 


— Te-ai supărat pentru ceea ce i-am spus lui Hank, stărui 


Matt. Nu se lăsa. Trebuia să se lămurească imediat. 

Hayley se răsuci spre el, cu furia izbucnind la vedere. 

— Perfect, sunt furioasă. N-aş spune că-ţi apreciez favorabil 
poveştile inventate despre relaţia noastră. Am stabilit ca totul să 
rămână cât mai simplu - aproape se înecă ea cu cuvântul „simplu”; 
de când fusese ceva simplu în toată situaţia lor? Era vorba să 
respectăm adevărul cât mai mult posibil, ca să n-ajungem să ne 
contrazicem. 

— A fost adevărul. 

— O curte nebunească? 

— Da, se apropie Matt de ea. Aş zice că sosirea ta la locul 
meu de muncă şi stabilirea acestei aventuri în interval de o oră au 
fost destul de nebuneşti, nu ţi se pare? 

Sistemul lui logic o irita şi mai mult. 

— Nu mai încetezi odată cu tachinările! se aprinse ea. Sunt 
detestabile. 

Începea să simtă o impulsivitate prostească şi la fel de 
detestabilă. 

— Nu te tachinez! strigă Matt, exasperat. N-ai auzit nimic din 
tot ce i-am spus lui Hank la bar? 

— Am auzit tot ce i-ai spus lui Hank la bar, mulţumesc foarte 
mult, replică tăios Hayley, încrucişându-şi braţele pe piept. 

— Şi am respectat regula cu simplitatea. l-am spus lui Hank 
adevărul. Tot ce i-am spus lui Hank era adevărat. 

Semnificaţia afirmațiilor lui o lovi pe Hayley în plin. Înghiţi un 
nod dureros. Voia să-l creadă. Dar, dacă îl credea, iar el nu vorbea 
serios, se îndoia că avea să-şi mai poată reveni. Era îngrozită - de 
a-l crede pe Matt, de a izbucni în plâns... 

Fugi în baie. 


Matt o urmă. O găsi stând în faţa politei de marmură a 


lavaboului, cu un şerveţel pe ochi. 

— Hayley... 

Simţindu-se neputincios, întinse mâinile şi o întoarse cu faţa 
spre el. Nu ştia ce să spună. 

— Mi-e ruşine, scânci ea. Mă simt ca o idioată, să plâng aşa... 
adăugă, trăgându-şi nasul. 

— N-am vrut să te fac să plângi, o asigură Matt cu blândeţe. 

— Chiar vorbeai serios - că ai avut o slăbiciune pentru mine 
când eram copii? 

Îi aştepta răspunsul, cu inima oprită din bătaie. 

— Da. 

În ochii lui Matt strălucea o solemnitate tandră. 

Hayley eliberă aerul pe care nu-şi dăduse seama că îl ţinea în 
piept. 

— Categoric, ai avut un mod ciudat de a te manifesta. 

Matt zâmbi. 

— S-ar putea ca talentul la comunicare să nu fi fost cea mai 
mare calitate a mea. Dar ceea ce i-am spus lui Hank e adevărat. 
De-asta te tachinam atâta, ca să-ţi atrag atenţia. 

Ridicând o mână spre faţa ei, îi urmări cu degetul conturul 
obrazului. Hayley îşi simţi tot trupul scăldat de un tremur cald, 
când celălalt braţ al lui îi cuprinse talia. 

— Prima oară când te-am văzut, mi-am spus cât erai de 
frumoasă, continuă el, cu glasul răguşit.Mă fascinai. Aveai un nimb 
de păr roşu, iar mie mi se părea că arătai ca un înger. Tu, însă, nu- 
mi dădeai nicio atenţie, aşa că te-am tras de păr. 

— Ceea ce m-a înfuriat, completă Hayley. 

Colţurile gurii lui Matt se arcuiră în sus. 

— Ştiu. Şi după aceea, m-ai ignorat, aşa că a trebuit să găsesc 


încontinuu mijloace de a-ţi cuceri atenţia. Eram complet captivat 


de tine - şi atunci, şi acum. 

Îi mângâie spatele, apoi se aplecă s-o sărute pe buze. După 
care se retrase, privind-o în ochi. 

— Nu e teatru, Hayley, spuse el. Am nevoie de tine. Îmi ies 
din minţi de atâta dorinţă. 

Trăgând-o mai aproape, îi simţi inima bătând, repede şi cu 
putere. Gingăşia delicioasă a sânilor ei îi apăsa pieptul. O sărută 
din nou. 

Hayley scoase un sunet slab, din adâncul gâtlejului, un 
geamăt, în timp ce sărutul lui Matt devenea mai profund, cu limba 
mişcându-se prin gura ei. Avea un gust dulce, îmbătător, ca romul 
slab cu fragi pe care-l băuse la bar. Îşi înălţă braţele să-l cuprindă 
pe după gât, năucindu-l cu pasiunea sărutării ei de răspuns. 

Matt simţi un asalt al dorinţei atât de puternic, încât abia 
reuşi să n-o ridice în braţe, scoţând-o din baie. Voia să facă 
dragoste cu ea şi ştia fără umbră de îndoială că dovada dorinţei 
sale o apăsa ferm pe Hayley. Iar ea n-o luă la fugă. Înălţă capul, 
privindu-i ochii verzi, languroşi. 

— Hayley, în noaptea asta nu vreau să mai rămân în partea 


mea de pat. 

Hayley ştia că putea fi o nebunie. Se îneca în pasiunea lui 
Matt şi nici măcar nu încerca să se salveze. Dintr-odată, totul 
părea absolut firesc. În mintea ei nu mai era loc pentru temeri. 
Nici reţineri, nici autocontrol. Nu mai era decât Matt. Numai Matt. 

— Nici eu nu vreau să rămâi în jumătatea ta de pat, şopti. 

Matt reacţionă sărutând-o din nou, insistent, flămând. 
Semnalul inconfundabil al dorinţei lui o apăsa. Matt o dorea. 

Şi îl dorea şi ea. Uşurarea de a mărturisi acest lucru era 
imensă. Şi toată acea uşurare se revărsa în pasiunea de a răspunde 
sărutărilor lui Matt. O strângea la piept, limba lui invadând-o cu un 
delirant abandon de sine. Când se retrase din nou, privind-o în 
ochi, era moleşită complet. 

El îi zâmbi, cu acel surâs fermecător şi vesel care era semnul 
lui distinctiv. 

— În fanteziile mele nu te seduceam într-o baie, spuse. 

— Ţi-ai făcut fantezii cu mine? murmură fericită Hayley. 

Matt o ridică în braţe. 

— De-un milion de ori. Dar asta va fi o minune mai mare decât 
orice fantezie, îţi făgăduiesc. 

O nerăbdare delicioasă îşi croi drum pe şira spinării lui 
Hayley. Până la pat avură de făcut doar câţiva paşi iuți. Matt o 
depuse uşurel în mijlocul saltelei, apoi se aşeză lângă ea. Secunde 
îndelungate, o privi în adâncul ochilor. Adineauri, la intrarea în 
cameră, nu aprinseseră lampa, iar umbrele se amestecau cu 
ultimele raze de lumină ale zilei ce intrau pieziş de afară. 

— Încă mai poţi să te răzgândeşti, spuse el. Dar, dacă ai de 
gând s-o faci, vrei, te rog, să nu mai întârzii? Fiindcă, încă un 


minut şi cred c-am să mor. 


Hayley clătină din cap. Toate terminaţiile nervoase din trup îi 
strigau după atingerea lui. N-avea să se răzgândească. Nu putea să 
se răzgândească. Avea nevoie de el. Acum, pe loc. Cu disperare. Cu 
frenezie. 

— Nu, răspunse ea fără ezitare. N-am să mă răzgândesc. 

Atunci, Matt îşi pogori gura peste buzele ei. 

Sărutul fu altfel decât cel dinainte. Era intens, plin de nevoie 
dezlănţuită, de patimă năvalnică. 

Mâna îi cobori pe umerii ei, alunecând pe bumbacul rochiei, 
apoi mai jos, până la pielea dezgolită a braţelor. Degetele sale 
bătătorite de muncă erau aspre la atingere, stârnind senzaţii 
erotice. Mişcându-şi mâna spre sânii ei, îi atinse abia simţit prin 
bumbac, apoi zăbovi, strângând uşor. Deodată, ajuns la capătul 
răbdării, îşi întrerupse sărutul şi o ajută să se ridice, în timp ce-şi 
ducea mâinile la spatele ei să-i deschidă fermoarul rochiei. 

Hayley se ridică în picioare, lăsând rochia să-i cadă în jurul 
gleznelor. Matt o trase înapoi pe pat, întinzându-şi palmele sub 
abdomenul ei plat, înainte de a aluneca în sus. Degetele lui 
iscoditoare întâlniră stavila sutienului de dantelă. Încercă să 
desfacă încheietoarea, cu mişcări dornice şi nesigure. Hayley îl 
ajută. 

— Nu-mi vine să cred ce neîndemânatic sunt, spuse el cu glas 
tremurător. 

Lui Hayley îi plăcea că era la fel de nervos ca ea. 

— Nu mă deranjează, răspunse, eliberându-se din strânsoarea 
sutienului. 

Apoi întinse mâna spre el, atingându-i erecţia prin sort. Matt 
gemu, strecurându-şi degetele sub elasticul chiloţilor ei. 

Hayley oftă cu voluptate. 

— O, Matt... 


— O clipă... spuse el cu glas scrâşnit, ridicându-se. 

Îl privi, tremurând şi cuprinzându-şi trupul cu braţele. Ştia că 
pusese stăpânire pe ea o stare sălbatică, aproape animalică. Nu se 
mai putea gândi decât la Matt, îl dorea, avea nevoie de el. 

Matt îşi scoase cămaşa, şortul şi pantofii, înainte de a reveni 
la ea. Era un specimen masculin magnific. Inima lui Hayley îşi 
acceleră bătăile, în timp ce el se instala din nou alături. 

Rezemându-se într-un cot, se aplecă, în timp ce ea se lasă pe 
spate. O atinse, slab la început, cuprinzându-i un sân în căuşul 
mâinii lui mari şi calde. Apoi se înclină mai mult, depunându-şi 
buzele mai întâi pe un vârf trandafiriu, apoi şi pe celălalt, săgetând 
cu limba pentru a descrie cercuri şi rotocoale în jurul mugurilor 
sensibili. 

Hayley trase aer printre dinţi, pe măsura ce intensitatea 
mângâierilor lui creştea. Era o tortură dulce, aproape 
insuportabilă. 

Se întinse spre Matt, dornica de împărtăşire, de a-i înapoia 
ceea ce-i dăruia el. Presiunea fierbinte a nevoii lui îi întâmpina 
atingerea. Îl cuprinse prin chiloţi, după care, strecurându-şi 
degetele pe sub betelie, îi trase în jos. Matt îi satisfăcu dorinţa, 
intervenind pentru a şi-i scoate şi arunca pe jos. Apoi scoase şi 
chiloţii ei, amândoi rămânând complet goi. 

Luând iniţiativa, Hayley îl încolăci cu un picior, împingându-l 
înapoi, pe când se ridica deasupra lui. În ochii lui licăreau flăcări 
albastre. Îl simţea, fierbinte şi dur, sub ea, pulsându-i în centrul 
feminităţii. Spirale de dor intens se descolaceau din adâncurile ei. 

Se aplecă să-i găsească gura, încinsă, toridă, nerăbdătoare. 
Braţele lui o învăluiră, strângând-o cu putere la piept, pentru a 
potrivi cele două trupuri unul peste altul. Se sărutară, cu limbile 


dansând tangoul nebunesc al pasiunii, în timp ce Matt îşi cobora o 


mână de-a lungul ei, spre a-i strecura degetele între coapse. 

Luneca în locul ei tainic, aprinzând un fulger de pulsaţii 
pătimaşe. Prin mintea lui Hayley scăpără revelaţia că nu era doar 
cea mai intensă experienţa sexuală din viaţa ei. Era mai mult de- 
atât... Gândul o distrase doar o secundă, până când degetele lui se 
mişcară iarăşi într-însa şi nu mai putu decât să simtă. 

Matt o explora şi o excita, până o aduse în pragul unei nebunii 
a extazului. Degetele lui sondau, găsindu-i micul centru al 
pulsaţiilor, pe care începură să-l mângâie cu o lentoare dureros de 
sublimă. În toată făptura ei se acumula o dulce tensiune. 

Până când nu mai putu suporta. Eliberându-i gura, îşi apropie 
mâinile de trunchiul tare al dorinţei lui, cuprinzându-l în amândouă 
şi călăuzindu-se pe sine însăşi deasupra. Cobori dintr-o singură 
mişcare puternică. Surpriza se dezvălui în dilatarea ochilor lui. Nu 
se aşteptase la o asemenea cutezanţă, iar Hayley îi zâmbi delicat, 
după care începu să se mişte, stabilind ritmul. 

Matt o încercui cu braţele, strângând-o puternic la piept, pe 
când începea să alunece înăuntrul ei, potrivindu-şi răspunsul în 
acelaşi tempo. Senzaţia învăluirii în trupul lui Hayley era atât de 
electrizantă, de o stranie familiaritate. Fiecare impuls părea să-l 
potrivească la locul lui. Nu era un act sexual necugetat şi fără 
sens. Niciodată nu-şi închipuise că dragostea putea fi atât de 
minunată, atât de perfectă. Ajungea dincolo de tărâmul fizic. Cu 
Hayley, devenea o experienţă aproape spirituală. 

lar apoi înceta să mai gândească, se cutremură, îşi pierdea 
controlul şi totuşi încă mai încerca disperat să continue. O trase pe 
Hayley mai aproape, în timp ce sfâşietoarea plăcere îl înălța pe 
culmi de neîndurat. Opintindu-se mai repede, mai adânc, se repezi 
vertiginos împreună cu ea spre pisc. Hayley ţipă, cu o clipă înainte 


ca Matt să se reverse într-însa, şi îşi încleştă trupul în jurul lui. 


Apoi totul se sfârşi, iar ea tremură, prăbuşită peste el. 
Rămaseră uniţi un lung răstimp, cu inimile bubuind în piepturi, 
incapabili să se clintească. În cele din urmă, Hayley se lăsă să 
alunece într-o parte, cuibărindu-se lângă umărul lui. Scoase un 
sunet de mulţumire pură. 

— A fost... începu ea. 

— Ai grijă, o preveni încet Matt. 

Îşi spunea că fusese cea mai splendidă partidă de sex din 
toată viaţa lui, iar dacă Hayley nu era de aceeaşi părere, se îndoia 
că ar fi putut să suporte. 

— O fi orgoliul meu mare, dar nu e chiar atât de mare, adăugă 
el. 

Hayley râse. 

— Voiam să spun că a fost uluitor. N-am ştiut că poate fi... 
aşa. 

O cuprinse şi mai strâns. 

— Nici eu, recunoscu el. 

Ar fi vrut să spună mai mult, dar ezita, nesigur, încă uluit de 
ceea ce se întâmplase, de ceea ce împărtăşiseră între ei. Era atât 
de firesc, atât de real, atât de... copleşitor. 

Şi deodată, nu mai vru să comenteze, nu mai vru să scoată o 
vorbă. Nu era gata să examineze pe deplin ceea ce tocmai se 
întâmplase între ei şi bănuia că nici Hayley nu era pregătită. 

Îi depuse un sărut uşor pe creştetul capului. Ea oftă, 
ghemuindu-se alături. 

— Te gândeşti la ce mă gândesc şi eu? îl întrebă, după câteva 
minute. 

— Da, dacă te gândeşti că vrei s-o mai facem o dată. 

Hayley îi dădu o palmă jucăuşă pe braţ. 


— Eu mă gândeam că mor de foame. Ai uitat? N-am mâncat 


nimic de cină. 

Matt întinse mâna spre telefonul de pe noptieră. 

— Bine, mâncăm şi pe urma repetăm figura. 

Îi aruncă o privire provocatoare. Hayley simţi roşeaţă 
inundându-i tot trupul. 

— Ce comandăm? o întrebă. 

— Aaa... nachos, răspunse la nimereală Hayley. Şi vin. 

Puțin îi păsa ce mâncau. Nu se gândea decât că avea să-şi 
petreacă tot restul nopţii în braţele lui Matt. 

— Nachos şi vin, zâmbi el. O.K. 

Formă numărul de la room service şi făcu comanda, apoi se 
sculă din pat. Hayley îl privi cum intra în baie. Trase cearşaful 
peste ea, încrucişându-şi braţele deasupra. 

Începuseră ceva, dar nu era sigură ce anume. Nu era sigură 
nici măcar dacă voia să ştie. Nu încă, cel puţin. 

Ştia că în acel moment nu avea putere să înfrunte realitatea. 
Nu când îl avea pe Matt alături, în aceeaşi cameră, în acelaşi pat. 

Auzi duşul începând să curgă şi cobori din pat. 

Matt zâmbi când o văzu intrând în baie. Făcură duş împreună, 
uitând complet de room service, dar mai târziu găsiră comanda pe 
tavă, lângă uşă. 

Mâncară nachos, băură vin şi se uitară la canalul de filme 
sexy pe care îl descoperise Matt, după care făcură din nou 
dragoste. 

Târziu, mult mai târziu, când Hayley adormi cu capul pe 
umărul lui, Matt se gândi, ascultându-i ritmul regulat al respirației, 


cât de perfectă avea să fie deşteptarea cu ea în braţe. 

Hayley strânse mâna lui Matt, în timp ce priveau maiestuoasa 
cascadă cu apă limpede care se revărsa de pe o faleza înaltă, 
prăvălindu-se în lacul adânc, presărat cu bolovani. Orientându-se 
cu ajutorul unei hărţi, merseseră pe jos o oră prin aerul răcoros al 
dimineţii, pentru a ajunge la cascada izolată. 

Era ultima lor zi întreagă în Hawaii, iar Matt se hotărâse s-o 
petreacă singur cu Hayley. Presupusese că Hank n-ar fi vrut să-i 
însoţească într-o excursie de acel gen, şi avusese dreptate. 

Prin jurul hotelului, chiar şi pe plajă, niciodată nu aveau de 
unde şti când putea să-şi facă apariţia zelosul cameraman. 

Aşa că Matt anunţase o activitate despre care spera că avea 
să necesite suficient efort fizic ca să-l descurajeze. lar operatorul 
nu-i înşelase aşteptările. Cărarea până la cascadă urmaşe matca 
unui râu, purtându-i în sus prin pădurea tropicală deasă. 

Întâlniseră câţiva alţi drumeţi, dar în cea mai mare parte acel 
colţ de paradis le oferise o binecuvântată discreţie. 

— E mirifică, şopti Hayley, cu ochii spre lumina strălucitoare 
a soarelui care se depăna prin spărtura pădurii luxuriante, creată 
de cascadă şi lac. 

Matt dădu din cap. 

— Fascinantă, confirmă el, deşi nu la cascadă se gândea. 

Se gândea cât ar mai fi dorit s-o culce pe Hayley chiar acolo, 
în vegetaţia bogată, înconjurați de însufleţitoarea splendoare a 
naturii. Era cel mai potrivit fundal pentru măreaţa putere a 
dragostei lor. 

— La cascadă mă refeream, replică Hayley, dar luminiţele din 
ochii ei îl înştiinţară pe Matt că n-o deranja să ştie că la ea se 


gândea. 


— Haide, o cuprinse el cu un braţ de mijloc, trăgând-o mai 
aproape, în timp ce porneau spre iazul scânteietor; de deasupra, 
cascada vuia în jos. Aş putea rămâne aici toată viaţa, adaugă, 
savurând felul senzual cum i se potrivea sânul ei în îndoitura 
braţului. 

— Eu nu. E prea multă umezeală. Mi se încreţeşte părul. 

Matt îi dădu un sărut apăsat, fierbinte. 

— Iar gândeşti prea mult, Hayley. 

— N-am ce face, zâmbi ea. 

— Ei bine, încetează. Vino-aici, o chemă el pe un ton jucăuş, 
vreau să-ţi arăt ceva. 

O trase de pe potecă, după un banyan uriaş, unde era o 
poieniţă izolată. Frunzişul tropical dens îi ascunse imediat de 
vederea eventualilor trecători pe cărare. 

— Îţi arde de glumă, spuse Hayley, când Matt o culca pe solul 
afânat al pădurii luxuriante. 

Ochii lui îi sfredeleau arzători pe ai ei. Hayley îşi simţi orice 
rezistenţă topindu-se sub asaltul lui senzual. Iar apoi, îi ridică 
bluza, deschise sutienul şi, luând un sân în gură... 

— Fac pariu că aici sunt insecte, gângănii cât toate zilele... 

Îşi aplică buzele pe sfârc şi începu să sugă. 

Plăcerea se răspândea în valuri concentrice din nucleul 
feminităţii ei. 

— ... şi păianjeni... 

Continuând să-i adore sânii, îşi strecură degetele în jos spre 
talia ei, apoi şi mai departe, în pantalonii scurţi, pentru a-şi potrivi 
palma peste cuibul moale dintre coapse. Degetele i se furişară 
înăuntru. 

— Vai de mine...! 


Apoi, uită cu totul de insecte. Era prea ocupată să-şi smulgă 


de pe trup hainele, şi pe ale lui Matt. 

Conştiinţa faptului că se aflau la nici doi metri distanţă de un 
traseu turistic public părea dintr-odată excitantă, periculoasă. 
Reprezenta un risc. Îl reprezenta pe Matt. 

Hayley îl dorea nespus. Nerăbdarea o birui şi îl trase peste ea, 
cuprinzându-i talia cu picioarele, strâns, posesiv. Îi apucă bărbăţia, 
călăuzind-o într-însa. 

— Aşteaptă, murmură el şi se rostogoli, întorcând-o deasupra, 
cu el culcat la pământ astfel încât s-o protejeze înainte de a-şi 
începe dansul pasiunii. 

Când termină, Hayley alunecă peste el şi-i zâmbi, privindu-l în 
ochi, după care începu să se balanseze. 

— Matt... Matt! 

El preluă ritmul, călărind pe creasta furtunii ce-l zguduia 
până-n adâncurile sufletelor, apoi explodă, luând-o cu el, 
cutremurându-se încleştaţi laolaltă. 

Se prăbuşi pe pieptul lui, aşa cum stătea întins pe pământul 
moale, izbucnind într-un acces de chicoteli. 

— A fost... feroce, spuse ea. 

Tremura toată, scăpată de sub control, mai descătuşată decât 
oricând în faţa lui. 

— A fost perfect, replică Matt, continuând să gâfâie de efort. 

Apoi, Hayley începu să observe într-adevăr insectele, aşa că 
se îmbrăcară şi reveniră pe cărare. Îşi aduseseră în rucsacuri 
mâncare pentru un picnic şi, lângă cascadă, găsiră o stâncă mare 
şi plată. Îşi întinseră masa şi prânziră în linişte, delectându-se cu 


frumuseţea peisajului şi bucuria de a fi împreună. 


Avionul ateriză la Dallas/Fort Worth International Airport în 


seara următoare, la ora şase. Peisajul secetos era frapant de 


diferit, în comparaţie cu ambianța luxuriantă din Hawaii. Pe tot 
parcursul zborului, Hayley repetase în minte ce avea să-i spună lui 
Matt. 

Când taxiul îi lăsă în faţa locuinţei ei, emoția îi contractase 
gâtul aşa de tare, încât n-avea idee cum ar fi putut scoate o vorbă. 

Matt îi duse valizele până la uşă. Hayley descuie, aprinse 
lumina şi intră în apartament. Îşi puse geanta cu cosmetice pe 
măsuţa de cafea. Matt lăsă valizele în micul antreu al casei. 

— Nu ard de nerăbdare să merg acasă, singur, comentă el. 

Se obişnuise să doarmă cu Hayley, cu trupul ei gingaş cuibărit 
lângă al lui. Se mira cât de însetat după ea era, deşi tocmai 
petrecuseră împreună o săptămână încheiată. Niciodată nu mai 
simţise aşa ceva pentru o femeie. 

— Poate-ar fi mai bine nici să nu mă duc, continuă, cu 
speranţă. 

— Ba eu cred că ar fi mai bine să te duci, replică Hayley, 
privind prin apartament. Eu trebuie să-mi desfac bagajele şi să mă 
pregătesc pentru luni, când reiau serviciul... 

Matt îşi îngustă ochii. Ceva nu era în regulă. Categoric, fusese 
nervoasă încă din ajun, conchise el, iar în avion păstrase o tăcere 
neobişnuită. 

— S-a întâmplat ceva? o întrebă. 

Hayley îşi muşcă buzele. 

— Mă gândeam doar că, poate, ar trebui... 

— Ce? Poate ar trebui ce? 

Nu-i plăcea deloc cum sună. 

— Poate ar trebui doar să facem o pauză, izbucni Hayley. 

— O pauză? repetă el, descumpănit. 

— Da, o pauză. 


— Asta ce mai înseamnă? 


Hayley se întoarse uşor, ferindu-şi privirea. 

— Cred că amândoi avem nevoie de câtva timp ca să chibzuim 
bine. Ceea ce s-a întâmplat între noi în Hawaii nu făcea parte din 
plan. N-a fost o realitate. A fost... 

— Ce? Ce-a fost? 

— Nu ştiu! Or fi fost doar... hormonii. 

Matt se strâmbă. Hormonii! 

— Parcă ne înţeleseserăm că între noi nu era doar o relaţie 
sexuală, îi aminti el, încordat. 

— Tu ai spus asta, sublinie Hayley, şi imediat se simţi 
îngrozitor, fiindcă nu dorea să-l rănească pe Matt - dar nu voia nici 
ca el să vadă cât de mult suferea ea. Avea nevoie de gândire şi era 
aproape sigură că n-o putea face bine deloc când îl avea pe Matt în 
apropiere. 

Matt o mai privi câteva momente. Îşi amintea ce spusese în 
legătură cu aventurile. Se simţea ca un nătărău. Tot timpul crezuse 
că începeau să construiască împreună ceva. 

— Înţeleg, spuse el încet. 

— Matt... întinse Hayley o mână, atingându-l pe braţ. În 
momentul de faţă, nu prea ştiu ce vorbesc. Nu vreau să te fac să 
suferi. Am doar nevoie de timp ca să... ca să-mi limpezesc minţile. 

— Mhm... 

Era complet uimit. Dădu s-o sărute la despărțire, apoi 
conchise cã poate nu era cel mai potrivit gest. 

— Noapte bună. 

Şi, fără să mai adauge nimic, se răsuci pe călcâie şi ieşi din 


apartament. 

— Beth, va trebui să te sun eu mai târziu, spuse Hayley luni 
dimineaţă, cu receptorul proptit între ureche şi umăr. 

În timp ce vorbea, continua să frunzărească un biblioraft ticsit 
cu hârtii din biroul ei, căutând originalul comenzii unei cliente 
căreia i se livraseră alte draperii decât cele cerute, în timpul 
săptămânii petrecute de ea în Hawaii. 

Femeia, una dintre clientele de lungă durată ale lui Hayley, 
era extrem de nefericită, fiindcă îşi planificase o mare petrecere 
pentru weekend-ul următor şi dorea să-şi aranjeze casa impecabil. 

— Dar, Hayley, trebuie să-ţi vorbesc, insistă Beth, mai 
stăruitoare decât era în mod normal. Lilah... 

— Revin eu mai încolo, Beth, repetă Hayley, văzând că se 
aprinsese şi beculetul celeilalte linii telefonice. Acum trebuie să te 
las. 

Apăsa pe buton, rugându-se să nu fi început o nouă criză. 

Nu apucă s-o mai caute pe Beth. Prima zi după întoarcerea la 
slujbă era un haos de recuperări şi, în mare parte, Hayley se 
bucură. Voia să fie ocupată. 

Nu-l mai văzuse pe Matt, nici nu primise vreo veste de la el, 
de sâmbătă seara, când ieşise din apartamentul ei, iar faptul că ea 
era cea care-i spusese să plece n-o împiedica să-i fie dor de el. 

Duminică, la actualităţile de la ora zece, postul de televiziune 
difuzase un montaj sumar al materialelor filmate de Hank în 
Hawaii, în cadrul serialului special din luna iunie, despre nunţi. 

Hayley urmărise primele câteva minute. 

Începuseră cu un interviu despre posibilităţile de a petrece 
luna de miere, la o agenţie de voiaj, apoi trecuseră la cadrele cu 


tinerii căsătoriţi, câştigători ai concursului, Matt şi Hayley, pe 


insula Oahu, angajaţi în diverse activităţi. Hayley nu putea să se 
uite. Era prea deprimant. 

Dar auzi destule despre emisiune, de la colege. 

Niciun moment nu fusese conştientă cât de dificil avea să-i fie 
să facă faţă tuturor întrebărilor - despre nunta cu Joel, 
contramandată atât de brusc, despre neaşteptata „căsătorie” cu 
Matt. Se străduia să răspundă cât mai scurt posibil, uşurată din 
nou că era prea ocupată ca să aibă timp de conversații prelungite. 

În timpul după-amiezii, Beth telefonă din nou, dar Hayley 
plecase să le dea telefoane clienţilor şi, când reveni în magazinul 
universal, la sfârşitul zilei de lucru, nu găsi decât un mesaj 
înregistrat, de o stranie urgenţă. 

Trecuse pe la birou doar pentru a ponta înainte de plecare, 
aşa că se hotări s-o sune pe Beth de acasă. O dată ajunsă, nici nu 
avu timp să ridice receptorul şi să formeze numărul, când auzi o 
bătaie în uşă. 

Privind prin vizor, văzu ochii albaştri ca două lacuri vara, ai 
lui Matt. Stomacul i se crispă într-o clipă şi simţi prin tot 
organismul un impuls de adrenalină. 

Nu voia să-l vadă pe Matt. Nu voia să-l iubească pe Matt. Şi 
singura idee pe care o putea găsi pentru a se lecui de această 
problemă era aceea de a rămâne departe de el. Foarte departe de 
el. Atunci, de ce i-l adusese Soarta în prag? 

— Bună, Hayley, o salută Matt, când îi deschise. Pot să intru? 

Avea pe chip o expresie serioasă. 

Hayley deschise mai larg uşa, iar Matt intră. Închise în urma 
lui, fără a-l invita să se aşeze. Purta blugi şi un tricou alb simplu, şi 
arăta incredibil. Un fior de dorinţă o biciui prin tot trupul. 

— Ce s-a întâmplat? întrebă ea, făcând eforturi să vorbească 


firesc. Dorea să termine cât mai repede posibil. După ultima 


conversaţie, de sâmbătă seară, atmosfera dintre ei părea cam 
încordată. Nu luaseră nicio hotărâre în legătură cu relaţia lor şi o 
ştiau amândoi. 

— S-a ivit o anume situaţie, începu el. 

— O situaţie? 

— Pot să iau loc? 

Nu-i aşteptă răspunsul. Intră în living şi se aşeză pe braţul 
unui fotoliu. Revederea cu Hayley îl chinuia mai rău decât se 
aşteptase. O dorea atât de mult, încât îl durea tot pieptul. Revăzuse 
iar şi iar în minte săptămâna trecută şi nu înţelegea cum de el era 
singurul care credea că între ei se întâmplase ceva cu totul 
deosebit. 

Când Hayley îi deschisese uşa, dorise atât de tare s-o sărute, 
încât părea o tortură fizică. Dar nu era sigur că ea ar fi primit cu 
bucurie un sărut, tocmai atunci. 

— S-a întâmplat ceva? întrebă Hayley, instalându-se pe 
canapea. 

Matt văzu că era încă îmbrăcată de lucru. Avea o rochie crem 
fără mâneci, cu croiala simplă, care-l scotea perfect în evidenţă 
silueta suplă. 

Nu părea deosebit de încântată. Ceea ce însemna că amândoi 
se simțeau la fel. 

— Cu bunica, răspunse el. 

Hayley scoase un mic țipăt. 

— O, nu! Ce-i cu Lilah, e bine? A făcut încă un atac? 

Ochii ei verzi se dilatară. 

— Beth a încercat să mă sune azi, dar eu... 

— Nu, nu, o opri Matt şi trase adânc aer în piept. 

Presimţea că Hayley n-avea să se bucure deloc. Nici el nu era 


sigur ce părere avea. Şi era cu atât mai nesigur de propriile lui 


motivații. 

— Bunica n-are nimic. Numai că... e aici. 

— Aici? îl privi Hayley nedumerită. 

— Acasă la Beth. O prietenă de-a ei, din cămin, s-a hotărât să 
facă un drum pentru a-şi vizita rudele din Dallas. S-a oferit s-o ia şi 
pe Lilah cu ea şi s-o lase la Beth. A ajuns ieri după-amiază. 

— O.K., spuse încet Hayley, întrebându-se încotro se îndrepta 
conversaţia. 

Matt aruncă bomba. 

— Bunica a văzut ştirile. 

Se holbă la el câteva secunde încheiate, până să înţeleagă pe 
deplin. 

— Aha! Bine, dar Beth i-a explicat, nu? 

Matt o privi fix. 

— Tocmai asta e situaţia despre care îţi vorbeam, începu el. 

— Matt... clipi din ochi Hayley. Aproape subconştient, ştia ce 
avea să-i spună în continuare, încă dinainte de a deschide gura. 

— Bunica a fost atât de fericită, încât Beth nu s-a îndurat s-o 
necăjească, spunându-i că totul era un fals, continuă el. Ştii ce 
fragilă e Lilah. 

— Bunica ta crede că suntem căsătoriţi? exclamă Hayley. Dar 
trebuie să-i spui adevărul. N-o poţi lăsa să creadă că... 

Matt clătină din cap. 

— Am trecut pe la ele ieri după-amiază, bineînţeles, ca s-o 
văd, dar n-am fost acolo mai târziu, când a văzut reportajul la 
actualități. Beth m-a anunţat azi-dimineaţă la prima oră. Le-am mai 
vizitat o dată, în pauza de masă, dar, Hayley, n-am avut inima să-i 
spun. 

— Şi ce-ai de gând să faci, s-o laşi să ne creadă soţ şi soţie? 


întrebă Hayley, uimită. 


— Tot oraşul Fort Worth o crede, îi aminti Matt. Asculta, nu 
va sta aici decât până mâine, când prietena ei va trece s-o ia 
înapoi. 

— O fi stând ea doar până mâine, dar ce se va întâmpla data 
viitoare când mai vine în oraş? Şi cealaltă data viitoare? continuă 
Hayley, încă sub imperiul şocului. Doar nu plănuiam să ne 
prefacem căsătoriţi la nesfârşit, ai uitat? 

— Nici bunica n-o să trăiască o veşnicie, replică trist Matt. 

Hayley îşi roase o buză. Ştia că Lilah nu stătea bine cu 
sănătatea. Dar... 

— Nu putem face asta! striga ea, ridicându-se; începu să se 
plimbe prin cameră. Nu ne putem preface încontinuu. 

Cum ar fi suportat? Era prea dureros pentru ea, acum când în 
adâncul inimii dorea să fie cu adevărat soţia lui. 

— De ce nu? se ridică şi Matt. Ne-am prefăcut căsătoriţi ca să 
putem face o călătorie, ce mama dracului! De ce nu ne putem da 
drept soţ şi soţie ca să ajutam o bătrână cumsecade să fie fericită? 

Hayley se opri din mers, răvăşindu-şi părul cu degetele. 

— Şi cu răgazul nostru ce s-a întâmplat? întrebă ea, cu 
gândurile răvăşite. 

— Nu-ţi cer decât o singură seară, Hayley, răspunse Matt, 
calm dar ferm. O cină. Vino diseară la Beth şi ia cina cu bunica. 
Nimic mai mult. Dimineaţă, va pleca înapoi la cămin. 

Hayley înghiţi un nod, privindu-l. O cină. Ca de obicei, Matt 
făcea ca jocul lor de-a tinerii căsătoriţi să pară o nimica toată. Îşi 
simţea inima strânsă ca într-o menghină. Cum avea să reziste, preţ 
de-o cină întreagă? Abia dacă rezista până la capătul unei simple 
conversații, fără să izbucnească în plâns. Dar trebuia să se 
gândească şi la Lilah. 


— Bine, acceptă ea, rugându-se la toţi sfinţii să nu regrete 


amarnic. 


XXX 


— O, draga mea, vino aici! exclamă Lilah, cu vocea ei uscată, 
imediat ce Hayley intră în casa lui Beth; bătrâna se ridică în 
picioare, îmbrăţişând-o. Bine ai venit în familie. 

— Mulţumesc, răspunse Hayley, simțindu-se deja vinovată. 

N-o mai văzuse pe Lilah de câţiva ani, de când se îmbolnăvise, 
şi se mira să vadă cât slăbise biata femeie. Arăta atât de firavă, iar 
Hayley înţelese de ce nu voiseră Matt şi Beth s-o tulbure. 

Nici Hayley nu voia ca Lilah să se necăjească. Acesta era 
singurul motiv pentru care reluase farsa. Singurul motiv. 

Se aşeză pe canapea, împreună cu Matt, lăsându-l s-o strângă 
lângă el, în cuibul dulce al umărului său. Mincinoaso, se dojeni ea 
în gând. Situaţia o autoriza să cedeze dorinţei. Era slabă - slabă, 
slabă, slabă! 

— Sunt aşa de emoţionată, continuă Lilah, în timp ce se aşeză 
la loc în fotoliu. Dar să ştiţi că nu vă iert că aţi ţinut totul secret! îi 
ameninţă ea cu degetul. Ca să vezi, Matt nu mi-a spus nicio vorbă, 
ieri după-amiază. 

Hayley privi pe furiş spre Beth. Prietena ei stătea în picioare 
lângă fotoliu, bătând-o pe micuța Audrey pe spate. Davis se 
aşezase în alt fotoliu. 

Amândoi urmăreau cu interes vizibil jocul lui Matt şi-al lui 
Hayley de-a tinerii căsătoriţi. 

— Cum spuneam, bunico, n-am vrut să te anunţ până nu 
venea şi Hayley aici, îi explică Matt pe cel mai firesc ton. Voiam să- 
ţi dăm amândoi vestea. 


O cuprinse pe Hayley cu un braţ. 


— Nu-i aşa, iubito? 

Hayley îşi aplică un zâmbet pe buze. 

— Sigur că da. 

Cina fu o adevărată tortură. Hayley reuşi să-şi împingă 
mâncarea prin farfurie cu destul succes pentru a părea că lua 
câteva înghiţituri. Audrey dormea în căruciorul pe care Beth îl 
adusese în living, dar pe la jumătatea mesei se trezi. Beth dădu să 
se ridice, însă Matt îi făcu semn să stea jos. 

— Merg eu s-o aduc. 

Reveni cu fetiţa cuibărită la piept, înfăşurată într-o păturică 
roz. Aşezându-se o ridică pe umăr şi-i bătu uşurel spatele. 
Imaginea o făcea pe Hayley să simtă că i se rupea inima. Matt 
părea cel mai ideal tată din lume. 

— Şi voi veţi avea micuţi, curând, comentă fericită Lilah. 

Hayley îşi privi farfuria. Muşchii abdomenului i se contractau 
la gândul de a purta copilul lui Matt într-însa. 

Beth încercă s-o salveze. 

— Bunico, poate că Hayley şi Matt încă n-au discutat 
perspectiva unei familii. 

— Ei, asta-i bună, sigur că vor avea copii, insistă bătrâna. Nu-i 
aşa, dragii mei? 

Hayley ridică privirea. Lilah părea emoţionată, însufleţită. Nu 
avea de unde şti ce-şi spunea Matt în sinea lui. 

— Vom avea, bineînţeles, bunico, răspunse el în cele din 
urmă. 

Audrey scoase un mic chiţăit, iar Matt începu să-i mângâie 
părul fin de la ceafă. 

— Nu-i aşa, iubito? privi el spre Hayley. 

Îi văzu roşeaţa din obraji devenind şi mai intensă. N-ar fi 


trebuit să continue acea conversaţie. În programul sau pentru 


viitorul apropiat nu figura niciun copil. Avea de construit o firmă. 
Şi-atunci, de ce se uita dintr-odată la Hayley şi-şi imagina cum ar fi 
fost ca fetiţa din braţele sale să fie a lor? 

— Nu ne-am făcut planuri prea clare, murmură ea. 

Beth începu să strângă masa, iar Hayley şi Davis se ridicară s- 
o ajute, în timp ce Matt continua s-o ţină în braţe pe Audrey, ca să 
rămână liniştită. În timp ce aduceau la masă cafelele şi feliile de 
tort cu ciocolată, nu putu să nu constate cât de firesc se integra 
Hayley în familia lui. 

Lui Matt îi era tot mai greu să distingă hotarul unde 
prefăcătoria înceta şi începea realitatea. Niciodată în viaţa lui nu 


fusese mai derutat. 


XXX 


După masă, Hayley o ajută pe Beth să strângă în bucătărie. 
Matt insistase să sosească împreună, cu camioneta lui, spunând că 
n-ar fi făcut impresie bună să vină cu autovehicule separate, aşa că 
era nevoită să-l aştepte, înainte de a porni spre casă. 

Când Matt intră în bucătărie, era gata. 

— Să mergem. 

— Avem o problemă, răspunse el. 

Stomacul lui Hayley făcu o tumbă. 

— Să nu-mi spui că iar s-a ivit o situaţie. 

Beth închise robinetul şi îşi privi fratele. 

Matt n-o slăbea pe Hayley din ochi. 


— Bunica vrea să doarmă în noaptea asta la noi. 

— Ce vrea să facă? întrebă Hayley, nevenindu-i să-şi creadă 
urechilor. 

— Vrea să înnopteze la noi, repetă Matt. Mâine dimineaţă, 
Beth o duce pe Audrey la controlul medical. Davis va fi la serviciu, 
iar prietena bunicii, Dorothy, va veni s-o ia. Întrucât am o firmă 
proprie, îmi pot organiza programul astfel încât să fiu acasă când 
soseşte Dorothy. Dar bunica vrea să ne viziteze casa... 

— Ai uitat că n-avem nicio casă? aruncă Hayley fulgere din 
priviri. 

— Nici ceremonie de nuntă n-am avut, dar asta nu ne-a oprit 
să plecăm în luna de miere, îi aminti Matt, tăios. 

Îi trecu prin minte că era pentru prima oară când Matt îi 
adresa mai mult decât două cuvinte în şir, de când sosiseră acasă 
la Beth. Ca de obicei, reuşise în sfârşit să-i atragă atenţia înfuriind- 
o - deşi era la fel de descumpănit ca ea de cererea lui Lilah. 

Totuşi, nu încercase să-şi descurajeze bunica. Era destul de 
sigur că pretextele sale n-ar fi rezistat în faţa unui examen mai 
atent. 

— O.K., bine, răspunse Hayley; părea încordată ca un arc. Şi 
ce mai urmează să facem, în aşa-zisa noastră căsnicie? Să adoptăm 
un copil? Poate chiar doi! 

Beth făcu un pas înainte. 

— Hayley... 

— Nu, nu, n-am nimic, îi dădu ea mâna la o parte. Haide, îl 
îndemnă pe Matt, încrucişându-şi braţele pe piept. Cum crezi c-ai 
s-o rezolvi? 

— Bunica trebuie să-şi facă bagajele, aşa că Davis o va aduce 


nu peste mult, îi explică el. Asta ne lasă câtva timp ca să luăm 


câteva lucruri de la tine de-acasă şi să le aducem la mine. Va trebui 
să rămâi peste noapte. Apartamentul are un singur dormitor. Mai e 


şi o canapea, în living... pentru bunica. 


XXX 


Hayley îşi vărsă conţinutul micii genţi cu cosmetice pe placa 
de marmura din baia lui Matt. 

Aranjă câteva obiecte pe poliţă, îşi puse demachiantul lângă 
lavabou şi înfipse periuţa de dinţi în suportul de ceramică, alături 
de a lui Matt. Îi ceruse să dea impresia, cel puţin la prima vedere, 
că locuia acolo. 

Privi în jur, observând că baia părea destul de curată, pentru 
o locuinţă de burlac. Nu era decorată cu prosoape inscripţionate, 
preşuri şi piese decorative, ca şi cum ar fi fost într-adevăr şi a ei. 
Dar se presupunea că erau căsătoriţi doar de scurt timp, aşa că n- 
ar fi trebuit să fie nici o problemă. Îşi amestecă obiectele feminine 
printre cele bărbăteşti ale lui, spunându-şi că arătau destul de 
firesc. 

Apoi, îşi îndreptă atenţia spre cadă. Dădu la o parte perdeaua 
albastră a duşului şi-şi puse şamponul şi balsamul de păr pe 
marginea de ceramică. 

Privi boxa cu dale albe de faianţă. Acolo făcea duş Matt... gol, 
desigur. 

Imediat îi veni în minte duşul lor împreună, în noaptea când 
făcuseră dragoste pentru prima oară. Trase perdeaua la loc, cu 
inima bătându-i puternic. 

Reveni în micul hol. Aruncase deja o privire în dormitor, doar 
atâta cât să-şi pună în dulap ţinuta de noapte şi un schimb de haine 


pentru a doua zi, la serviciu. Deocamdată, încerca să nu se 


gândească prea mult la aranjamentele de dormit. 

Patul lui Matt nu era la fel ca acela din hotel, cu imensa lui 
saltea regală. 

Patul lui Matt avea proporţii normale. 

Îşi îndreptă gândurile spre ziua următoare. Venise de-acasă 
cu maşina ei. Desigur, trebuia să-şi lase lucrurile la Matt, 
dimineaţa când pleca la serviciu, pentru că Lilah avea să mai fie 
acolo. După lucru, urma să şi le ia înapoi. Lilah pleca între timp, iar 
cu asta lua sfârşit, în fine, şi falsa lor căsnicie. 

Matt îi dăduse o dublură a cheii, pentru a-şi putea lua 
lucrurile chiar şi în lipsa lui, când termina programul. 

Dar, mai întâi, trebuia să termine noaptea. 

Soneria de la uşă anunţa sosirea lui Lilah. Bătuse gongul. 
Hayley trecu grăbită în living. Mobila era desperecheată, fără 
niciun accent personal, dacă nu punea la socoteală ziarele şi 
revistele sportive întinse pe mese şi pe jos. Arăta destul de comod, 
într-un stil cam aglomerat. Exista un şemineu, cu o fotografie 
neînrămată a lui Audrey rezemată pe consolă. Un perete era 
ocupat de o staţie stereo imensă şi câteva rânduri de C.D.-uri. 

Spre partea din spate a apartamentului se afla o bucătărie 
mică şi funcţională. 

Matt deschise uşa. Lilah intră, urmată de Davis, cu valiza. 

— Mă bucur atât de mult că eşti aici, îi spuse Hayley, cu toată 
sinceritatea. Ultimul lucru pe care-l dorea era să fie singură cu 
Matt, în apartamentul lui atât de confortabil. 

— Vă mulţumesc că m-aţi primit, dragii mei. 

Davis rămase lângă uşă. 

— Distracţie plăcută, copii, le ură el vesel, cu un licăr amuzat 
în ochi. 


Hayley îi aruncă o privire cruntă. După părerea ei, soţul lui 


Beth găsea prea distractivă încurcătura în care intraseră. 

— Nici nu mă îndoiesc, replică Matt, fără nicio urmă din 
umorul său obişnuit. 

Davis plecă, iar Matt închise uşa în urma cumnatului său. 

— Ei, cred că se cade să-ţi arăt casă, propuse el, căutând 
atitudinea cea mai potrivită cu momentul. Vrei să vezi cum ne-am 
aranjat? 

— A, sigur că da, acceptă Lilah. 

Matt o luă de cot, conducând-o prin living spre sufragerie şi 
bucătărie, apoi în hol. 

— Ăsta-i dormitorul nostru, spuse el. 

Dormitorul nostru. Obrajii lui Hayley se înfierbântară. Îşi 
dădea toată silinţa să nu privească spre pat. 

— Foarte frumos, comentă Lilah. 

— Cam asta ar fi, anunţă Matt şi toţi reveniră în living. 

O ajuta pe Lilah să se aşeze pe canapea. Bătrâna îi privi cu 
ochii ei vioi. 

— Veţi locui mult timp aici? îi întrebă. 

— Încă nu ne-am gândit, răspunse Matt, aşezându-se lângă 
Hayley. 

Lilah îşi îndreptă atenţia spre ea. 

— Matt e un constructor genial, să ştii. i-ar putea clădi o 
casă de vis. Ce noroc ai cu el! 

Hayley îşi forţă un zâmbet. 

— Mare noroc, murmură ea. 

Apoi, Lilah se întoarse spre Matt. 

— Iar Hayley ar putea s-o decoreze. Sunteţi o pereche ideală. 

Hayley îi aruncă lui Matt o privire. O cuprinse cu un braţ, 
având ochii plini de o expresie tandră care-i dădu senzaţia că i se 


lichefiau măruntaiele. 


— Părem o pereche ideală, într-adevăr, spuse el repede, cu o 
privire inconfundabil de seducătoare. 

Inima lui Hayley bubuia în piept. În ce se băgase? 

Urma să petreacă noaptea în aceeaşi cameră cu un bărbat pe 
care-l dorea cu disperare - şi despre care ştia că o dorea la fel de 
mult. Dar să facă dragoste cu el era ultimul lucru de care ar fi fost 
în stare acum. 

— Beth arăta minunat, nu-i aşa? 

Puțin îi păsa cât de ostentativ schimbase subiectul. 

— Nici nu-ţi vine să crezi că a născut un copil, acum nici două 
luni. 

Se întreba câte ore puteau sta de vorbă fără să se culce. 

Lilah muşcă nada şi începură să vorbească despre Beth şi 
Audrey, timp de câteva minute, după care bătrâna menţionă că 
urma emisiunea ei favorită de televiziune, cerându-le voie s-o 
privească. Era o melodrama nocturnă. 

Categoric, pe Hayley n-o deranja cu nimic să se uite la 
televizor. 

Matt se ridica să ia telecomanda, apoi se aşeză la loc lângă ea 
şi deschise aparatul. De data asta, părea să stea şi mai aproape. O 
luă de umeri cu braţul, atingându-i coapsa cu a lui şi expediindu-i 
prin tot trupul fiori încărcaţi de tensiune. lar ea nu putea decât să 
stea pe loc, ţeapănă şi nefericită. 

Lilah constată că Matt şi Hayley nu urmăreau cu regularitate 
telenovela, aşa că îi puse la curent cu complicațiile intrigii. 

— De fapt, asta e adevăratul ei fiu, dar ea nu ştie, explica ea 
în timpul unei secvenţe, pentru ca la următoarea să continue: iar 
femeia asta e îndrăgostită de bărbatul ăla, însă el n-o iubeşte. 

Şi o ţinu tot aşa, deşi Hayley n-o auzea. Era prea ocupată să-şi 


înghită lacrimile, cu gândul ca şi viaţa ei se transformase într-o 


poveste lacrimogenă. 

Începu să se deruleze genericul final, iar Hayley, cu dureri de 
coloană vertebrală după ce stătuse atât de încordată timp de o oră, 
se îndepărtă puţin de Matt. Avea furnicături într-un picior şi-şi 
dădu seama că-i amorţise. 

Nervii îi erau întinşi la limită. Căuta un subiect, dorind să se 
implice în conversaţie. Cealaltă variantă ar fi fost să se culce cu 
toţii, ceea ce n-o tenta deloc. 

— Nu-mi vine să cred că nu ţi-am oferit nimic, spuse ea, 
amintindu-şi dintr-odată. Bei ceva, Lilah? Un ceai fierbinte? 

Aproape că-şi trânti mâna peste gură. Ce spunea? Habar n- 
avea dacă în bucătăria lui Matt se găsea sau nu ceai. Probabil că 
nu. Nu era băutura preferată a bărbaţilor necăsătoriți. 

Matt îşi arcui o sprânceană spre ea. 

— Nu, mulţumesc, draga mea, răspunse Lilah, spre uşurarea 
lui Hayley. E cam târziu pentru mine. La vârsta mea, mă culc cu 
găinile şi mă scol cu cocoşii, înţelegi. În plus, sunt sigură că aţi 
dori să staţi câtva timp singuri. Nu-s atât de bătrână încât să fi 
uitat ce înseamnă să fii proaspăt căsătorit! încheie ea, cu o 
luminiţă veselă scăpărându-i în ochii albaştri spălăciţi. 

Hayley simţi un fulger fierbinte străbătând-o prin toată fiinţa. 
Halal uşurare! Fură o privire spre Matt. Se uita la ea cu un interes 
intens. Ce i-o fi trecut prin minte? Starea de spirit dintre ei era atât 
de încordată, iar Matt se comportase neobişnuit de serios, în 
aproape tot timpul serii. 

Nu apucaseră să-şi termine cu adevărat discuţia de sâmbătă 
seara. Matt plecase. Nu era sigură de ce, dacă era supărat sau 
dacă pur şi simplu nu-i păsa. Nimic din comportamentul lui de 
astă-seară nu-i dăduse vreun indiciu. 


— Îţi pregătesc patul, bunico, se oferi el. 


Hayley stinse televizorul, apoi o ajută pe Lilah să se ridice. 
Bătrâna intră în baie ca să se schimbe în cămaşa de noapte, în timp 
ce Matt întindea aşternutul pe canapea. Lilah reveni îmbrăcată 
într-o cămaşă de noapte cu guler înalt, de culoare roz vie, cu părul 
cărunt pus pe bigudiuri şi încălţată în papuci. 

Hayley observa ce atenţie tandră îi acorda Matt bătrânei sale 
bunici, cum o lua de braţ şi o ajuta să meargă spre canapea. Cum îi 
depuse un sărut uşor pe obrazul zbârcit. 

După de Lilah se instală, Hayley intră şi ea în baie. Îşi adusese 
cu ea decenta cămaşă albă de noapte. Şi-o trase peste cap şi se 
privi în oglindă. 

Avea obrajii îmbujoraţi şi ochii strălucitori. Părea să aibă 
febră, dar ştia adevărul - era nervoasă, surescitată. Excitata. 
Dementă, adaugă ea, pe un ton critic. 

Când ieşi, în hol era întuneric. Un sforăit uşor o anunţa că 
Lilah adormise deja. Uşa spre dormitor era încadrată de o lumină 
slabă. O deschise. 

Matt stătea în capul oaselor, citind în pat un roman de 
buzunar, gros. Ea era obsedată numai la gândul de a se culca în 
acelaşi pat cu el, iar lui îi ardea de citit romane! Se simţea ca o 
idioată - pentru că-i păsa, pentru că era dezamăgită. Era o nebunie 
- hotărâse să treacă peste problema cu Matt, iar acum se frământa 
fiindcă el nu-i arăta nici cel mai mic interes. 

— Vrei să-ţi pun deşteptătorul? se interesă Matt, ridicând 
privirea când Hayley închise uşa încet şi intră în cameră. Puse 
cartea pe noptieră. 

— Te rog. Mulţumesc. Nu mi-a trecut prin minte să mi-l aduc 
pe al meu. Trebuie să mă trezesc la şapte. 

Ezita, în dreptul uşii. Patul părea mai mic. Se comprimase? 


Cum ar fi putut încăpea în patul acela, rezistând până dimineaţă 


fără a-l atinge pe Matt măcar întâmplător? 

Câteva secunde nu se auzi decât ticăitul ceasului. Matt potrivi 
deşteptătorul, apoi se rezemă la loc. 

Hayley observă că romanul din poala lui era un thriller de 
spionaj. Aruncă o privire prin cameră. 

Era un spaţiu funcţional, masculin. O cameră de bărbat. Patul 
avea o tăblie simplă şi plapumă bleumarin, groasă. Pe pereţi nu era 
agăţat nimic. 

Dar, cumva, părea totuşi atrăgătoare. Conţinea mirosul lui 
Matt, amprenta lui Matt. Şi, cel mai rău din toate, îl conţinea pe 
Matt. 

— Hayley? 

Întoarse smucit capul, din nou, spre el. 

— Mmm? 

— Vii la culcare? 

Hayley îşi roase buzele. 

— Aa, da. 

Şi porni încet în jurul patului. 

Matt îi urmărea fiecare pas. Luase pe ea o cămaşă de noapte 
simplă şi albă, dar care nu avea nimic neutru - când era pe trupul 
lui Hayley. Reuşea totuşi să-i distingă formele sânilor, adâncitura 
din talie, rotunjimile blânde ale şoldurilor. Parţial din cauza felului 
cum i se drapa pe corp materialul subţire, parţial cu ajutorul 
amintirii. Acum, cunoştea trupul lui Hayley la fel de bine ca pe al 
său propriu. Fiecare părticica din el i se întipărise în creier. Ştia 
cât de tare îl ispitea? Indiferent ce purta pe ea? 

Toată seara, stând atât de aproape de Hayley, fusese o 
tortură. Cu ea, habar n-avea în ce situaţie se afla. Sâmbătă, când 
ieşise din apartamentul ei, se lăsase guvernat de mândrie. Nu 


aflase ce înţelegea prin necesitatea unui răgaz. 


Hayley se aşeză uşurel pe marginea patului. Matt bănui că 
era încordată ca un arc. Şi el era la fel. 

— E-n regula, Hayley, spuse el încet. Nu muşc, să ştii. 

Dintr-odată, simţi că nu mai suportă niciun minut tensiunea 
dintre ei. 

O risipi în singurul mod la care se pricepea - cu o ironie. 

— Adică, nu muşc... dacă nu vrei. 

Îi adresă zâmbetul pe care şi-l considera cel mai seducător. 

— Matt! exclamă ea, plesnindu-l pe braţ. 

O apucă de mână. 

— Ce Matt? întreba el, cu glas răguşit. Haide, Hayley, 
vorbeşte-mi. 

N-o mai tachina. 

Hayley înghiţi în sec. Ochii îi fulgerau în toate părţile. 

— Ce vrei să spun? îl întrebă, sufocată. 

Matt nu avu nevoie să se gândească prea mult. 

Un singur lucru îi trecea prin minte. 

— Vreau să-mi spui la ce te-ai referit când ai spus că vrei un 
răgaz. 

Hayley nu vorbi imediat, aşa că Matt făcu lucrul pe care-l 
dorise toată seara. O săruta - gingaş, delicat. Totul, la sărutul 
acela, părea atât de desăvârşit - mirosul ei, gustul, reacţia. Erau 
familiare şi fireşti. Şi totuşi, ceva nu se potrivea. 

Când puse capăt sărutării şi o privi, ştiu că făcuse o greşeală. 

Se aflau în dormitorul lui, în patul lui, şi ultimul lucru pe care 
ar fi trebuit să-l facă în acel moment era s-o oblige în vreun fel. 
Adică tocmai ceea ce se pregătise să facă. Fusese gata să profite 
de situaţie. 

Poate că într-adevăr aveau nevoie de un răgaz, la urma urmei. 


Se vedea clar că avea minţile zăpăcite complet în ceea ce o privea. 


Nu mai era mândru de felul cum se purta. 

— lartă-mă. Nu trebuia să fac asta. 

— Ce... ce vrei să spui? păru ea nedumerită. 

— Nici eu nu ştiu ce vreau să spun, recunoscu Matt. Hayley, 
când sunt cu tine, nu mai ştiu caree susul şi care josul. Vreau să 
fac dragoste cu tine, dar habar n-am ce e între noi. 

— Cred că nici eu nu mai deosebesc negrul de alb. 

Ceea ce ştia, fără umbră de îndoială, era că îl iubea - dar nu i- 
o putea spune. N-ar fi reuşit decât să-l facă să se simtă mizerabil, 
pentru ca el nu-i putea declara acelaşi lucru. 

— Sexul e cauza, aşa-i? Face ca totul să pară atât de... 
complex. 

— Şi cum rămâne? continuă el. Spuneai că ai nevoie de un 
răgaz. Asta ce înseamnă? 

— Nu ştiu, mărturisi Hayley. 

Categoric, era blestemată. Singurul bărbat de pe planetă care 
ar fi fost partenerul ei de viaţă perfect - prietenul şi amantul la un 
loc - n-o dorea în acelaşi fel în care îl dorea ea pe el. În felul eroilor 
din basme, care trăiesc fericiţi până la adânci bătrâneţi. Cu câteva 
secunde în urmă, fuseseră la un pas de a face dragoste. Era 
aproape sigura că nu l-ar fi refuzat - capul ei i-ar fi spus nu, dar 
trupul urla că da. Însă nu conta, fiindcă Matt era cel care se 
retrăsese. Evident, îşi dădea şi el seama că numai atracţia fizică nu 
era de ajuns pentru a menţine o relaţie între ei. Şi nu simţea 
pentru ea nimic mai mult decât atracţie. 

— Poate că de fapt trebuie să hotărâm să fim doar... 

Hayley se chinui să pronunţe cuvântul. 

— ... prieteni, reuşi ea în sfârşit. 

Bănuia că se comporta într-un mod îngrozitor de matur. Putea 


s-o facă, nu? Era mai bine aşa. 


— Crezi că am fi în stare? 

Îşi tânu respiraţia, aşteptându-i răspunsul. 

— Prieteni, repetă Matt privind-o lung, în timp ce frământa 
ideea în minte. Era o perspectivă deprimantă. Hodoronc-tronc, din 
amanți, ajunseseră doar prieteni. Îi trecu prin gând că, dacă din 
capul locului n-ar fi avut un asemenea orgoliu, săptămâna trecută i 
l-ar fi dezumflat oricum, aproape sigur. 

— Mă rog, am fost prieteni tot timpul, nu-i aşa, Hayley? 
încercă el să pară dezinvolt. 

— Cred... cred că da. 

În cameră se lasă brusc tăcerea. Hayley îşi făcu de lucru, 
aranjându-se în aşternut. Matt încerca să mai găsească ceva de 
spus, dar nu reuşea. Poate că nici nu mai rămăsese nimic de spus 
între ei. 

— Eşti gata, pot să sting lumina? întrebă el, politicos. 

— Sigur, răspunse încet Hayley. 

Se făcu întuneric. Matt îşi spunea că trebuia să fie fericit. 
Totul era aşa cum îi plăcea lui. Hayley nu se agăța de el ca un scai, 


nu venea cu pretenţii. Şi-atunci, de ce naiba îşi dorea s-o fi făcut? 


Capitolul 15 


A doua zi dimineaţă, când ieşi din baie, îmbrăcată şi aranjată, 
Hayley o găsi pe Lilah aşezată pe marginea canapelei, bând un 
pahar cu suc de portocale. Făcuse eforturi suplimentare cu 
machiajul, pentru a-şi ascunde cearcănele de sub ochi. 

— Bună dimineaţa, draga mea, o întâmpină veselă bătrâna. 

— Bună dimineaţa. 

Pradă unui impuls, o săruta pe obraz. Era prea crud că-l iubea 
nu numai pe Matt, ci şi familia lui.Ar fi avut o slabă consolare, dacă 
putea măcar să-şi imagineze că scapă de nişte socri nesuferiţi. 

— Ce zici de-un mic dejun? propuse ea, impunându-şi un aer 
vesel. 

Lilah o urmă în bucătărie. Se oferi s-o ajute, dar Hayley 
insistă să se aşeze la masă. 

— Aşa, ia să vedem, începu ea, deschizând frigiderul lui Matt. 
Nu se aştepta să găsească mare lucru şi fu surprinsă să vadă că 
era bine aprovizionat. Evident, Matt făcuse cumpărături, de când 
se întorseseră din Hawaii. 

Scoase ouăle şi şunca, întrebându-se cum avea să poată 
pregăti micul dejun fără a fi evident că trebuia să caute tigăile şi 
diversele ustensile. Ar fi trebuit să ştie şi unde îşi ţinea Matt 
cafeaua - dacă locuia acolo. Privi prin bucătărie, cam neliniştită. 

Matt intra. 

— Matt! exclamă ea, uşurată. Tocmai mă pregăteam să fac 
micul dejun. 

— Bună dimineaţa, salută Matt, senin. Ce-ar fi să mă laşi pe 
mine? o scoase el din încurcătura. Stai jos, iubito. 

Îi depuse un sărut fierbinte pe gura. Când o eliberă, îi mai 


susţinu privirea o fracțiune de secundă, înainte de a se apuca de 


lucru. Hayley stătu un moment pe loc, cu obrajii calzi şi trupul şi 
mai cald. Nu l-ar fi numit tocmai un sărut ca între prieteni. Era 
prea intens, puţin prea stăruitor, chiar şi pentru un sărut numai pe 
buze. 

Se preface, îşi reaminti ea. 

Aşezându-se, îl privi, observând că avea părul încă umed. 
Făcuse un duş şi luase pe el o pereche de pantaloni scurţi de doc. 
Avea picioarele desculţe. 


Arăta teribil de sexy. Inima ei tresărea în piept doar privindu- 


Cu mişcări repezi şi fluente, Matt scoase o cutie de cafea 
dintr-un dulap şi puse filtrul în funcţiune. 

Apoi, luă o tigaie, în care începu să frigă felii de şuncă, pe 
când spărgea ouăle deasupra unei alte tigăi. Lilah, în aceeaşi 
cămaşa de noapte veche, cu guler înalt, pe care o luase la culcare, 
şi părul tot pe bigudiuri, începu să converseze cu Hayley. 

— Pleci la serviciu în dimineaţa asta, draga mea? 

— Aş vrea să pot rămâne pentru a-ţi ura drum bun, îi 
răspunse Hayley. Dar tocmai am avut o săptămână de concediu şi 
sunt aşteptată la birou. 

— Sigur, draga mea, înţeleg. Norocul meu că programul de 
azi al lui Matt e mai flexibil. 

Când cafeaua fu gata, Matt aduse la masă două ceşti 
aburinde, punând una în faţa lui Lilah şi pe cealaltă în dreptul lui 
Hayley. Reveni cu o zaharniţă şi linguriţe, apoi îşi luă şi cana lui. 

Hayley îşi îndulci cafeaua după gustul său, apoi sorbi o 
înghiţitură, nesigură. Toată scena era atât de casnică şi familiară, 
cu Matt şi bunica lui la masa din bucătărie. Numai ea nu-şi avea 
locul acolo. 


În câteva minute, Matt puse în faţa lor farfuriile pline cu 


jumări de ouă, şuncă şi pâine prăjită. 

Hayley se străduia să nu se uite lung la pieptul lui fermecator 
de lat, în timp ce lua prima îmbucătură de jumări. Erau delicioase, 
ceea ce, în chip ciudat, o făcea să-i vină să plângă. 

Îl iubea, îi iubea familia, iar el mai ştia şi să gătească. Până şi 
cafeaua o făcea bună. lar în materie de amor... 

Izgoni gândul. 

Lilah vorbea cu Matt, iar Hayley clipi din ochi, chinuindu-se 
să se concentreze asupra cuvintelor bătrânei. 

— Încerc să nu le dau sfaturi unor tineri ca voi, acum că aţi 
crescut, spunea Lilah cu seriozitate, plimbându-şi ochii albaştri 
între Hayley şi Matt. 

Dar, înainte de a pleca, vreau să vă spun un lucru. Ţineţi 
minte că nimic nu contează mai mult decât dragostea dintre voi. 
Indiferent prin ce necazuri treceţi în viaţă, iubirea o veţi avea 
întotdeauna, iar ea vă va ajuta s-o scoateţi la capăt. Vă mai amintiţi 
jurămintele nupţiale? 

Hayley se încorda. 

— „La vreme de boală şi de sănătate, bogaţi şi săraci 
deopotrivă”, continua Lilah; îşi lăsă o mână peste a lui Matt. Edgar 
şi cu mine am fost întotdeauna atât de fericiţi şi niciodată n-am 
avut un cent în buzunar. Ne iubeam cu trup şi suflet. 

Cu trup şi suflet. Cuvintele ei o dureau pe Hayley. Îşi simţea 
autocontrolul tot mai fragil cu fiecare minut. 

Lilah nu terminase. Strânse mâna lui Matt. 

— Iar mai târziu, după ce Edgar a murit şi voi, copiii, v-aţi 
mutat la mine, am fost fericiţi toţi trei - deşi voi vă pierduserăţi 
părinţii. Asta, fiindcă în casa noastră exista iubire. Eu vă iubeam, 
pe tine şi pe Beth, iar voi mă iubeaţi pe mine. Numai atâta am vrut 


să vă spun, îşi retrase ea mâna, sorbind din cafea. 


— E minunat, spuse încet Hayley, dintr-odată cuprinsă de 
emoție. Şi ea dorea o asemenea iubire. Oare avea s-o găsească 
vreodată? 

Matt o privi, observându-i lucirea umedă a ochilor verzi. Se 
gândi la insistentele ei cum că era blestemată, că iubirea şi 
căsnicia nu erau pentru ea. Dar se vedea limpede că vorbele 
bătrânei o mişcaseră adânc. 

Poate că, de fapt, Hayley îşi dorea iubirea şi căsnicia - toate 
lucrurile frumoase din poveşti. Nu cumva îi era doar teamă? Nu 
cumva se folosea de acel presupus blestem ca de o scuză? 

Se încruntă, privind-o atent. 

— E timpul să plec, spuse ea pe neaşteptate. Am... Am uitat 
că în dimineaţa asta aveam o anumită treabă la birou. 

Îşi împinse scaunul înapoi şi se ridică. După ce-i dădu 
bătrânei un sărut, luându-şi poşeta, porni spre uşă. 

Matt veni după ea. 

— Îţi mulţumesc pentru... aseară, cu Lilah, cu toate 
problemele, spuse el încet. Nu asta ar fi vrut să-i spună, dar 
altceva nu reuşea să-i treacă prin minte. 

— N-ai de ce, spuse Hayley, evitându-i ochii. Revin după- 
amiază, ca să-mi iau lucrurile. 

— Eu am o întâlnire cu un subcontractor, pe noul meu şantier, 
la ora patru. Dar voi încerca să fiu aici când îţi termini tu 
programul. 

— Pot să-ţi las cheia pe masa, replică Hayley. Nu-ţi crea 
complicaţii, numai ca să ajungi. 

Făcea ca totul să fie al dracului de simplu. Fără nicio 
complicaţie. 

Voia s-o oprească, dar era prea nedumerit de motivul pentru 


care voia s-o oprească, aşa că nu reuşi să scoată o vorbă. În clipa 


următoare, Hayley plecase. 


XXX 


Hayley îşi îndesa cosmeticalele în mica geantă pe care o 
adusese în baia lui Matt. Se grăbea, hotărâtă să termine înainte de 
sosirea lui acasă. Nu voia să-l întâlnească. Plecase de la birou mai 
devreme, tocmai pentru a nu fi nevoită să se vadă cu el. 

Apoi, îşi găsi cămaşa de noapte şi hainele din ajun. Le lăsase 
împăturite cu grijă, pe un scaun din dormitorul lui Matt. Rămase 
pe loc, privind patul. În noaptea trecută îl împărţiseră între ei, dar 
la fel de bine puteau să se fi aflat în galaxii diferite. 

Rezemându-se de tocul uşii, se lasă în voia unui moment de 
amărăciune dureroasă. Cum îşi putuse închipui că s-ar fi 
îndrăgostit de ea? Era un om nepăsător şi sportiv. Ea îşi planifica 
fiecare pas în viaţă. Matt îi amintise de atracţia contrariilor - adică 
singurul lucru care-i unea cu adevărat. O atracţie. Cunoscuse 
limitele relaţiei în care intra dar, undeva pe parcurs, uitase de ele. 
În niciun caz n-avea să-şi permită să le mai uite. 

— Ce-ţi mai face nevasta? întrebă în aceeaşi după-amiază 
Tommy Richardson, instalatorul cel chel, pe şantierul unei vile de 
comandă unde Matt tocmai vârâse hârleţul în pământ. 

Se întâlniseră pentru a revedea proiectul instalaţiilor. Planul 
casei era jalonat, iar instalatorul se pregătea să aducă ţevile, a 
doua zi. 

— Excelent! răspunse exuberant Matt. 

Nu-l deranja că atâţia oameni păreau să fi văzut emisiunea de 
televiziune cu el şi Hayley. Îi plăcea. Îl încânta să fie „soţul” ei. 

Îi plăcuse să se trezească din somn cu ea alături, să-şi bea cu 


ea cafeaua de dimineaţa, să-i pregătească micul dejun. Totul îi 


plăcea în relaţia lor. 

Numai ca acum, totul se sfârşise. 

— Nu peste mult, vei construi o casă dintr-asta şi pentru voi, 
comentă Richardson. Veţi avea nevoie de loc, pentru atâţia copii... 
aruncă el, în timp ce mergea în jurul perimetrului jalonat, cu 
planurile arhitecturale într-o mână. 

— Hmm... 

Matt îşi imagina copiii pe care i-ar fi avut cu Hayley. Băieţei 
zburdalnici ca el, fetiţe meticuloase ca ea. Nu-şi putu stăpâni un 
zâmbet. Apoi, îşi reaminti că aşa ceva n-avea să se întâmple. 
Pretinsa lor căsnicie luase sfârşit. 

Cu atât mai bine. Nu era gata pentru însurătoare şi familie. 
Firma lui încă nu era destul de solidă. 

Se gândea la tot ceea ce-i spusese Lilah în dimineaţa aceea. 
Avusese o copilărie fericită, deşi nu stătuseră niciodată bine cu 
banii. Nu securitatea financiară era aceea care aducea fericirea 
unei familii. Se încruntă. Cum de uitase tocmai acest lucru? 

Se ascundea după nevoia de siguranţă materială, la fel cum se 
ascundea şi Hayley după acel blestem al ei? Însă chiar se ascundea 
după blestem? Dintr-odată, ştiu că trebuia să afle. 

— Tommy, am o treabă! îi strigă el instalatorului. 

Richardson îl privi mirat. Apoi, dădu din cap, înţelepţeşte. 

— Proaspăt căsătoriţi... comentă el, făcându-l semn să plece. 
Fugi acasă la nevestica. Amorul de după-amiază. 

Îi făcu cu ochiul. 

— Înţelege tata. 

Şi reveni cu privirea la planuri. 

Matt porni ca vântul, cu camioneta, spre casă. Îi dăduse lui 
Hayley o cheie, dar ea nu avea cum să fi ieşit deja de la serviciu. 


Putea ajunge înaintea ei. 


O găsi deja acolo. Maşina ei era în parcare. Inima începu să-i 
palpite în piept. Intră în apartament cu cheia lui, bâjbâind să 
descuie, de atâta grabă. Nervos, îşi lăsă simţul umorului să-i 
anunţe intrarea. 

— Iubito, am sosit! strigă, cu o sonoritate fabuloasă în 
prăfuita formula. Ar fi vrut s-o rostească în fiecare zi. Nu-i păsa 
dacă o spunea într-o cocioabă sau într-un palat. Nu voia decât s-o 
spună - şi nu oricui, ci numai lui Hayley. 

Hayley ieşi în living. Avea în mână geanta cu care îşi adusese 
lucrurile, în seara trecută. 

— Buna, se opri ea în mijlocul camerei. 

— Pleci? 

— Păi, da, nu locuiesc aici, ai uitat? Asta era o poveste pe care 
am scornit-o pentru Lilah. 

Vocea îi era seacă. 

— Nu vreau să pleci. 

Hayley clipi din ochi. 

— Cum? 

— M-ai auzit, parcurse el din câţiva paşi spaţiul care-i mai 
despărţea. Nu vreau să pleci. 

— Dar trebuie să plec. 

O lua de mână. 

— Hayley... 

— Trebuie să plec, Matt. 

În ochii ei scânteia un amestec de emoţii pe care nu le putea 
descifra. Hayley îşi smulse mâna. 

— N-o să am o aventură cu tine! 

— Cum? Dar nici eu nu-mi doresc aventuri cu tine! 

— Serios? luă ea o atitudine neîncrezătoare. Şi - atuncea, ce- 


ţi doreşti? 


Matt îşi trecu o mână prin păr. 

— Nu ştiu. Mai adineaori am descoperit că sunt îndrăgostit de 
tine! Scuză-mă că încă n-am pus la punct toate detaliile. 

Până şi un fluture l-ar fi putut dobori de pe picioare. Habar n- 
avusese că urma să rostească acele cuvinte. Dar erau adevărate. 
De când era îndrăgostit de ea? De câteva zile? De ani de zile? 

Hayley simţi că o lua cu frig. Chiar îi spusese Matt că o iubea? 

Parcă ar fi stat pe o cale ferată. Un marfar enorm se repezea 
spre ea. Dacă dădea crezare cuvintelor lui Matt, şi nu erau 
adevărate, durerea ar fi strivit-o complet. Se răsuci pe călcâie, 
ţinându-şi strâns geanta, cu lacrimi de teamă şi speranţă 
umplându-i ochii. 

— Zi ceva, mârâi Matt, din spatele ei. Zi orice, nu vezi că mor 
aici? 

Hayley clipi rapid din ochi, încercând să-şi stăpânească 
năvala lacrimilor. Se întoarse din nou, încet. 

— Ăsta-i unul din textele tale? întrebă ea, cu voce crispată; 
nu-şi putea permite să-l creadă. Poţi spune cât vrei că mă iubeşti, 
dar tot n-o să am o aventură cu tine, anunţă ea. 

— 'Ţi-am spus că nu mă interesează o aventură, ripostă Matt. 
Vreau să am o viaţă împreună cu tine. 

Se făcu lumină. Sigur ştia ce voia. Voia ca prefăcătoria lor să 
fie adevărată. O căsnicie adevărată. 

— Vreau iubire, căsătorie, copii. Toată povestea. 

Toată povestea. Hayley îşi îngădui să spere, doar puţintel. 
Dorea atât de mult să-l creadă. 

— Dar credeam că nu vrei să te însori. Cel puţin, nu prea 
curând. 

Îşi muşcă buza. 


— Şi nu cu mine, adăuga ea, cu un mic tremur. 


— Crezusem că trebuie să-mi pun firma pe baze solide, înainte 
de a mă căsători. Însă greşeam. Nu era decât o scuză. Ceea cea 
spus Lilah azi-dimineaţă e adevărat. Banii n-aduc fericirea. 

Se încruntă. 

— Dar cum adică, nu cu tine? 

Şi iar o apucă de mână. 

— Ai spus că nu doreşti complicaţii... 

— Cred că situaţia dintre noi a fost întotdeauna complicata, 
nu? o cuprinse el de-a binelea în braţe. Cred că dintotdeauna te-am 
iubit. Oricum, eu credeam că tu eşti cea care nu voia complicaţii. 
N-am vrut să te sperii. Şi tocmai asta e, nu? Eşti speriată. Ştii că 
nu există niciun blestem, că eşecurile în căsnicie ale mamei tale nu 
înseamnă că tu nu poţi avea o căsnicie fericită. Ți-e doar puţin cam 
frică, atâta tot. 

— Da, mărturisi ea, cu voce tremurătoare. 

— Îţi mai e frică şi-acum? 

Zguduită, dar dintr-odată sigură, Hayley şopti: 

— Nu. Sunt... sunt îndrăgostită de tine. 

Se trase mai aproape de el, cu o mişcare unduitoare. Matt o 
sărută pe gura, fierbinte şi posesiv, umplându-i tot trupul de 
valurile unei dorinţe fericite. 

— Când ne putem căsători? o privi el cu drag. 

— Toată lumea crede că ne-am căsătorit deja, îi aminti 
Hayley, cam ameţită. 

— Ne vom reînnoi jurămintele, hotărî el. Vreau să mă însor cu 
tine în faţa tuturor. 

Hayley surâse. 

— Nuntă la biserică? 

N-avea ce face - o dorea. Biserica, marşul nupţial prin naos. 


Povestea. 


Matt observa că rotiţele minţii ei se învârteau deja, ticluind 
planuri. 

— Categoric, spuse el. Un singur lucru, mai adaugă, cu glas 
senzual. 

— Ce anume? întreba Hayley, visătoare. 

O cuprinse în braţe. 

— Luna de miere. 

— Noi am început cu sfârşitul, mai ştii? Am şi fost în luna de 
miere. 

— A, nu, clătină el din cap. Asta-i o lună de miere care nu se 
va termina niciodată. Va dura o veşnicie. 

Hayley tremura de fericire. 

— O veşnicie? 

— O veşnicie. 

Şi o duse înapoi în dormitor - în dormitorul lor - pentru a-i 


oferi pe loc să guste din ceea ce le rezerva veşnicia. 


Sfârşit 


